Boat vettuneekee noon, aee controlled landing eh: AAA | Mihaaru\nޝަންގްރިއްލާ ރިސޯޯޓު ކައިރި އަށް ވެއްޓުނު ބޯޓު ކަނޑު އަޑީގައި.\nފްލައިން ސްކޫލްގެ ބޯޓް ވެއްޓުނީކީ ނޫން، އެއީ ކޮންޓްރޯލް ލޭންޑިންއެއް: އޭއޭއޭ\n10 އޯގަސްޓް 2019 - 11:53 10 comments\nއެތަން ހިންގުމާ ހަވާލުވެ ހުންނެވި ސުރަންޖަން ޑި ސިލްވާ "މިހާރު" އަށް ވިދާޅުވީ ފްލައިން ސްކޫލްގެ އަންހެން ދިވެހި ދަރިވަރަކާއި އިންޑިއާގެ އިންސްޓަރްޓަރާ އެކު ބޯޓް "އިއްޔެ ވެއްޓުނީ ނޫން" ކަމަށެވެ.\n"އިންޖީނު ފެއިލްވީމަ ރަންވޭގެ ލޭންޑިންއަކަށް ދާނެހާ ވަގުތު ނެތީމަ ކަނޑަށް ފްލައިޓް ކޮންޓްރޯލްޑް ލޭންޑިންއެއް ހަގީގަތުގައި ކުރީ. އެއީ އެ ދަނޑިވަޅުގައި ކުރަން އެންމެ ރައްކާތެރި ގޮތް ކަމަށް ވާތީ އެގޮތަށް އަމަލު ކުރީ. އެއާ އެކު ބޯޓް އަޑިއަށް ދިޔައީ،" އޭނާ ވިދާޅުވި އެވެ.\n"މިއީ އެއްގޮތަކަށް ވެސް ބޯޓް ވެއްޓުމެއް ނޫން. ވޯޓް ވެއްޓުނު ނަމަ އޭގައި ތިބި ދެ މީހުންނާއި ބޯޓަށް ވެސް ބޮޑެތި ގެއްލުންތަކެއް ލިބުނީސް."\nޝަންގްރިއް-ލާ ވިލިނގިލި ރިސޯޓް ކައިރީގެ ތިލަ ހިސާބަކަށް ބޯޓު "ލޭންޑްކުރުމުން" އޭގައި ތިބި ދެ މީހުން އެ ސަރަހައްދުގައި އޮތް ޝަންގްރިއް-ލާގެ ޑައިވިން ދޯންޏަށް ނަގައި، ރިސޯޓަށް ގެންދިޔަ އެވެ. މި ހާދިސާގައި އެ މީހުންނަށް އެއްވެސް ގެއްލުމެއް ނުވެ އެވެ. ފަހުން އެ މީހުން އެމްއެންޑީއެފްގެ އެހީގައި ފޭދޫ ސިއްހީ މަރުކަޒަށް ގެންގޮސް ޗެކްކުރި އެވެ.\nބޯޓުގައި އިން ޕައިލެޓްކަން ދަސްކުރާ އަންހެން ކުއްޖާ ޝަންގްރިއް-ލާގައި. --ފޮޓޯ:އެމްއެންޑީއެފް\nސުރަންޖަން ވިދާޅުވީ ބޯޓްގެ އިންޖީނު ފެއިލްވި މައްސަލަ ތަހުގީގު ކުރާނެ ކަމަށެވެ.\n"ބޯޓް ނެގުމުގެ މަސައްކަތް ކުރަމުން މި އަންނަނީ. އެހެންވީމާ އެއަށް ފަހު ސީދާ ބޯޓަށް ދިމާވި މައްސަލަ ހޯދޭނެ،" އޭނާ ވިދާޅުވި އެވެ.\n"އަޅުގަނޑުމެންގެ ތަޖުރިބާކާރު ޓީމަކުން މި މަސައްކަތް ކުރާނެ. ބޯޓަށް ދިމާވި މައްސަލަ ސާފުވީމަ އެނގޭނީ ސީދާ ކިހިނެއް ވެގެންތޯ ބޯޓްގެ އިންޖީނު ވެސް ފެއިލްވީ."\nShangri-La Resort kairiyah kandah vehttunu, Addu City Flying School ge flight gai thibi2pilotun Shangri-La Resortun, MNDF Southern Area Coast Guard Squadron ge eheetherikamaa eku Addu City Feydhoo Health Centre ah 18:30 haairu gengosdheefi. pic.twitter.com/ys8eQjiWbb\n— Maldives National Defence Force (@MNDF_Official) August 9, 2019\nމި ބޯޓަށް 2015 ގައި ވެސް އެކްސިޑެންޓެއް ކުރިމަތިވި އެވެ. ޓްރޭނިން ތެރޭގައި ގަން އެއާޕޯޓަށް ޖައްސަން އުޅެނިކޮށް ރަންވޭ އިން ކަހާލުމުން އޭގެ ކުރީކޮޅަށް ގެއްލުންތަކެއް ލިބުނެވެ. ނަމަވެސް އިއްޔެގެ ހާދިސާ ހިނގި އިރު، ބޯޓްގެ ރައްކާތެރިކަމާ މެދު ސުވާލު އުފައްދާނެ ޖާގައެއް ނޯންނާނެ ކަމަށް ސުރަންޖަން ވިދާޅުވި އެވެ.\n"ޓްރޭނިންތަކުގައި ބޭނުން ކުރާ ބޯޓްތަކަށް އެކި ކަހަލަ ޓެކްނިކަލް މައްސަލަތައް ދިމާވޭ. އަދި އެކަހަލަ މައްސަލަތައް އަބަދުވެސް ބަލާފައި ރަނގަޅުކޮށްފައި ހުންނާނީ. އެހެންވީމަ އިއްޔެގެ ހާދިސާގައި ބޯޓްގެ އިންޖީނު ފެއިލްވުމާއި ކުރިން ބޯޓްގައި ހިނގި ހާދިސާއަކާ އެއްވެސް ގުޅުމެއް ނެތް،" އޭނާ ވިދާޅުވި އެވެ.\n"ފުރަތަމަ ހާދިސާ ހިނގި ފަހުން ވެސް ތިން އަހަރު ވެއްޖެ. ޓްރޭނިންތަކުގައި ބޮޑެތި މައްސަލަތަކެއް ނުޖެހި އެ ބޯޓް ވެސް ހަމަ ބޭނުން ކުރަމުން މި އަންނަނީ."\nސުރަންޖަން ވިދާޅުވި ގޮތުގައި ޕައިލެޓުން ތަމްރީނު ކުރާ އިރު މިފަދަ ހާދިސާތައް ހިނގާނެ އެވެ. އެކަމަކު އަބަދުވެސް އެންމެ އިސްކަންދެނީ ރައްކާތެރިކަމަށް ކަމަށް ވިދާޅުވި އެވެ.\n"އިއްޔެ ހާދިސާ ހިނގި އިރު ބޯޓްގައި އިން އަންހެން ދަރިވަރަކީ ގިނަ އުދުހުންތަކެއްގެ ޓްރޭނިން މިހާތަނަށް ލިބިފައި ހުރި ދަރިވަރެއް. އެހެންވީމާ ނޭނގިގެން ބޮޑު ހާދިސާއެއް ހިނގުމަކީ ވަރަށް ނާދިރު ކަމެއް،" އޭނާ ވިދާޅުވި އެވެ.\nއެމްއެންޑީއެފުން ބުނި ގޮތުގައި ވެއްޓުނު ބޯޓު އޮތީ 8.6 މީޓަރު (28 ފޫޓު) އަޑީގަ އެވެ.\nސުރަންޖަން ވިދާޅުވީ ބޯޓް އަޑިއަށް ދި ނަމަވެސް، ބޮޑު ގެއްލުމެއް ވެފައި ނުވާތީ ބޯޓް ނެގުމުގެ މަސައްކަތް ރާނީ އެއަށް އެއްވެސް ގެއްލުމެއް ނުލިބޭނެ ގޮތަށް ކަމަށެވެ.\nއިތުރު ލިޔުންތައް ވައިގެ ދަތުރުފަތުރު ސ. ގަން ޝަންގްރިލާ ވިލިނގިލި ރިސޯޓް އައްޑޫ ފްލައިން ސްކޫލް


STO Ge Ahary Dhuvahu Thinadhoo Muvazzafunge Thafaathu Manzareh އެސް.ޓީ.އޯގެ އަހަރީ ދުވަހު ތިނަދޫ މުވައްޒަފުންގެ ތަފާތު މަންޒަރެއް – Huvadhoo News STO Ge Ahary Dhuvahu Thinadhoo Muvazzafunge Thafaathu Manzareh Huvadhoo News\nއެސް.ޓީ.އޯގެ އަހަރީ ދުވަހު ތިނަދޫ މުވައްޒަފުންގެ ތަފާތު މަންޒަރެއް\nއެސް.ޓީ.އޯގެ އަހަރީ ދުވަހުގެ ކޭކު ފެޅުމުގެ ރަސްމިއްޔާތުގެ ތެރެއިން /ފޮޓޯ: އެސް.ޓީ.އޯ\nސްޓޭޓް ޓްރޭޑިންގ އޮގަނައިޒޭޝަން (އެސް.ޓީ.އޯ)ގެ 57 ވަނަ އަހަރީ ދުވަހާއި ދިމާކޮށް ގދ.ތިނަދޫ ބްރާންޗުގެ މުވައްޒަފުން ދައްކާލީ ތަފާތު މަންޒަރެކެވެ.\nމިއަދަކީ އެސްޓިއޯގެ އަހަރީ ދުވަސް ކަމަށްވާތީ އެސް.ޓީ.އޯ ތިނަދޫ ފިހާރައިގެ ހުރިހާ މުުވައްޒަފުން މިއަދު ވަޒީފާއަށް ނުކުތީ ސަގާފީ ހެދުމުގައެވެ.\nއެސް.ޓީ.އޯގެ މުވައްޒަފުން ސަޤާފީ ހެދުމުގައި / ފޮޓޯ: އެސް.ޓީ.އޯ\nދިވެހިންގެ ސަޤާފަތް ދައްކުވައިދޭ ގޮތަށް މުޅި ފިހާރަ ޒީނަތްތެރިކޮށްފައިވަނީ ކުރީ ޒަމާނު ގެތަަކާއި ފިހާރަތައް ހުންނަ ގޮތަށް ފަން ޖަހާފައެވެ. އަދި ކަސްޓަމަރުންނަށް ޚިދުމަތް ދިނުމުގައި ކުރީ ޒަމާނު މީހުން ބޭނުންކުރި ވަސީލަތްތައް ވަނީ ބޭނުންކޮށްފައެވެ. އެގޮތުން ހަނޑޫފަދަ ތަކެތި މިނެކިރުމުގައި ބޭނުންކޮށްފައިވަނީ ތިލަފަތެވެ. އެހެންކަމުން ފިހާރައަށް ޒިޔާރަތްކުރި ހުރިހާ ކަސްޓަމަރުންނަށް ފެނިގެންދިޔައީ ތަފާތު މަންޒަރެކެވެ.\nއަހަރީ ދުވަހުގެ ކޭކު ފެޅުމުގައި ހުރިހާ މުވައްޒަފުން ވަނީ ބައިވެރިވެފައެވެ. އެސް.ޓީ.އޯގެ މުވައްޒަފުންނަކީ ވަރަށް އެކުލުންތެރި ހީވާގި މުވައްޒަފުންތަކެއްކަން މިއަދު ހާމަވެގެން ހިގައްޖެއެވެ.\nއެސް.ޓީ.އޯ.ތިނަދޫ ފިހާރައިގެ މުވައްޒަފަކު ހަނޑޫ ކިރުމުގައި / ފޮޓޯ: އެސް.ޓީ.އޯ\nތިނަދޫގައި މީހުން އަލަށް އާބާދުވިތާ އަދިމިވީ 55 އަހަރެވެ. އެހެންކަމުން އެސް.ޓީ.އޯ އުފެދިފައިވަނީ ތިނަދޫއަށް މީހުން އަލަށް އާބާދުވިތާ2އަހަރު ފަހުންނެވެ.\nޑިސެމްބަރ 20 ވަނަ ދުވަހަކީ އެސް.ޓީ.އޯގެ އަހަރީ ދުވަސް ކަމުން، އަހަރީ ދުވަހުގެ ހާއްސަ ހަދިޔާތަކާއެކު އެސްޓީއޯ އިން ވަނީ އެއްދުވަހުގެ ސޭލެއް ފަށާފައެވެ. މިސޭލް ބާއްވަނީ އެސްޓީއޯ ހޯމް އިމްޕްރޫވްމަންޓް، އެސްޓީއޯ ސުޕަރމާޓު އަދި އެސްޓީއޯ ރީޖަނަލް ފިހާރަތަކުގައެވެ.


Jumhooree 50: Raajje ah hama jehun kon irakun? | Mihaaru\nޖުމްހޫރީ 50: ރާއްޖެ އަށް ހަމަޖެހުން، ކޮން އިރަކުން؟\nރައީސް ޔާމީންގެ ސަރުކާރާ ދެކޮޅަށް ކުރި މުޒާހަރާއެއް، ބާރުގެ ބޭނުންކޮށްގެން ފުލުހުން ރޫޅާލާ މަންޒަރު ފެނި ކުޑަކުއްޖަކު ބިރުން ރޮނީ. --ފޮޓޯ: ހުސެއިން ވަހީދު/މިހާރު\nއާ ގާނޫނުއަސާސީއާ އެކު 2008 ގައި ދިވެހިން އުފަލުން ފޮޅުނެވެ؛ އޮބިއަޅައިގެން އުޅުނު ހައްގުތަކާއި މިނިވަންކަން ކަށަވަރުވެ، ގައުމަށް ހަމަޖެހުން ލިބުނީ ކަމަށް ދެކިގެންނެވެ. އެއާ އެކު މަސައްކަތް ފެށީ ޚުދުމުހުތާރު ހުރިހާ ސިފަތަކުން މިންޖުވެ، 100 ޕަސެންޓް ޑިމޮކްރެސީއެއް ގާއިމްކުރާށެވެ.\nމުޅިން އަލަށް ސިޔާސީ ޕާޓީތަކުގެ ނިޒާމް ރާއްޖެ އަށް ތައާރަފްކުރީ ވެސް އެ ބަދަލަށެވެ. ސިޔާސީ ޕާޓީއަކުން ވެރިކަން ކުރާ ގޮތަށް ނިންމައި، އިދިކޮޅު ޕާޓީތަކަށް ސަރުކާރު ޒިންމާދާރުކުރެވޭނެ ގޮތަށް ނިޒާމް އެކަށައެޅި އެވެ. ތިން ބާރު ވަކިކޮށް، ނުފޫޒެއް ނެތި މިނިވަންކަމާ އެކު ދައުލަތް ހިންގޭނެ ގޮތްތަކެއް ހޯދި އެވެ. އެކަމަކު މި ތަފާތުތަކާ އެކު ހިންދެމިލައި، ހަމަޖެހުމުގެ ނޭވާއެއް އިހްސާސްކުރެވުނީ މަދު ދުވަސްކޮޅަކަށެވެ.\nމުޅި ގައުމަށް ފެތުރިގެން ދިޔައީ، "ސިޔާސީ ހަމަނުޖެހުމުގެ ވަބާ" އެކެވެ. ސަރުކާރު ދަމަހައްޓަން ގާނޫނީ އިމުން ބޭރުވެ ގަދަބާރު ދެއްކުމާއި ވައްޓާލަން އުޅުމެވެ. އަމިއްލަ މަސްލަހަތު އިސްކޮށް ހިންގި މިކަންކަމުގެ ޝިކާރައަކީ ރައްޔިތުންނެވެ. އާ ގާނޫނުއަސާސީ އަށް އަމަލުކުރަން ފެށި ފަހުން، ވޭތުވެދިޔަ ދެ ދައުރު (10 އަހަރު)ގެ ތެރޭގައި މުޅިން އޮތީ ހަމަނުޖެހުމެވެ.\nއެންމެން ވެސް ތިބީ ގައުމަށް ހަމަޖެހުން އަންނާނެ ގޮތަކަށް ކަންކަން ތަރުތީބު ކުރެވޭނެ ދުވަހެއްގެ އިންތިޒާރުގަ އެވެ.\nއިދިކޮޅު ޕާޓީތަކުގެ ސަޕޯޓަރުން ނުކުމެ ރައީސް އަބްދުﷲ ޔާމީންގެ ސަރުކާރާ ދެކޮޅަށް މުޒާހަރާކުރަނީ --. ފޮޓޯ: ހުސެން ވަހީދު\n"ރޫޅައި، ވައްޓާލާ ސަރުކާރު"\nއާ ގާނޫނުއަސާސީގެ ދަށުން މިހާތަނަށް ބޭއްވި ތިން އިންތިޚާބަށް ފަހު ވެސް އެކުލަވާލީ ކޯލިޝަން ސަރުކާރެވެ. އެއީ، އިންތިޚާބު ކާމިޔާބުކުރަން މުޖައްރިބު ފޯމިއުލާ އެވެ. ސިޔާސީ ގޮތުން އަދާވާތްތެރި، ހަތުރުންގެ ގޮތުގައި ތިބުމަށް ފަހު ވެސް އިންތިޚާބު ކާމިޔާބު ކުރަން ވުމުން "އެކުވެރި، ވަފާތެރިންނެ"ވެ.\nބޭރު ފުށުން ދަޅަ ދައްކައިގެން އިންތިޚާބު ކާމިޔާބުވެ ނަތީޖާއަކަށް ވަނީ، އިއްތިހާދުވެގެން މާ ގިނަ ދުވަހަކު ދެމިނުތިބެވުމެވެ. ރައީސް މައުމޫން އަބްދުލްގައްޔޫމްގެ ދިގު 30 އަހަރަކީ ޚުދުމުހުތާރު ވެރިކަމެއްގެ ގޮތުގައި ސިފަކޮށް، ޑިމޮކްރަސީއަކަށް އަޑުއުފުލައި ފުރަތަމަ ބޭއްވި އިންތިޚާބު ކުރީގެ ރައީސް މުހައްމަދު ނަޝީދު ކާމިޔާބު ކުރެއްވީ ދެ ވަނަ ބުރުގައި ކޯލިޝަނަކުންނެވެ.\nވެރިކަން ފެށިތާ ދެ ހަފުތާ ތެރޭގައި އެ ކޯލިޝަން ރޫޅުނެވެ. އުފެދުނު ހިޔާލުތަފާތުވުންތަކުގައި، ޖުމްހޫރީ ޕާޓީ ވަކިވީ އެވެ. އެމްޑީޕީގެ ސަރުކާރުގައި ހިނގައިދިޔަ ގޯސްތަކާ އެކު، ދެން ފެށުނީ ވެރިކަން ބަދަލުކުރުމުގެ ރޫހެވެ.\nއެންމެ ބޮޑު ގޯހަކީ، ގާނޫނީ އިމުން ބޭރުވުމެވެ. ގާޒީއަކު، ގާނޫނާ ޚިލާފަށް ހިފައި ހައްޔަރުކުރީ އެވެ. އެއާ ދެކޮޅަށް ކުރި މަސައްކަތްތަކާއި މުޒާހަރާތަކުގެ ސަބަބުން ތިން އަހަރު ތެރޭގައި އެމަނިކުފާނަށް ޖެހިވަޑައިގަތީ ވެރިކަމުން އިސްތިއުފާ ދެއްވާށެވެ. އޭގެ ފަހުން، 2013 ގެ އިންތިޚާބާ ރައްޔިތުން ކުރިމަތިލީ އެ ހަމަނުޖެހުންތަކާ އެކުގަ އެވެ.\nއެ އިންތިޚާބުގައި ނަޝީދުގެ މައްޗަށް ރައީސް އަބްދުﷲ ޔާމީން ކުރި ހޯއްދެވީ ވެސް ކޯލިޝަނަކުންނެވެ. އެ ކޯލިޝަން މާ ގިނަ ދުވަހެއް ނުވެ ރޫޅާލައި، އަމިއްލަ ޕާޓީގެ އިސް ބޭފުޅުން ވެސް ވެރިކަމާ ދުރަށް ދާން ޖެހުނީ ގާނޫނާ ޚިލާފަށް ސަރުކާރު ހިންގަންވަން މިސްރާބު ޖެއްސެވުމުންނެވެ. ބާރުތައް މުށުތެރެއަށް ލައްވައި، ހައްގުތަކާއި މިނިވަންކަން ނިގުޅައިގަތުންވީ ގައުމާއި ރައްޔިތުންނަށް ދިން ބޮޑު އަނިޔާއަކަށެވެ.\nއެ ވެރިކަމަށް ރައްޔިތުން ނޫނެކޭ ބުނެ، އަނެއްކާވެސް އާ ރައީސަކަށް، އިބްރާހިމް މުހައްމަދު ސޯލިހް (އިބޫ) މިވަނީ، އިންތިޚާބުކޮށްފަ އެވެ. ކޯލިޝަން ސަރުކާރުގެ އާ ވެރިކަން އަންނަ ހޮނިހިރުދުވަހު ފަށާނެ އެވެ.\nރިޔާސީ އިންތިހާބުގައި ވޯޓު ލާން ކިޔޫގައި: އުއްމީދާ އެކު އާ ވެރިއަކު ހޮވިޔަސް ރައްޔިތުންނަށް ލިބެނީ މާޔޫސްކަން. --ފޮޓޯ: ހުސެއިން ވަހީދު/މިހާރު\nއާ ގާނޫނުއަސާސީ އެކުލަވާލުމުގައި އިސް ދައުރެއް އަދާކުރެއްވި އަދި ރައްޔިތުންގެ މަޖިލީހުގެ ރައީސްކަން ވެސް ކުރެއްވި އަހްމަދު ޒާހިރު (ސީނާ ޒާހިރު) ވިދާޅުވީ ފާއިތުވެ ދިޔަ ދެ ދައުރުގައި ވެސް ޑިމޮކްރެޓިކް ކިޓުގައި ވަޑައިގެން ބޭފުޅުން (ނަޝީދާއި ރައީސް ޔާމީން ވެސް) ޑިމޮކްރަސީއާ އެއްގޮތަށް ކަންތައް ކުރައްވަން ބޭނުންފުޅު ނުވި ކަމަށެވެ. ގައުމަށް ހަމަޖެހުމެއް ނާންނަނީ، އޭނާ ދެކެވަޑައިގަންނަވާ ގޮތުގައި، އަމިއްލަ މަސްލަހަތު ކުރިއަށް ނެރެ ރައްޔިތުން ދޭ ބާރުތަކަށް ވުރެން މާ ގަދަވާން ހިންގާ ކަންކަމުންނެވެ.\n"ފުރަތަމަ އަށް އައި ސަރުކާރުން ވެސް ބޭނުންވީ ޖުޑިޝަރީ އަށް އަތް ކޮއްޕައިގެން ބޭނުން ގަނޑެއް ގަންނަން. ދެ ވަނަ އަށް އައި ސަރުކާރުން ވެސް ބޭނުންވީ ޖުޑިޝަރީ އަށް އަތް ކޮއްޕައިގެން ބޭނުން ގަނޑެއް ގަންނަން،" ޒާހިރު ވިދާޅުވި އެވެ.\nހެޔޮ ވެރިކަމަކަށް ތިން ފަހަރު ރައްޔިތުން ވޯޓުލިއަސް ދެ ފަހަރު ވެސް ކުރިމަތިލާން ޖެހުނީ ނާއުއްމީދާ އެވެ. ދައުރުގެ މެދުތެރެއިން ރައްޔިތުން މާޔޫސްކުރަވަ އެވެ. ހަގީގަތަކީ ވެރިކަމަށް ވަޑައިގަންނަވާ ލީޑަރުން އިޚްލާސްތެރިކަމާ އެކު ޚިދުމަތް ކުރަން ބޭނުން ނުވަނީ އެވެ.\nޒާހިރު ވިދާޅުވީ ރައްޔިތުން އިސްކުރާ ވެރިންގެ އިޚްލާސްތެރިކަމެއް ނެތި ގައުމަށް ހަމަޖެހުން ނުލިބޭނެ ކަމަށެވެ.\nނިމިގެންދިޔަ ރިޔާސީ އިންތިޚާބުގައި ރައްޔިތުންގެ ކޮޅަށް ނަތީޖާ ނެރުނީ، ވަކި ބޭފުޅަކު ވެރިކަމަށް ގެންނެވުމަކަށް ނޫން ކަން އޭނާ ފާހަގަކުރެއްވި އެވެ. ރައްޔިތުން އެއްބަސްކިޔައި، ކުރި ކަމަކީ، ހަވާލުކުރި ވެރިކަން ފުރިހަމައަށް އަދާކުރައްވަން ނުކުޅެދުނު ރައީސަށް ނޫނެކޭ ބުނީ އެވެ.\n"ވަކި މީހަކު ދެކެވާ ލޯބިން، މީހަކު ގެންނަން ނިންމީކީއެއް ނޫން. ދިވެހި ރައްޔިތުން ވަރަށް ބޮޑަށް ސިޔާސީ ގޮތުން ތަސައްރަފު ފުދިއްޖެ ކަން އިންތިޚާބުގައި މި ފެނުނީ،" ޒާހިރު ވިދާޅުވި އެވެ.\n"ރައްޔިތުން މިހާރު ބޭނުންވަނީ ގައުމަށް ޚިދުމަތްކޮށްދޭނެ އިޚްލާސްތެރި ބޭފުޅެއް. އެ ބޭފުޅަކު އަޅުގަނޑުމެންނަކަށް ނުފެނޭ."\nއޭގެ ބަދަލުގައި ފެންނަނީ، ޒާހިރު ވިދާޅުވި ގޮތުގައި، އަމިއްލަ އެދުމުން ފުރިފައި ތިއްބެވި ލީޑަރުންތަކެކެވެ. ކޮންމެ ބޭފުޅެއްގެ ވެސް އޮތީ ބޭރު ފުށަށް ނުދައްކާ، އަމިއްލަ އެޖެންޑާއެކެވެ.\nކުރީގެ ނައިބު ރައީސް ޑރ. މުހައްމަދު ޖަމީލް އަހްމަދު ވެސް ވިދާޅުވީ ވެރިކަމުގެ ނިޒާމުގެ ތެރޭގައި ތިއްބަވާނެ ކަމަށް ވިދާޅުވެ ވެރިކަމަށް ވަޑައިގަތުމަށް ފަހު ދެން ފެންނަނީ، އަމިއްލަ ގޮތްތަކެއް ހަދަން އުޅޭ ތަން ކަމަށެވެ. މައްސަލަ އުފެދެނީ އެ ހިސާބުން ކަމަށް އެމަނިކުފާނު ވިދާޅުވި އެވެ. ގައުމަށް ހަމަޖެހުން އަންނާނީ މިވެނި ގޮތަކަށް ނިޒާމް އޮވެގެން ކަމަށް ދުނިޔޭގެ އެއްވެސް ތަނެއްގައި ކަނޑައަޅާފައެއް ނޯންނާނެ ކަން ފާހަގަކުރެއްވި އެވެ.\nޖަމީލް ވިދާޅުވާ ގޮތުގައި ރާއްޖޭގައި ވެސް ވެރިންނަކީ ރައްޔިތުން ހަވާލުކުރާ ޒިންމާ، އަމާނާތްތެރިކަމާ އެކު އަދާކުރަން ޖެހޭ ބަޔަކަށް ވާން ޖެހެ އެވެ.\nރައްޔިތުންގެ މަޖިލީހުގެ އިދިކޮޅު މެމްބަރުން މަޖިލީހުގެ އިދާރާ އަށް ވަދެވަޑައިގަންނަވަން އުޅުއްވުމުން އިދިކޮޅު މެމްބަރުންނާއި ފުލުހުންނާ ދެމެދު ހިނގި ހަމަނުޖެހުން--. ފޮޓޯ:ނިޝާން އަލީ/މިހާރު\n"ގާނޫނުއަސާސީ އާއި ގާނޫނުތަކެއް އައިސްގެނެއް އަދި ޖުމްހޫރިއްޔަތުގެ ނިޒާމެއް ނާދޭ. ޖުމްހޫރިއްޔަތާ އެކީގައި ވަރަށް މުހިއްމު ކަމެއް އެކަން ފަހުމްވާނެ ފަދަ ލީޑަޝިޕެއް އައުން. ދެހާސް އަށް ވަނަ އަހަރުން ފެށިގެން ލީޑަޝިޕް ލެވެލްގައި ރާއްޖެ އަށް ހަމަޖެހުން ނައިސްގެން މިއުޅެނީ." ޖަމީލް ވިދާޅުވި އެވެ.\nވެރިކަމާ ހަވާލުވުމަށް ފަހު، ނިޒާމް އަދި ގާނޫނުއަސާސީ ވެސް ވަނީ ބުރައަކަށެވެ. އޭގައި ހުއްދަ ދީ، އިން ކޮށްފައިވާ ގޮތަށް އަމަލުކުރަން ބޭނުން ނުވާތީ އެވެ. މުސްތަގިއްލު މުއައްސަސާތައް މިނިވަންކަމާ އެކު މަސައްކަތް ކުރަން ޖެހެ އެވެ. ގާނޫނީ ޒިންމާ އުފުއްލަން އުޒުރު ދައްކާ ނަމަ، އެ މީހުންނާ ދޭތެރޭގައި ފިޔަވަޅު ވެސް އެޅޭނެ ނިޒާމެއް އޮންނަން ޖެހެ އެވެ.\nޖުޑިޝަރީގެ ހުކުމްތައް، ފަނޑިޔާރުން ބޭނުންވާ ގޮތަކަށް ބަދަލުވަމުންދާ ނަމަ އެއީ ވެސް މައްސަލައެކެވެ.\n"ރައްޔިތުންގެ މަތިން ބަސް ބުނަން ފަށަނީ. ރައްޔިތުން ކަނޑައަޅާފައި އޮތް ގޮތަށް ބަސް ބުނާ ކަމަށް ވާ ނަމަ، މައްސަލައެއް ދިމާވެދާނެހެން ހިއެއް ނުވޭ. ދެ ފަހަރު ވެސް މައްސަލަ އުފެދުނީ، ރައްޔިތުން ކަނޑައަޅާފައި އޮތް ނިޒާމުން ބޭރުގައި ހަރަކާތްތެރިވެގެން،" ޖަމީލް ވިދާޅުވި އެވެ.\nޖުމްހޫރީ 50 ފާހަގަކުރާ އިރު ގިނަ ދިވެހިން ކުރަމުން ދާ ސުވާލަކީ ސިޔާސީ ގޮތުން ހަމަޖެހުން އައިސް، ރާއްޖެ ދުއްވައިގަންނާނީ ކޮން އިރަކުންތޯ އެވެ. އެކަން އޮތީ ސިޔާސީ ލީޑަރުންގެ އަތްމަތީގަ އެވެ.\nދިވެހިރާއްޖެ ސިޔާސީ ޕާޓީ ދިވެހި ސަރުކާރު ރައްޔިތުންގެ މަޖިލިސް ޖުޑީޝަރީ ޑރ. މުހައްމަދު ޖަމީލް އަހުމަދު ސީނާ ޒާހިރު ޖުމްހޫރީ 50\n26 ކޮމެންޓް, 13 ރިއެކްޝަންސް\nތާޒާކަން ކެނޑި ރަހަނުބައިވެފަވާ މަހެއްގައި ކިތަންމެ މީރު ހަވާދެއް ލައިގެން ރިހަ ކެއްކިޔަސް މަސްކޮޅެއްގަ ދަތް އަޅާލުމުން އަސްލުރަހަ އެނގޭ ފަދައިން ކޮންމެ ކޯލިޝަނެއްގަވެސް މިތިބެނީ ހަމަ ސިޔާސީ ގޮތުން "ރަހަނުބައި" ބޭފުޅުންނެވެ. އެހެންކަމުން އާ ސަރުކާރެއް އަޔަސް މާބޮޑު ހެޔޮ ބަދަލުތަކެއް އަންނާނެކަމަކަށް އުންމީދެއް ނުކުރެވެއެވެ.\nމައްސަލައަކީ ނިޒާމެއް ނޫން. އެއަށް ޢަމަލުކުރަން ތިބި މީހުން. މުސްލިމުންގެ ތެރޭގައި އެންމެހާ ނުބައި ކުށްފާފަތަކާއި މުންކަރާތްތަކަށް މީހުން އަރައިގަންނަނީ އިސްލާމްދީން ގޯސްވެގެނެއް ނޫން. ކޮންމެ މީހަކުވެސް އެމީހެއްގެ ފެންވަރުން އަންނަނީ ކޮރަޕްޝަން ހިންގަމުން. ވެރިންނުން ފެށިގެން ގޮސް އާދައިގެ ރައްޔިތު މީހާވެސް. ކުޑަމިނުން ވެރިޔަކު ހޮވާ ވޯޓުވެސް އެތައް ހާސް ރުފިޔާއަކަށް ވިއްކާލާ. އެހެންވީމާ އިޚްލާސްތެރިކަމެއް ނެތީމާ ކީއްކުރާނީ.\nއައްނިމެން ރާއްޖޭގެ ހަމަޖެހުން ނަގާލީ.\nމިގައުމުގާ ރަސްކަން ހިންގައިފި. އޭތި ކަޑަ. ޑިމޮކުރަސީ ހިންގާތާ 50 އަހަރު. މީތިވެސް ކަޑަ. ދެން މިހާރު އެބަޖެހެއެއްނޫންތޯ އާއެއްޗެއް ޗެކުޖަހާލަން. މިސާލަކަށް ޗައިނާއާ ރަޝިޔާގާ އެއޮންނަ ކޮމިއުނިޒަމް.\nމިހާރު އޮތް ގާނޫނު އަސާސީ އޮތް ގޮތުން ރާއްޖޭގެ ވެރިކަން ކޯލިސަނަކަށް ނޫނީ ނެތް ލިބެކަށް... ޕާޓީ ތަކުގެ ޕްރައިމަރީ ވެސް ބާއްވަންވީ މުޅި ރައްޔިތުން ވޯޓް ލާ އެއްޗަކަށް. އެއަށް ފަހު ކޮންމެ ޕާޓީ އަކުންވެސް އެންމެ ގިނަ ވޯޓް ލާ މީހަކު ރިޔާސީ އިންތިޚާބުގައި ވާދަ ކުރާ ގޮތަށް ބަދަލް ކޮށް ރާއްޖެ ހަމަ ޖެހުމަކަށް ދާންވެއްޖެ. ގާނޫނު އަސާސީ ހެދީ މައުމޫންއަށް ލަޑު ދޭންވެގެން އިބްރަ އަޑީގައި ހުރެގެން.\nހަމަޖެހުން ގެނެވޭނީ ކަލޭމެން ފިތުނަ ފަސާދަ އުފެއްދުން ހުއްޓިދުވަހަކުން!!\nމަތީގަ ހުރި ފޮޓޮ އިން ވަރަސް ގިނަ މާނަ ދޭހަވޭ.\nރާއްޖެއަށް ހަމަޖެހުން އަންނާނީ އެމް.ޑީ.ޕީ. ނެތި ދިއުމުން.......\nއެ،މްޑީޕީގެ ފިކުރަށް ގައުމުގެ %45 މީހުން އެއްވެސް މަޖުބޫރުކަމެއްނެ ތާއީދުކުރަނީ ކީއްވެގެންކަން އެބަޖެހޭބަލަން!! ރ.ޔާމީނަށް ނޭގުނޯ ކީއްވެގެންކަމެއްއެއީ!!. ދެން އެ %45 މީހުން ނައްތާލާނީތޯ ނޫނީ އެއަށްވުރެ ރަގަޅު ފިކުރެއް ގެނެވޭތީބަލާނީތޯ؟ އެބަޖެހޭ މީހުންގެ ހިތް ވިންކުރަން ދަސްކުރަން.\nހާފް އޮފް މޯލްޑިވްސް\nމުޅި ދިވެހިރާއްޖޭގެ %48.6 މީހުންނެއް ނައްތައެއް ނުލެވޭނެ.\nތިވާހަކަ ދައްކަން އެންނެ ތާހިރު ނޫހަކީ މިހާރުނޫސް. އެހެންނާފަހެ ރާއްޖެ ޓީވީ ރާއްޖެ އޮންލައިންގެ އިތުރައް ރާއްޖެ ފަސާދަކުރި އެއްބަޔަކީ މިހާރުނޫސް\nހަމަޖެހުމެއް އަންނާނެތަ. މައުމޫނު ސަރުކާރު ކަމަކުނުދިޔަ އަންނި ސަރުކާރު ކަމަކުނުދިޔަ ވަހީދު ސަރުކާރު ކަމަކު.ނުދިޔަ ޔާމީނު ސަރުކާރު ކަމަކު ނުދިޔަ ރައްޔިތުންގެ ހިތުގަ ފިތުނަ ފަސާދަ އުފައްދައިގެން ފާޑުފާޑުގެ ދޮގު އިލްޒާމު އަޅުވައިގެ ން ބޮޑެތި އާޜޓިކަލް ތައް ޖަހައިގެން އަނެއްކާވެސް އެމްޑީޕީ ސަރުކާރު ގެންނަން ވެގެން ފޫގެޅި ބަޔަކު ކޮން މިނިވަން ކަމެއް ނައިސްގެން އުޅޭ ވާހަކަ އެއް ދައްކާކައް


Meege 38 aharu kurin Raajje, America ge video reportakun | Mihaaru\nމީގެ 38 އަހަރު ކުރިން މާލޭގައި ދޯންޏެއް އެހެލަނީ: ސޭފާގެ ރިޕޯޓުގައި މާލެ އޭރު ގޮތް ވަނީ ސިފަކޮށްދީފައި\nމީގެ 38 އަހަރު ކުރިން ރާއްޖެ، އެމެރިކާގެ ވީޑިއޯ ރިޕޯޓަކުން\n08 ނޮވެމްބަރ 2016 - 07:47 45 comments\nމީގެ 38 އަހަރު ކުރިން، ރާއްޖެއާ ގުޅޭ ގޮތުން ރިޕޯޓެއް ހަދަން މާލެ އައި، އެމެރިކާގެ ސީބީއެސް ނިއުސްގެ މަޝްހޫރު ނޫސްވެރިޔާ އަދި ޕްރެޒެންޓަރު މޯލޭ ސޭފާ ސިފަކުރި ގޮތުގައި ދިވެހިންނަކީ ހުރިހާ ގޮތަކުން ވެސް ނާޒުކު ބައެކެވެ. ރިޕޯޓުގައި އޭނާ ބުނިގޮތުގައި ރާއްޖޭގައި އެކަކު އަނެކަކަށް އެއްގޮތަކަށް ވެސް އަނިޔާއެއް ނުކުރެ އެވެ. އަދި ކުށްކުރުން މަދުކަމުން ޖަލެއްހާ ހިސާބު ވެސް ނުހުރެ އެވެ.\nއޭނާ ރާއްޖެ ސިފަކުރީ އެއްގޮތަކަށް ވެސް ކުށެއް ނުފެންނަހާ ކުށް މަދު ގައުމެއްގެ ގޮތުގަ އެވެ.\nމިއީ މި ފަހުން، ދިވެއްސަކު ޔޫޓިއުބަށް އަޕްލޯޑްކޮށްފައިވާ އަދި މިހާރު ސޯޝަލް މީޑިއާގައި ބާރަށް ދައުރުވަމުން އަންނަ ސީބީއެސްގެ "60 މިނިޓްސް، އޯވާޓައިމް" ޕްރޮގްރާމްގައި ސޭފާ، ދިވެހިން އަދި ދިވެހި ރާއްޖެ ކިޔައިދީފައިވާ ގޮތެވެ.\nމި ރިޕޯޓުން މީގެ 40 ހަކަށް އަހަރު ކުރިން މާލެ އޮތް ގޮތް ވަރަށް ރަނގަޅަށް ފެނެ އެވެ. މާލޭގެ ބަނދަރުމައްޗާއި މުހިއްމު ބައެއް ތަންތަން ވީޑިއޯކޮށްފައި ހުރުމުން އެތަންތަން އޭރު އޮންނަ ގޮތް އެނގެ އެވެ.\nމީގެ 38 އަހަރު ކުރިން މާލޭގެ މަގެއްގެ މަތި: ސޭފާގެ 60 މިނިޓްސް"ގެ ރިޕޯޓުގައި އޭރު މާލެ އޮތްގޮތް ވަނީ ސިފަކޮށްދީފައި\nސޭފާގެ ރިޕޯޓު ފަށަނީ ރާއްޖެ އަކީ ދުނިޔޭގެ އެންމެ ވަރި ގިނަ ގައުމުގެ ގޮތުގަ އެވެ. އޭނާ ބުނިގޮތުގައި ބޭރުން އަންނަ މީހުންނަށް ދިވެހި އަންހެނުންނާއި ފިރިހެނުން އެހާ ރަނގަޅު އިރު، ރާއްޖޭގައި އެހާ ވަރި ގިނައީ ކީއްވެ ކަމެއް އެއްވެސް މީހަކަށް ނޭނގެ އެވެ. އެކަމަކު ކިތަންމެ ވަރި ގިނަޔަސް، ދިވެހިންނަކީ ހިތްހެޔޮ، އުފާވެރި ބައެއް ކަމަށް އޭނާ ބުންޏެވެ.\nރިޕޯޓުގައި ބުނާ ގޮތުގައި އޭރު ރާއްޖޭގެ އާބާދީއަކީ 130،000 (މިހާރު، ތިން ލައްކައަށް ވުރެ ގިނަ) މީހުންނެވެ. އަދި ބައެއް މީހުންނަށް ކުޑަކޮށް އިނގިރޭސިން ވާހަކަ ދައްކަން އެނގޭ ކަމަށް ބުނެ އެވެ.\nރާއްޖެއަށް ޓޫރިޒަމް ތައާރަފްވިތާ އޭރު މާ ގިނަ އަހަރުތަކެއް ވެފައި ނުވާތީ، މާ ގިނަ ބަޔަކަށް ރާއްޖެއަކީ އޮންނަ ތަނެއް ކަމެއް ވެސް ނޭނގެ އެވެ. އެކަމަކު އިންޑިއާ އާއި ޕާކިސްތާނާއި ލީބިއާގެ އެމްބަސީ ރާއްޖޭގައި ހުންނަ ކަމަށް އޭނާ ބުންޏެވެ. ރާއްޖެއިން ކަނޑައަޅާފައި ހުންނަ ހަމައެކަނި ޑިޕްލޮމެޓަކީ އދ. ގައި ހުންނަ މަންދޫބެއް ކަމަށް ވެސް ބުނެ އެވެ.\nރާއްޖެއާ ބެހޭގޮތުން ރިޕޯޓު ތައްޔާރުކުރި ސޭފާ: މި އަހަރުގެ މެދުތެރޭގައި އޭނާ ވަނީ މަރުވެފައި\nމި ފަދަ ރިޕޯޓަކަށް އެންމެ މުހިންމު ވާނީ ގައުމުގެ ވެރިންގެ އިންޓަވިއު ހިމެނުން ކަމަށް ވުމުން ދެން އޭނާ މަސައްކަތް ފަށަނީ އެ ކަމަށެވެ. އެންމެ ފުރަތަމަ ދިޔައީ އޭރުގެ ރައީސަކަށް ހުންނެވި އިބްރާހިމް ނާސިރުގެ އިންޓަވިއުއެއް ހޯދަން މުލީއާގެ ކައިރިއަށެވެ. އޭރު ނާސިރު ހުންނެވީ ނޮވެމްބަރު 11 ގައި، ރާއްޖޭގެ ވެރިކަން މައުމޫން އަބްދުލްގައްޔޫމާ ހަވާލުކުރައްވަން ތައްޔާރުވެވަޑައިގެންނެވެ.\nއިންޓަވިއުއަކަށް އެދިފައި އޭނާ ގޮސް އިންނަނީ، މުލީއާގެ ކުރިމަތީގައި ހުންނަ ހުކުރު މިސްކިތް ކައިރީ، މުންނާރުގެ ގާފޮޅު މަތީގަ އެވެ. އެކަމަކު އިރުގަނޑަކު މަޑުކުރި ފަހުން، ރައީސް އިންޓަވިއު ދޭން ދެކޮޅު ހެއްދެވި ކަމަށް އޭނާ ބުނެ އެވެ.\n"ރައީސް ރިޕޯޓަރުންނާ ވާހަކަފުޅު ދައްކަވަން ޖެހޭ ކަމަށް ދިވެހިން އަދި އިނގިރޭސިއަކުން ވެސް ލިޔެފައެއް ނޯވެ އެވެ. އެހެން ނޫނަސް، މާލޭގެ އެއްވެސް މީހަކު ސީބީއެސް އަދި 60 މިނިޓްސްގެ ވާހަކަ ދުވަހަކު ވެސް އަހާފައެއް ނުވާނެތާ އެވެ،" ރިޕޯޓުގައި ސޭފާ ބުނެ އެވެ.\nދެން އޭނާ ދަނީ، ރިޔާށީ އިންތިހާބުން ރައީސް ކަމަށް އިންތިހާބު ވެޑައިގެންފައިވާ އަދި، އޭރު ޓްރާންސްޕޯޓް މިނިސްޓަރަކަށް ހުންނެވި މައުމޫނާ ބައްދަލުކުރަމް ޓްރާންސްޕޯޓް މިނިސްޓްރީ އަށެވެ.\nއޭނާ ދާ މަގުމަތީގައި ވަރަަށް ގިނަ މިނިސްޓްރީތައް ފެނެ އެވެ. އޭގެ ތެރޭގައި "މިނިސްޓްރީ އޮފް ޖަސްޓިސް، ތެފްޓް ޓްރިއަލްސް ޑިވިޒަން،" އާއި ހޯމް މިނިސްޓްރީގެ ދަށުން ހިންގާ ސްޕޯޓްސް ޑިވިޒަނާއި ޑިޕާޓްމެންޓް އޮފް ބޯޓްސް، އެ ރިޕޯޓުގައި ދައްކާލަ އެވެ.\nރައީސް ނާސިރުގެ އިންޓަވިއު ހޯދުމަށް ސޭފާ މުލީއާގޭ ކައިރީގައި މަޑުކޮށްލައިގެން: ރިޕޯޓު ތައްޔާރު ކުރި އިރު ރާއްޖޭގެ ރައީސަކަށް ހުންނެވީ ނާސިރު\nސޭފާ ބުނިގޮތުގައި މާލޭގައި މިނިސްޓްރީއެއް ނުހުންނަ މަގަކަށް ނޭރޭނެ އެވެ. އެކަމަކު މިނިސްޓަރެއް ލޮލަށް ފެނުމަކީ ނާދިރު ކަމެކެވެ.\nމައުމޫނާ ބައްދަލުކުރެއްވުމަށް އޭނާ ގޮސް މަޑުކުރަނީ ޓްރާންސްޕޯޓް މިނިސްޓްރީ ދޮށުގަ އެވެ. އެކަމަކު އޮފީހުގައި ނޫޅުއްވާތީ އޭނާއަށް އެމަނިކުފާނާ ވެސް ބައްދަލުވާ ގޮތެއް ނުވެ އެވެ.\nއެކަން އެންގުމަށް އޭނާއަށް މެސެޖް ހިފައިގެން ދިޔަ މީހާ ބުނަނީ މައުމޫން އޮފީހަށް ވަޑައިގަންނަވާނީ އަނެއް ދުވަހުގެ ހެނދުނު އަށެއް ޖަހާއިރު ކަމަށެވެ.\nސޭފާ ދެން މިސްރާބު ޖަހަނީ ބާޒާރު މައްޗަށެވެ. އޭރު ބާޒާރު މަތި އޮންނަ ގޮތް ވަރަށް ރަނގަޅަށް އެ ރިޕޯޓުން ފެނެ އެވެ. މާލޭގެ ފަޅުގައި އަޅާފައި އޮތް ބޮއްކުރާތަކާއި ބާޒާރު މަތީގެ ހަލަބޮލިކަން އެ ރިޕޯޓުގައި ދައްކާލަ އެވެ.\nވެރިންގެ އިންޓަވިއުއެއް ނުލިބުމުން މާޔޫސްވެފައި ހުއްޓާ ދެން އޭނާއަށް އަޑު އިވެނީ، ލޯބިވެރިޔާ މަރާލައިގެން ބ. ފުޅަދުއަށް އަރުވާލާފައި ހުރި ޖަރުމަނުގެ ޒުވާނެއްގެ ވާހަކަ އެވެ.\nކުށް އެއްގޮތަކަށް ވެސް ނެތް، މީހުން މަދު ގައުމެއްގައި މިއީ ވަރަށް ބޮޑު ހަބަރެއް ކަމަށް އޭނާ ދެކެ އެވެ. އެކަމަކު އެއަށް ވުރެ ބޮޑަށް އޭނާގެ ސަމާލުކަން ހޯދީ، މީހަކު މަރާލުމުން ވެސް ހުކުމެއްގެ ގޮތުގައި ރަށަކަށް އަރުވާލަން ނިންމި ނިންމުމެވެ.\nސޭފާ ދެން ދަތުރު ފެށީ އެ ޒުވާނާ ހޯދަން ފުޅަދުއަށް ދިޔުމަށެވެ.\nފުޅަދުއަށް އޭނާ ކީ ނަމަކީ "ފުރުޑު" އެވެ. "އަ ލޯންގް ވޭ ޓު ފުރުޑު"ގެ ނަމުގައި ވާ މި ރިޕޯޓު މައިގަނޑު ގޮތެއްގައި އަމާޒުކޮށްފައިވަނީ ވެސް އެ ވާހަކަ އަށެވެ.\nބޯޓެއްގައި ތިން ދުވަސް ދަތުރުކޮށްފައި އޭނާ ފުޅަދުއަށް ގޮސް 23 އަހަރުގެ އެ ޒުވާނާއާ ބައްދަލު ކުރެ އެވެ. (އެ ޒުވާނާގެ ވާހަކަ އެހެން ރިޕޯޓެއްގައި)\nރާއްޖެއާ ބެހޭ ގޮތުން އެހާ ތަފްސީލުކޮށް ބޭރުގެ އެއްވެސް މީޑިއާއަކުން އޭރު ރިޕޯޓެއް ތައްޔާރުކޮށްފައެއް ނުވެ އެވެ. އެހެންވެ، އޭރު މާލެ އޮތް ގޮތް މިހާރުގެ ޒުވާނުންނަށް ފެނުމުން ޝައުގުވެރިކަން ވީ ބޮޑެވެ. އަދި އޭރު ރާއްޖެ އޮތް ހާލަތާއި، މިހާރުގެ ހާލަތު އުޑާ ބިމާހާ ތަފާތުކަމުން ޔޫޓިއުބުން އެ ރިޕޯޓް ބަލާ މިންވަރު ފަތުއަޑު ކިޔާފައި ފެތުރެމުން ދަނީ އެވެ.\nރާއްޖެ އައިސް މި ރިޕޯޓު ތައްޔާރުކުރި ސޭފާ ވަނީ މި އަހަރުގެ މެދުތެރޭގައި މަރުވެފަ އެވެ.\nއިތުރު ލިޔުންތައް ދިވެހިރާއްޖެ މީޑިއާ ކުށްކުރުން ތާރީހް މާލެ


Dhevana division: PK balikoh Valencia'in feshun rangalhu kohffi\nދެވަނަ ޑިވިޝަން: ޕީކޭ ބަލިކޮށް ވެލެންސިއާއިން ފެށުން ރަނގަޅުކޮށްފި\nމި މެޗު ވެލެންސިއާއިން ކާމިޔާބުކުރީ 2-1 ގެ ނަތީޖާއަކުން\nކ. މާލެ 16 ޖެނުއަރީ 2020 | ބުރާސްފަތި 20:15 1,850\nވެލެންސިއާ އަދި ޕީކޭ ބައްދަލުކުރި މެޗުގެ ތެރެއިން - އެފްއޭއެމް\nދެވަނަ ޑިވިޝަން ފުޓުބޯޅަ މުބާރާތުގައި ކްލަބް ވެލެންސިއާ އަދި ކްލަބް ޕީކޭ ބައްދަލުކުރި މެޗު ވެލެންސިއާއިން ކާމިޔާބުކޮށް މުބާރާތުގެ ފެށުން ރަނގަޅުކޮށްފިއެވެ.\nގައުމީ ފުޓުބޯޅަ ދަނޑުގައި ކުޅުނު މި މެޗު ވެލެންސިއާއިން ކާމިޔާބުކުރީ 2-1 ގެ ނަތީޖާއަކުންނެވެ.\nމެޗު ފަށައިގެން ވެލެންސިއާއިން މޮޅު އެޓޭކިންގ ގޭމެއް ކުޅުނުއިރު މި މެޗުގެ 8 ވަނަ މިނެޓުގައި ވެލެންސިއާއިން ވަނީ ލަނޑު ޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ ބިދޭސީ ކުޅުންތެރިޔާ ސެމިއުލް ޑެޑީ އެވެ. މިއީ ޕީކޭ ޑިފެންޑަރުންނަށް ހެދުނު ގޯހެއްގެ ފައިދާ ނަގާ އޭނާ ކާމިޔާބުކުރި ލަނޑެކެވެ. މި ލަނޑާއި އެކު ޕީކޭއިން އެޓީމުގެ އެޓޭކްތައް ވަރުގަދަކުރިއިރު އެޓީމުން ވަނީ ނުރައްކާތެރި ދެ ހަމަލާއެއް ވެލެންސިއާގެ ގޯލަށް ފޮނުވައިލައިފައެވެ.\nމެޗުގެ 31 ވަނަ މިނެޓުގައި ޕީކޭއިން ވަނީ ލަނޑު ޖަހާ މެޗުގެ ނަތީޖާ ހަމަހަމަ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ޝިފާޒް އާދިލް އެވެ. މި ލަނޑާއެކު ވެލެންސިއާއިން ކުރިޔަށް ޖެހި އެޓީމްގެ އެޓޭކްތައް ވަރުގަދަކުރިއެވެ. އެގޮތުން މެޗުގެ 43 ވަނަ މިނެޓުގައި ވެލެންސިއާއިން ވަނީ ލަނޑު ޖަހާ ލީޑު އަލުން ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ ހުސެއިން ފައިސަލް (ފައިޓޯ) އެވެ. މެޗުގެ ފުރަތަމަ ހާފު ނިމިގެންދިޔައީ 2-1 ގެ ނަތީޖާ އަކުންނެވެ.\nމެޗުގެ ދެވަނަ ހާފުގައި ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު މެޗުގެ 61 ވަނަ މިނެޓުގައި ވެލެންސިއާގެ ސެމިއުލް ވަނީ ނުރައްކާތެރި ހަމަލާއެއް ޕީކޭގެ ގޯލަށް ފޮނުވައިލައިފައެވެ. އޭނާ ފޮނުވައިލި ހަމަލާ އަމާޒުވީ ގޯލުގެ ހުރަސް ދަނޑިއަށެވެ. އޭގެ ފަހުން މެޗުގެ 83 ވަނަ މިނެޓުގައި ޕީކޭގެ އަހުމަދު ހަމީދު ވަނީ ނުރައްކާތެރި ހަމަލާއެއް ވެލެންސިއާގެ ގޯލަށް ފޮނުވައިލައިފައެވެ. އޭނާ ފޮނުވައިލި ހަމަލާ ވެލެންސިއާގެ ކީޕަރު ހުށިޔާރުކަމާއިއެކު ވަނީ ދިފާއު ކޮށްފައެވެ.\nމެޗަށްފަހު ވާހަކަ ދައްކަމުން ވެލެންސިއާގެ ކޯޗު އިލްހާމް ހުސެއިން އިބްރާހީމް ބުނީ މި މެޗުގެ ނަތީޖާ އާއި މެދު ހިތްހަމަ ޖެހޭ ކަމަށާއި ޓާގެޓަކީ މި މުބާރާތުގެ ޗެމްޕިއަންކަން ނެގުން ކަމަށެވެ.\nޕީކޭގެ ކޯޗު ފަރީދު މުހައްމަދު ބުނީ މި މެޗުގެ ނަތީޖާ އާއި މެދު ހިތްހަަމަ ނުޖެހޭ ކަމަށާއި ނަމަވެސް ކުޅުންތެރިން ދެއްކި ކުޅުމާއި މެދު ހިތްހަމަ ޖެހޭ ކަމަށެވެ. އަދި ކުރިޔަށް ހުރި މެޗުތައް ކާމިޔާބުކުރެވޭނެ ކަމަށް ވެސް އޭނާ ބުންޏެވެ.


India ga miadhu record adhadhakah meehunnah COVID vaccine dheefi | Atoll News\nއިންޑިއާގައި މިއަދު ރެކޯޑު އަދަދަކަށް މީހުންނަށް ކޯވިޑް ވެކްސިން ދީފި\nޝާއިޢުކުރީ: ފާޠިމަތު ފާޒިހާ ޖޫން 21, 2021, 23:07\nއިންޑިއާގައި މިއަދު އަށް މިލިއަން މީހުންނަށް ކޯވިޑް-19 ވެކްސިން ދީފި އެވެ.\nމިއީ އެއް ދުވަހާ މިހާ ގިނަ މީހުންނަށް ކޯވިޑް ވެކްސިން އެ ގައުމުގައި ދިން ދުވަހެވެ. މިއަދު ގިނަ ބަޔަކަށް ވެކްސިން ދީފައި މިވަނީ އެ ގައުމުގެ ބޮޑުވަޒީރު ނަރެންދްރަ މޯދީ އިއުލާނުކޮށްފައިވާ ހިލޭ ވެކްސިން ޕްރޮގްރާމްގެ ދަށުންނެވެ.\nއެ ޕްރޮގްރާމް ފަށާފައި ވަނީ މިއަދު އެވެ. މޯދީ މިމަހު ކުރީ ކޮޅު ގައުމާ މުހާތަބު ކުރައްވާ ވިދާޅުވެފައިވަނީ މިއަދުން ފެށިގެން އިންޑިއާގ ެ18 އަހަރުން މަތީގެ ކޮންމެ ރައްޔިތަކަށް ސަރުކާރުން ހިލޭ ކޯވިޑް ވެކްސިން ޖަހައިދޭނެ ކަމަށެވެ.\nއެގޮތުން ސަރުކާރާއި އަމިއްލަ ހޮސްޕިޓަލްތަކުންވެސް ހިލޭ ވެކްސިން ޖެހޭނެ އިންތިޒާމް ހަމަޖައްސާފައި އެވެ. އަމިއްލަ ހޮސްޕިޓަލްތަކުން ހިދުމަތުގެ ފީގެ ގޮތުގައި ގިނަވެގެން ނެގޭނީ 150 ރުފީސް ކަމަށް ކަނޑައަޅާފައިވެ އެވެ.\nދުނިޔޭގެ ބާޒާރަށް އެންމެ ގިނަ ވެކްސިން އުފައްދައި ނެރޭ އިންޑިއާ ސަރުކާރުން ނިންމާފައިވަނީ އެ ގައުމުގެ ކުންފުނިތަކުން އުފައްދާ ކޯވިޑް-19 ވެކްސިންގެ 75 ޕަސެންޓު ސަރުކާރުން އަދި 25 ޕަސެންޓު އަމިއްލަ ހޮސްޕިޓަލްތަކުން ގަންނާށެވެ. އަދި ކޯވިޑް ކޮންޓްރޯލް ކުރުމަށް ގައުމުގެ އާބާދީގެ ބޮޑު ބަޔަކަށް ވެކްސިން ދިނުމަކީ އަމާޒެވެ.\nއިންޑިއާގައި މިހާތަނަށް ކޯވިޑް-19 ވެކްސިންގެ ދެ ވަނަ ޑޯޒު ދެވިފައިވަނީ އާބާދީގެ އެންމެ ފަސް ޕަސެންޓަށެވެ.\nއެ ގައުމުން މިހާތަނަށް ކޯވިޑް-19 އަށް 29.9 މިލިއަން މީހުން ޕޮސިޓިވްވެފައިވެ އެވެ. އޭގެ ތެރެއިން 388 ހާސް މީހުން ވަނީ ބަލީގައި މަރުވެފައި އެވެ.


Mithurunge hithah uhmeedhu genesdhin kuda kuda sirru | Mihaaru\nއިބްރާހިމް ޝިހާބު ތަގުރީރެއް ދެއްވަނީ: އެމަނިކުފާނަކީ ދިވެހިރާއްޖޭގެ ތާރީހު ދުށް އެންމެ ކުޅަދާނަ އެއް ވާހަކަދެއްކުންތެރިޔާ ކަމަށް ވަރަށް ގިނަ ބަޔަކު އެއްބަސްވޭ.\n06 އޮކްޓޯބަރ 2018 - 08:56 20 comments\nއަވަހާރަވިތާ 30 އަހަރުވީ ނަމަވެސް އެމަނިކުފާގެ އަޑުފުޅެއް ދިވެހިރާއްޖޭގެ ސިޔާސީ މައިދާނުން "ނުކެނޑެ" އެވެ. މިދާކަށްދުވަހު ގޮނޑި ގެއްލުނު ރައްޔިތުންގެ މަޖިލިސް މެމްބަރުން މަޖިލީހަށް ވަނުން މަނާކޮށްފައި އޮތުމުން ދައުރުވީ، ސިފައިން ގާޑުކޮށްގެން ސްރީ ލަންކާގެ މަޖިލިސް ބޭއްވި ދުވަހަކު ކަންވީ ގޮތް ސިފަކޮށްދެއްވައި އެމަނިކުފާނު ދެއްކެވި ވާހަކަފުޅެކެވެ. އިންތިހާބު ދުވަސްވަރު އިވުނީ، ވޯޓްލުމުގެ މުހިއްމު ވާޖިބު ރައްޔިތުންނަށް އެމަނިކުފާނު ހަނދާންކޮށްދެއްވައި ދެއްކި ވާހަކަފުޅެކެވެ. ރާއްޖޭގެ ކުރީގެ ނައިބް ރައީސް އަދި ރައްޔިތުންގެ މަޖިލީހުގެ ކުރީގެ ރައީސް މަރްހޫމް އަލްއުސްތާޒް އިބްރާހީމް ޝިހާބުގެ ތަޖުރިބާކާރު ސިޔާސީ ހަޔާތްޕުޅުގައި އެކި ދުވަސްވަރު ދެއްވާފައިވާ އެފަދަ ތަގުރީރުތައް މިއަދަށް ވެސް ފުދެ އެވެ. އެކަމަކު މިއަދާއި މާދަމާ އަށް ވެސް ފުދި އިތުރުވަނީ "އުއްމީދުގެ ސިއްރު" މި ނަމުގައި އެމަނިކުފާނު ހެއްދެވި ޅެމެވެ.\nރާއްޖޭގެ ސިޔާސީ މައިދާނަށް އިރު އަރައި އޮއްސުނަސް، ހުޅަނގު މޫސުމަށް ފަހު އިރުވައި އަޔަސް، ނުކެނޑި އޮތް އަޑަކީ އެ ޅެމުގެ ދެ ތިން ބައިތެކެވެ. "އުއްމީދުގެ އަލިކަން އެ ގެނައި ކުޑަކުޑަ ސިއްރުން، އުއްމީދު އުފައްދައިފިޔެ މުޅި ދޭހަށަ ރަމްޒުން" އަދި "މިތުރުންގެ ހިތަށް ދަތިކުރި ކަޅު ކޮންމެ ރެޔެއް ވެސް ފިތުރަތުގެ އުސޫލުން ނިމެނީ ފަތިހަށެ އަމުދުން" އެވެ. ރައީސް މުހައްމަދު ނަޝީދު ފަދަ މިޒަމާނުގެ ސިޔާސީވެރިންގެ ހިތްވަރުފުޅަކީ މި ބައިތުތައްކަން ކަށަވަރެވެ. މި ޅެން ގޮސް ގުޅެނީ މާ ކުރީ ޒަމާނަކާ އެވެ.\nމިއީ އެ ބޭފުޅެއްގެ ސެނެޓަރީ މެޑަލް ޕާކިސްތާން ސަރުކާރުން ޝިހާބަށް އެރުވި، ޕާކިސްތާނުގެ މަޝްހޫރު ޅެންވެރިޔާ އަދި ފިލޯސަފަރު ޑރ. އައްލާމާ އިގްބާލް ހެއްދެވި "އުއްމީދު" މި ޅެމުން ހިޔާލާއި ހިތްވަރު ލިބިވަޑައިގެން ޝިހާބު ހެއްދެވި ޅެމެކެވެ. މިއީ އެމަނިކުފާނުގެ ކިބައިގައިވާ ޝާއިރީއްޔަތުގެ ކުޅަދާނަކަން އެންމެ ބޮޑަށް ސާބިތުވާ އެއް ޅެން ވެސް މެ އެވެ. އުރުދޫ ބަހުން ހަދާފައިވާ ޅެމެއް ހަމަ އެ ވަޒަނަށް، އެ ވާހަކަތަކައް ދިވެހި ބަހުން ގެނައުމަކީ އާދައިގެ މީހަކަށް ކުރެވޭނެ ކަމެއް ނޫނެވެ. "ޒަމާނުގެ އާ ހިޔާލުތަކުން....ތަރައްގީ ފަހު ނުވާނެހޭ؟" މި ނަމުގައި އެމަނިކުފާނު ހެއްދެވި ލަވައިން ފެއްޓެވި ޅެންވެރިކަމުގައި، "އުއްމީދުގެ ސިއްރަ"ކީ ޔަގީނުން ވެސް ޒަމާނުގެ އާ ހިޔާލަކުން ޅެންވެރިކަމަށް ގެނެސްދެއްވި ތަރައްގީއެކެވެ. ކުޅަދާނަ އަދީބު މުހައްމަދު ޖަމީލް ދީދީ ވިދާޅުވީ މި ޅެމަކީ "ޝާއިރިއްޔަތުގެ އެންމެ މަތިވެރި ހިޔާލުތައް" ކަމަށާއި މިއީ "ޅެންވެރިކަމުގެ ވަރަށް ރީތި ނަމޫނާއެއް" ކަމަށެވެ.\n"އަޅުގަނޑުގެ ނަޒަރުގައި، އިބްރާހީމް ޝިހާބުގެ ޅެންތަކުގެ ތެރެއިން އެންމެ ވިދާ އެއް ޅެމަކީ އުއްމީދުގެ ސިއްރެވެ،" 1948 ވަނަ އަހަރުގެ ޖުލައި 8 ވަނަ ދުވަހު ނެރުނު "ސަރުކާރުގެ ހަބަރު" ގައި ގައި ޖަމީލް ދީދީ ލިޔުއްވާފައިވެ އެވެ.\nހުޅުލޭ އެއާޕޯޓް ހެދުމުގެ މަސައްކަތުގައި އިބްރާހިމް ޝިހާބު އަމަލީ ގޮތުން ބައިވެރިވެވަޑައިގަންނަވަނީ: ގައުމަށް ދިމާވި ބޮޑު ހުރިހާ ކަމެއްގައި އެންމެ އިސް ސަފުގައި ހުންނެވި އެއް ބޭފުޅަކީ އެމަނިކުފާނު.\nއިލްމީ ނަޒަރަކުން ބަލާއިރު ގައިމުކުރެވެނީ މި ޅެން އެމަނިކުފާނު ބިނާކުރައްވާފައިވަނީ ކީރިތި ގުރުއާނުގެ އައްޒުމަރު ސޫރަތުގައި މާތް ﷲ ގެ ރަހުމަތްފުޅާ މެދު ނާއުންމީދު ނުވުމަށް އަންގަވާފައިވާ އާޔަތަށް ކަމަށެވެ. މިއީ ދިވެހި ތާރީހު ދުށް އެންމެ ކުޅަދާނަ އެއް ވާހަކަދެއްކުންތެރިޔާގެ ތަގުރީރުތަކުގައި ވެސް ވަރަށް ގިނައިން ފާހަގަކުރައްވާ އާޔަތެކެވެ.\nޅެން ފައްޓަވާފައި ވަނީ އުއްމީދުގެ މުހިންމު ކަމާއި އުއްމީދުގެ ފަހަތުގައިވާ ސިއްރުތަކުގެ ބޮޑުކަމަށް އަލިއަޅުއްވާލައްވަމުންނެވެ. ކާމިޔާބު ހާސިލުކުރުމުގައި އުއްމީދު އަދާކުރާ ދައުރުގެ އިސްކަމާއި އުއްމީދެއްގެ އަލި ދޯއްޖަކުން ގެނުވައިދޭ ކުޑަކުޑަ ސިއްރަކުން، އުއްމީދުގެ ހިޔާވަހިކަން ފެތުރިގެންދާ މިންވަރުގެ ބޮޑު ކަމުގެ ވާހަކަ އެވެ. އަދި އޭގެ އުޖާލާކަން މުޅި ދޭހަށް ރަމްޒުވެގެންދާ ކަމެވެ.\nމި ޅެމުގެ ދެ ވަނަ ބައިތަކީ މީރު، މީރު ވަހެއް ފަތުރާ ހުވަނދެއް ފަދަ ބައިތެކެވެ. "އިރު އޭގެ ޝުއާއަށް އިވުނޭ ބުނިއަޑު ސިއްރުން، ދިރުވާށެ ހަވީރާ ހެނދުނާ ރީތި ހިޔާލުން" މި ބައިތަކީ، ރައީސް މައުމޫން އަބްދުލްގައްޔޫމް ފާހަގަކުރައްވާފައިވާ ގޮތުގައި ޝިހާބުގެ ޒުވާން މޮޅު ޅެންވެރިކަމުގެ ތަސްވީރުތަކުގައި ރީތިކަން ހިތަށް އެންމެ ބޮޑަށް ގެނެސްދޭ އެއް ބައިތެވެ.\n"މި ބައިތަކީ މުޅި ދިވެހި ޅެންވެރިކަމުގެ މާބަގީޗާއިން ވެސް ޅެންވެރި ހިޔާލުގެ ގޮތުން ހޮވާލެވޭ ވަރުގެ މޮޅު ބައިތެއް ކަމުގައި ދެކެމެވެ،" އެމަނިކުފާނަށް މަދަރުސަތުލް ސަނިއްޔާގައި ދިވެހި ބަސް ކިޔަވައިދެއްވި މުދައްރިސުގެ އެ ޅެމާ ބެހޭގޮތުން ލިޔުއްވާފައިވެ އެވެ.\nރާއްޖޭގެ ރަދުން މުހައްމަދު ފަރީދު (ކ-3) ބައިވެރިވެވަޑައިގެންނެވި ރަސްމިއްޔާތެއްގައި އިބްރާހިމް ޝިހާބު ތަގުރީރުކުރައްވަނީ: އެމަނިކުފާނު ވަނީ ހުރިހާ ސަރުކާރެއްގައި ވެސް މަގާމްތައް ފުރުއްވާފައި.\nމަދުރަސީ ދައުރުގައި ވެސް ޝިހާބުގެ ޅެންތައް އެމަނިކުފާނު ހިތްޕުޅުން ދަސްކުރައްވަމުން ގެންދެވީ ޅެންބަހުގެ ސިފަކުރެއްވުންތަކުގެ މޮޅުކަމަށް ތައުރީފްކުރައްވަމުންނެވެ. މައުމޫން ދެކެވަޑައިގަންނަވާ ގޮތުގައި ޝިހާބުގެ ޅެންވެރިކަމުގެ ޝުއޫރުގެ ބައިގައި ހުންނަ ތާޒާ ހޫނުކަމެއްގެ ސަބަބުން އެ ޅެންތަކުގެ ޒުވާންކަން އަބަދުވެސް ހުންނަނީ ކިޔުންތެރިންގެ ހިތްތަކާ ގުޅުވާލެވޭ ފަދަ ގޮތެއްގަ އެވެ.\nމި ބައިތުން ޝިހާބު ސިފަކޮށްދެއްވަނީ، އެ ތާޒާ ހޫނުކަން، ގުދުރަތީ ގޮތުން އަހަރެމެންނަށް ފޯރުކޮށްދޭ އިރެވެ. ދުނިޔޭގެ ދިރުމަކީ އެއީ އެވެ. މި ބައިތުގައި އެމަނިކުފާނު އިރުން ރަމްޒުކޮށްދެއްވަނީ އިސްލާމްދީނެވެ. ޝުއާ ނުވަތަ ދޯދިން ރަމްޒުކޮށްދެނީ އިސްލާމް ދީނުގެ ހިދާޔަތެވެ. ޝިހާބު އެ ވިދާޅުވަނީ އެ ދޯދިތަކުން ހިތްތަކުގެ އުއްމީދު އުޖާލާކުރާށެވެ. ހިތްތަކުގެ ވާ މާޔޫސްކަން ފިލުވާލައި އުދާސްތައް ނެތިގެންދާނެ ކަމަށެވެ. އޭރުން "ހެނދުނާއި ހަވީރުގެ ދިރުން އެއިން އާވެ އިތުރުވެގެންދާނެ" ކަމަށާއި "ފިކުރުގައިވާ ކިލަނބުކަން ނެތިގެން ގޮސް ހިޔާލުތައް ފަހިވެ، ރީތިވެގެންދާނެ" ކަމަށެވެ.\nއެ ދޯދިތަކާއި ދުނިޔެ ގުޅުވާލައި ދެން ނަގައިދެއްވީ އިބުރަތްތެރި ފިލާވަޅެކެވެ. ލިޔުއްވަނީ "ހަނަފަސް ހިކި ސަހަރާގެ ވެލީގައި އެވިދާހެން، ނަލަނަލަ ރީތި ބަގީޗާގެ މަލަށް ދޭށެ ވިދާލުން." މިހެންނެވެ. އެ ސިފަކޮށްދެއްވީ އިރުގެ އަލި އެޅުމުން ހަނަފަސް ހިކި ސަހަރާގެ ވެލި ވިދާތީ ފެންނަ ފަދައިން، އިސްލާމީ ނޫރުން، މައްކާގެ ހަނަފަސް ބިން ދިއްލާލި ދިއްލާލުމެވެ. ދެއްވާ ފިލާވަކީ ބަގީޗާއެއްގައި ފޮޅެމުންދާ މާތަކެއް ފަދަ އަޅުގަނޑުމެންގެ ޅަދަރީންނަށް އެ ތެދުމަގު ދޭށޭ އެވެ.\n"އާފާގުގެ އެކި އަލިއަލި ކުލަ އެއްކުލަވެވިގެން، އާ ފާޑަކަށޭ ފެށިއަޑު އިވުނީ މި ޖަވާބުން،" މިހެން ލިޔުއްވާފައިވާ ބައިތުން އެ ވިދާޅުވަނީ އުޑުތަކުގެ އާފާގުތަކުން ބާވައިލެއްވި ދީންތަކުގެ ހިދާޔަތުތައް އެއް ހިދާޔަތަކަށްވެގެން، އިސްލާމްދީނުގެ ހިދާޔަތުގެ ނިދާގެ އަޑު އާ ފާޑަކަށް އައިގޮތް ނިކަން ދެކިވަޑައިގެން ބައްލަވާށޭ އެވެ. އެކަމަށް ބާރު ދެއްވައި ދެން ދެއްވަނީ ޖާހިލުންނާއި އިސްތިއުމާރުގެ ސަބަބުން އަދި ސިޔާސީ ކޯޅުންތަކުގެ ސަބަބުން ވެރިވާ ފިތުނަ އިސްލާމްދީނުގެ ހިދާޔަތުގެ އަލިން ނައްތައިލާނެ ކަމުގެ ޔަގީންކަމެވެ.\nހުސެއިން ސަލާހުއްދީން ހައްޖުގެ އަޅުކަން އަދާކުރެއްވުމަށް މައްކާއަށް ކުރެއްވި ދަތުރުފުޅުގެ ތެރެއިން ނެންގެވި ފޮޓޯއެއްގައި ޝިހާބު (ތުއްޕުޅުބޭފުޅާ) އަރިހުގައި: އެމަނިކުފާނަކީ އެ ދަތުރުގައި ގެންދެވި އެންމެ ހަގު ބޭފުޅާ.\nއިރުމަތީގެ އިސްލާމީ ގައުމުތަކަށް ވެސް އަންނަމުން އެދަނީ، ހުޅަނގުގެ ތަހުޒީބާއި ތަރައްގީ ކަމަށާއި އެކަމަކު އޭގައި އިސްލާމީ ފޭރާމެއް ލެވިގެން ކަމަށް ވިދާޅުވަނީ "މަޣުރިބުގެ އުދަރެހުން އެވިދާ ރީތި މަނާޒިރު، މަޝްރިގުގެ ފަޒާއަށް ވެރިކޮށްލާނަމެ ނޫރުން" މިހެން ލިޔުއްވައިގެންނެވެ.\n"އުންމީދުގެ އަލިކަން ނަލަ އުންމީދުގެ އަލިކަން، އުންމީދު އިތުރުކޮށްފިޔެ ގުދުރަތުގެ މި ސިއްރުން،" ކަމަށް ލިޔުއްވައި އެ ވިދާޅުވަނީ ގުދުރަތުގެ މި ސިއްރުތަކާ އެކު ހިތުގައި އުފެދޭ އުއްމީދުތަކުގެ ވާހަކަތަކެވެ. މީހުންނަށް ކުރެވޭ ނޭދެވޭ ކަންކަމުން ލިބޭ އުނދަގޫތަކާ މެދު ހިތާމަކޮށްކޮށް ތިބި ނަމަވެސް، އިލްމާއި ހިލްމު ބޭނުންކޮށްގެން ރޭވުންތައް ރާވައި، ސައްލާތައް ކޮށް، ދެވަނަ ވިސްނުން ނެރެ، ހިތްވަރާ އެކު ގަދައަޅައި މަސައްކަތްކޮށް ހަމަ މަގަށް އެޅޭނެ ކަމަށް ވިދާޅުވެ އެވެ.\nއެހެންކަމުން މީސްތަކުންގެ ހިތަށް ހިތްދަތިކަން ކުރިމަތިވާ އެފަދަ ކަންކަމުން، ހިތްވަރާ އެކު މަސައްކަތްކޮށް އުފާވެރިކަން ލިބޭނެ ކަމަށް ދެކެވަޑައިގަނެ އެވެ. އުއްމީދުގެ އަލިކަމުން ލިބުނު ކޮންމެ ޝުއާއަކުން ވެސް، އެ ސިއްރުތަކުން އުފައްދައިދެނީ އުއްމީދު ކަމަށާއި ހައްގަށް ނަސްރު ލިބޭނެކަމުގެ ޔަގީންކަން ދެއްވަ އެވެ.\nތެދެކެވެ. އުއްމީދު ދޫކޮށްގެން ނުވާނެ އެވެ. އުމުރުފުޅުން އަށް އަހަރުފުޅުގައި، ބައްޕާފުޅު އައްޝައިހް ހުސެއިން ސަލާހުއްދީން އެމަނިކުފާނު ހައްޖުގެ މަތިވެރިއަޅުކަމަށް ގެންދެވިއިރު އެމަނިކުފާނުގެ ވާހަކަފުޅުދެއްކެވުމުގައި ދަތިފުޅުކަމެއް ހުއްޓެވެ. އެ ދަތުރުފުޅުގައި ގެފުޅުގެ ބަނޑޭރިންނަށް އެ ވާހަކަ ދެންނެވުމުން، އެމަނިކުފާނުގެ ދޫފުޅަކީ ފަސޭހަ ދޫފުޅެއް ކަމުގައި ލެއްވުމަށް އެދި ދުއާ ދެންނެވި އެވެ. އެ ދުއާ އިޖާބަކުރެއްވިތޯ ނިންމަވާނީ ކިޔުންތެރިންނެވެ. ޔަގީންވާ ކަމަކީ އެމަނިކުފާނަށް ދިވެހިން ދެއްވާފައިވާ ލަގަބަކީ "ރިހި ދޫ" ކަމެވެ. ޖަމީލް ދީދީ ވިދާޅުވެފައިވާ ފަދައިން "އެމަނިކުފާނުގެ ދޫފުޅުން އޮހިގަންނަ ފޮނި ލަފްޒުތަކުން، ނަޒުމެއްގެ ސިފައިގައި އެކުލެވިފައި ނެތަކަސް" އެ ބަހުގެ ހެކިތައް ހުރަހެއް ނެތި ފެންނަން އެހުރީ އެވެ.\n1987 ވަނަ އަހަރުގެ ޖުމްހޫރީ ދުވަހުގެ ޖަލްސާގައި އިބްރާހިމް ޝިހާބު ތަގުރީރުކުރައްވަނީ: މިއީ އެމަނިކުފާނު ދެއްވި އެންމެ ފަހުގެ ތަގުރީރު ވެސް މެ.\nޖުމްހޫރީ ދުވަހުގެ ޖަލްސާގައި 1987 ވަނަ އަހަރު އެމަނިކުފާނު ގަޑިއެއްހާއިރު ވަންދެން ދެއްކެވި ވާހަކަފުޅު ފޫހިކަމެއްނެތި، ހާޒިރީން އަޑުއެހީ "އިތުރު ގޮތެއް" ނެތިގެން ކަމަށް ބުނެފާނެ އެވެ. އެކަމަކު ޔޫޓިއުބަށް ލާފައިވާ އެ ތަގުރީރު މިއަދުގެ ޒުވާނުން ފޫހިކަމެއް ނެތި އަޑުއަހަނީ އިތުރު ގޮތެއް ނެތިގެން ހެއްޔެވެ؟ ނޫނެކެވެ. ރައީސް މައުމޫން ވިދާޅުވެފައިވާ ފަދައިން "ސަރީހަކޮށް ހިތްޕުޅުގައި އޮތް އެއްޗެއް ވިދާޅުވާން ފެނިވަޑައިގެންފި ކޮންމެ ހިނދެއްގައި އެއްވެސް ޖެހިލުމެއް ނެތި ހިޔާލުފާޅުކުރައްވާ ބޭފުޅަކަށް" ޝިހާބު ވާތީ އެވެ.\nޝިހާބު އަވަހާރަވުމުގެ ތިން މަހެއްހާ ދުވަސް ކުރިން އޮތް އެ ޖަލްސާގައި އެމަނިކުފާނު ވަނީ ސަރުކާރުގެ މިނިސްޓަރުންނާއި އެކިއެކި ވެރިންނަށް ތިޔައީ ރައްޔިތުންގެ ހާދިމުންކަމާއި އެއްވެސް ގޮތަކަށް ރައްޔިތުންގެ މައްޗަށް އަމުރު ހިންގަން ތިބި ބަޔެއް ނޫންކަން ހަނދުމަފުޅުކޮށްދެއްވައިފަ އެވެ. އެމަނިކުފާނު އެ ބޭފުޅުންނަށް ވެދުމަށް އެރުވި ހިޔާލީ މޫނުބަލާ ލޯގަނޑުން ބަލާއިރު ތިމަންނައަކީ ރައްޔިތެއްގެ ހާދިމެކޭ މިގޮތް ބޮޑަށް ވަންނަ ކަމުގައި ވަންޏާ އެ ބޭފުޅަކަށް ހާސް މުބާރަކު ދަންނަވާ ކަމަށް ވިދާޅުވި އެވެ. އެއް ދުވަހު ކަތުމަންޑޫގައި އަނެއް ދުވަހު ކެނެޑާގައި އަނެއް ދުވަހު އަނެއް ތަނެއްގައި ރައީސުލްޖުމްހޫރިއްޔާ ދަތުރުފުޅުކުރައްވަމުން އެ ގެންދަވަނީ "އެތަންތަނުން މޮޅު އައިސް ކްރީމް އެމަނިކުފާނު ފަރިއްކުޅުއްވާ ހިތްޕުޅަކުން ނޫނޭ" ވިދާޅުވެ ރައީސާއި މިނިސްޓަރުންގެ ހިދުމަތް ފާހަގަ ވެސް ކުރެއްވި އެވެ. އެކަމުގެ ފަހަތުގައި އޮތް މާނައެއް ނޭނގެ އެވެ.\nއަދި އެކި ސަބަބުތަކާ ހެދި ޝަރީއަތް ކުރިއަށް ގެންދެވެން ނެތިގެން، ޝަރީއަތަށް ހާޒިރުވެ ތިބި ވޯރާ ވިޔަފާރިވެރިންނާ ދިމާއަށް އޭރުގެ ފަނޑިޔާރު މާދަމާގެ ދޭއް ޖަހާއިރު އަންނަން އުރުދޫ ބަހުން "ކަލް ދޯ ބަޖޭ އާއޯ އޭ" ވިދާޅުވި ވިދާޅުވުމުގެ ވާހަކަތައް އެންމެން ހެއްވާލާފައި ވިދާޅުވެދެއްވީ ވަރުގަދަ ނަސޭހަތެއް ވެސް ދެއްވަމުންނެވެ.\n"އެ ދޭއްޖަހާއިރު އައުމެއް ނުނިމޭ އިނގޭތޯ. އެ މީހާ ހިނގައިފާނެ ފަސް ހަ މަސް ވަންދެއް ދޯ ބަޖޭގައި. މި ގޮތް އަޅުގަނޑުމެންގެ މިހާ ތަރައްގީވެ މިހާރު ރައްޔިތުންގެ ބޭނުންތައް ބޮޑުވެފައި މިހާ ރައްޔިތުންނަށް ހިދުމަތްކުރުމުގެ ރޫހު އުފެދިފައި އޮތް ސަރުކާރެއްގައި ހަމަ އެއްގޮތަކަށް ވެސް އޮވެގެން ނުވާނެ،" ޝިހާބު ވިދާޅުވި އެވެ.\nސްރީ ލަންކާގައި 1976 ވަނަ އަހަރު ބޭއްވި ބައިނަލްއަގްވާމީ ނޮން އެލަޔަންސް ކޮންފަރެންސްގައި އިބްރާހިމް ޝިހާބު (ވ) އަދި ފަތުހުﷲ ޖަމީލް ބައިވެރިވެވަޑައިގަންނަވަނީ: ޝިހާބަކީ އުރުދޫ ބަހާއި އިނގިރޭސި ބަހަށް ވެސް ފަރިތަ ބޭފުޅެއް.\nއެ ވާހަކަތައް މިއަދާ ވެސް ގުޅެ އެވެ. އަދި ގައުމީ ދުވަސް ފާހަގަކުރަން ޖަލްސާ ބާއްވާއިރު، އާސާރީ ތަންތަން ނެތި ފަނާވެ ގައުމިއްޔަތެއް ނެތް ނަމަ ޖަލްސާގެ ބޭނުމަކީ ކޮބައިތޯ ވިދާޅުވެ އެއްސެވި ސުވާލު ވެސް މިއަދާ ކިހާ މުނާސަބަތުތޯ އެވެ؟ އެ މަނިކުފާނުގެ ވަރުގަދަ އަޑުފުޅުން އެ ވާހަކަތައް ގޮވާލައްވަނީ ހިނިތުންވެ ހުންނަވަ އެވެ. އަޑުއަހާ މީހުން ހެއްވާލަމުންނެވެ. އެ ވާހަކަތައް އެއް ކަންފަތުން ވަދެ އަނެއް ކަންފަތުން ނުކުތުމުގެ ބަދަލުގައި ހިތް މެދުވެރިކޮށް ސިކުނޑި އަށް ވަދެގެންދަނީ އެ ވާހަކަތަކުގައި ހުރި މަޖާޒީ، އިލްމީ މީރު ރަހައެއްގެ ސަބަބުންނެވެ. ޒުވާން ދުވަސްވަރު ހަކުރާގޭގައި ރީތި އަޑުފުޅުން ވިދާޅުވީ ލަވަތަކެކޭ ފަހުން ދެއްވި ތަގުރީރުތަކޭ ތަފާތެއް ނެތީ އެހެންވެ އެވެ. އިލްމީ ތަގުރީރު ދެއްވި އެތައް ބޭފުޅުން ތިއްބެވި އެވެ. އެކަމަކު އާއްމުންނާ ގުޅޭގޮތަށް ހެއްވައިލާ، ފޫހިނުކޮށް، އިލްމީ ތަގުރީރު ދެއްވުމުގައި އެފަދަ ދެ ވަނައެއް ހަމަ ނެތީ އެވެ.\nއެމަނިކުފާނުގެ އިލްމުވެރިކަން ގޮސް ގުޅެނީ ބައްޕާފުޅު އަދި ދިވެހި ބަހުގެ ޕްރޮފެސަރު ފަލީލަތުއްޝައިހް ހުސެއިން ސަލާހުއްދީނާ އެވެ. އެމަނިކުފާނުގެ ފުރަތަމަ މުދައްރިއްސަކީ އެއީ އެވެ. ފުރަތަމަ މަދަރުސާއަކީ އަމިއްލަ ގެކޮޅު ކަމަށްވާ މ. ބަގީޗާގޭ ފެންޑާ އެވެ. އޭގެ ފަހުން މިސްރުން އަދި އިންޑިއާގެ މަޝްހޫރު ޖާމިއާ މިލިއްޔާ އިސްލާމިއްޔާ އިން ކިޔަވާވިދާޅުވި އެވެ.\nރާއްޖެ ވަޑައިގެންނެވިއިރު ދިވެހި އަދަބީ ޖައްވު އޮތީ ޅަފަތުގެ ދައުރަށް ހޭލައިފަ އެވެ. ބައްޕާފުޅު ފެއްޓެވި އެ ދައުރަށް ފަހު، ދެން އައި ފިރުކެން ފެށި ދައުރާއި ހިނގައިގަނެވުނު ދައުރުގައި ޅެންވެރިކަމުގައި އެމަނިކުފާނު ވެގެން ދިޔައީ ބަބުޅާލި ތަރިއަކަށެވެ. ދިވެހި ޅެންވެރިންގެ ދުވަސް އެ ބޭފުޅެއްގެ ހަނދާނުގައި ފާހަގަކުރެވޭ "ޝާއިރުއްޝަބާބު"ގެ އެ ވިދުވަރުން ދިވެހި ސިޔާސީ ޖައްވަށް ވެސް ދިޔައީ އަލިކުރަމުންނެވެ. އެމަނިކުފާނު ފުރާފުރިހަމަވީއްސުރެ އަވަހާރަވުމާ ހަމަޔަށް ހިދުމަތްނުކުރައްވާ ސަރުކާރެއް ރާއްޖޭގައި ހިނގާފައެއް ނެތެވެ. ހޮޅީންގެ އަތްދަށުން ރާއްޖެ ސަލާމަތްކުރެއްވި ބަތަލު މުލީގެ ދޮންބަންޑާރައިންނަށް، މައިފުށުން ކާފަވިދާޅުވާ ޝިހާބު ވެގެންދިޔައީ ސިޔާސީ މައިދާނަށް އައި ކޮންމެ ކޮޅިގަނޑެއްގައި، ގައުމު ސަލާމަތްކުރެއްވުމަށް މަސައްކަތްޕުޅު ކުރެއްވި ބޭފުޅަކަށެވެ.\nމުހައްމަދު އަމީނުގެ ރައީސްކަމުގައި ހިނގި އުތުރު ގަޑުބަޑާ ކުރިމަތިލެއްވީ އުމުރުފުޅުން 21 އަހަރުފުޅުގަ އެވެ. ފަހުން އަމީން ދީދީގެ ވެރިކަން އިންގިލާބުކޮށްލި ބައިގައި ހިމެނިވަޑައިގަތެވެ. އޭގެ ފަހުން ބޮޑުވަޒީރުކަން ކުރެއްވި ސުމުއްވުލް އަމީރު އިބްރާހީމް ފާމުދޭރި ކިލެގެފާނުގެ ކެބިނެޓުގައި މަސައްކަތްޕުޅު ކުރެއްވިއިރު އިބްރާހީމް ނާސިރު ރައީސްކަމަށް ވެވަޑައިގަތުމުން ނައިބު ރައީސެއްގެ މަގާމަށް އައްޔަންކުރެއްވި އެވެ. އަދި އެޓާނީ ޖެނެރަލް ކަމާއި އެގްރިކަލްޗާ މިނިސްޓަރުގެ މަގާމް ވެސް ފުރުއްވި އެވެ. ބޮޑަށް ހަރަކާތްތެރިވެ ވަޑައިގަތީ ހާރިޖީ ކަންކަމުގަ އެވެ. އެގޮތުން މިސްރުގެ ރައީސް ޖަމާލް އަބްދުއްނާސިރުގެ އަރިހަށް ރައީސް ނާސިރު ފޮނުއްވި ވަފުދުގައި ހިމެނިވަޑައިގަތެވެ. އަދި 1976 ވަނަ އަހަރު ސްރީ ލަންކާގައި ބޭއްވި ނޮން އެލައިން ސަމިޓުގައި ރާއްޖެ ތަމްސީލްކުރައްވަން ވަޑައިގަތީ ވެސް އެމަނިކުފާނެވެ.\nރައީސް އިބްރާހިމް ނާސިރުގެ ހާއްސަ މަންދޫބެއްގެ ގޮތުގައި އިބްރާހިމް ޝިހާބު (ވ) މިސްރަށް ވަޑައިގެން އެ ގައުމުގެ ރައީސް ޖަމާލް އަބްދުއްނާސިރާ ބައްދަލުކުރައްވަނީ: އޭރު އެމަނިކުފާނަކީ ރާއްޖޭގެ ނައިބް ރައީސް.\nމުޅި ރާއްޖެ ގުޑުވާލި އައްޑޫ ބަގާވާތާ ގުޅިގެން، ކަންކަން ހަމަޖެއްސެވުމަށް ރައީސް ނާސިރު އެ އަތޮޅަށް ފޮނުއްވި މަންދޫބަކީ އެމަނިކުފާނެވެ. ކުޑައިރުގެ އެކުވެރިޔާ އަބްދުﷲ އަފީފް އިސްވެ ހުންނަވައި އުފެއްދެވި އެ "ސަރުކާރާ" މަޝްވަރާކޮށް އަލިމަގެއް ހޯއްދެވުމަށް ބުރަ މަސައްކަތްޕުޅެއް ކުރެއްވި އެވެ.\nސަރުކާރުގެ މަންދޫބެއްގެ މަގާމް ފުރުއްވުމުގެ އިތުރުން އެމަނިކުފާނަކީ ރައްޔިތުންގެ މަންދޫބެއް ވެސް މެ އެވެ. ރައްޔިތުން މަޖިލީސް އުފެދި ފުރަތަމަ 55 އަހަރުގެ ތެރެއިން 38 އަހަރު މެމްބަރުކަންކުރެއްވި އެވެ. ސަރުކާރަށް ހިދުމަތްކުރައްވާ ބަރާބަރު 46 އަހަރު ފުރުމާ އެކު، 1988 ވަނަ އަހަރުގެ ޖެނުއަރީ 15 ވަނަ ދުވަހު ސްރީ ލަންކާގައި އަވަހާރަވީއިރު ހުންނެވީ ރައްޔިތުންގެ މަޖިލީހާއި ހާއްސަ މަޖިލީހުގެ ރައީސްގެ މަގާމުގަ އެވެ. އޭރު އެމަނިކުފާނުގެ ދެ ދަރިކަލުން ކަމަށްވާ ސަލާހު ޝިހާބާއި މުހައްމަދު ޝިހާބަކީ އެ މަޖިލީހުގެ ދެ މެމްބަރުންނެވެ. ތިން ކައިވެންޏެއް ކުރައްވައި 10 ބޭފުޅުން ލިބިވަޑައިގެންނެވިއިރު ހަގު ދަރިކަލުން އިސްމާއީލް ޝިހާބު ވެސް ފަހުން މެމްބަރުކަން ކުރެއްވި އެވެ. ޝިހާބުގެ ތައުބީނުގެ ޖަލްސާގައި ރައީސް މައުމޫން ވިދާޅުވީ އެމަނިކުފާނަކީ ރާއްޖޭގެ ބަރުލަމާނީ ހަޔާތުގެ އެންމެ އުސް ތަނބު ކަމަށެވެ.\n"ރާއްޖޭގެ ސިޔާސީ މަސްރަހުގައި އިބްރާހީމް ޝިހާބު ކުޅުއްވި ބައި އެއީ ވެސް މި ދިވެހި ތާރީހުން ދުވަހަކު ވެސް ފޮހެވިގެންދާނެ ބައެއް ނޫން،" މައުމޫން ވިދާޅުވެފައިވެ އެވެ. "އޭނާ އެ ކުޅުއްވި ބަޔަކީ ގައުމުގެ ހަމަޖެހުން ދެމެހެއްޓެވުމަށް ޓަކައި ކުޅުއްވި ބަޔެއް. އަބަދު ވެސް ސަރުކާރުގެ ސިޔާސަތު ރައްޔިތުންނަށް ހާމަކޮށްދެއްވުން. ސަރުކާރާ ރައްޔިތުންނާ ދޭތެރޭގައި އޮންނަ ގުޅުން ބަދަހިކުރެއްވުން."\nނޫ ގާނޫނު އަސާސީ ހަދަމުން ދިޔައިރު އެމަނިކުފާނުގެ ސިޔާސީ ތަޖުރިބާގެ މުއްސަނދިކަން ލިބުނުކަމަށް މެމްބަރުން ވަރަށް ބޮޑަށް ފާހަގަކުރެއްވި އެވެ. އިބްރާހީމް ޝިހާބަކީ އެތައް ގޮޅިއަކަށް ފެތޭ ގޮތުގައި ހައްދަވާފައިވާ ބޭފުޅެއް ކަމަށް ޖަމީލް ދީދީ ވިދާޅުވީ އެހެންވެގެންނެވެ. އެ ހުރިހާ ގޮޅިތަކެއްގައި، ގޮޅިތަކުގެ ވެރިންނާ އެކު އެކުގައި އަދި ބައެއް ފަހަރު ދެކޮޅަށް މަސައްކަތްކުރެއްވި ނަމަވެސް ދުވަހަކު ވެސް ޖަލު ގޮޅިއަކަށް ވަންނަވަން ޖެހިވަޑައެއްނުގަނެ އެވެ. ފަހަރުގައި އެމަނިކުފާނަކީ، "ޖަލުކޮއްތު" ފަރިއްކުޅުއްވަން ޖެހިވަޑައިނުގެންނެވި ހަމައެކަނި ސިޔާސީ އިސް ބޭފުޅާ ކަމަށް ވެދާނެ އެވެ.\nއިބްރާހިމް ޝިހާބު ތަގުރީރެއް ދެއްވަނީ: ގައުމީ ވާހަކަދެއްކުމުގެ މުބާރާތުގެ ވާދައިގެ ތަށްޓަށް ނަން ދެވިފައިވަނީ އެމަނިކުފާނުގެ ނަންފުޅާ ގުޅުވައިގެން.\nއޭގެ ސިއްރަކީ، އަޅުގަނޑުމެންނަކީ މަގާމުގެ ދަހިވެތިކަމުގެ ބަދަލުގައި އެއިރަކު އޮންނަ ސަރުކާރަކުން އެންގި ކަމެއްކުރަން ތިބޭ ބަޔެއް ކަމަށް އެމަނިކުފާނު ދެކެވަޑައިގަންނަވާ ފަލްސަފާކަމަށް ވެދާނެ އެވެ. ތައުލީމީ، ސިޔާސީ، ގާނޫނީ، އިޖްތިމާއީ އަދި އަދަބީ ދާއިރާއަށް ކޮންމެ ދައުރެއްގައި ވެސް ހިދުމަތްކުރެއްވި އެވެ. ޅެންވެރިޔާ މަރްހޫމާ އައިޝަތު މޫސާ ދީދީ ލިޔުއްވި ފަދައިން "ދިވެހި އަދަބީ ގުލްޝަނަށް ފާގަތި ރަބީއެއް ގެންނަވާ، ރިވެތި ނަލަނަލަ މާތަކެއް ފަރިކޮށް ފޮޅުއްވި" އަދީބު ތަފާތު ދާއިރާތަކުގައި ކުރެއްވި ހިދުމަތްތައް އެއީ، އެމަނިކުފާނުގެ ގާބިލިއްޔަތު ހާމަވެގެންދިޔަ އުޖާލާ ހެއްކެކެވެ. އެމަނިކުފާނު އަވަހާރަވި ރޭ ސިފަކޮށްދެއްވަމުން "ދިވެހި ވިންދަށް މަޑުމަޑުން ބަދަލު އަންނަން ފެށި" ކަމަށާއި "ދިވެހި އުއްމަތުގެ ހިތް ވެސް ހުއްޓެނީ" ކަމަށް ޅެންވެރިޔާ ހޯރަފުށީ އާދަމް ސަލީމް ލިޔުއްވީ އެހެންވެ އެވެ.\nއެކަމަކު ޝިހާބުގެ "އުއްމީދުގެ އަލިކަން، ނަލަ އުއްމީދުގެ އަލިކަން" ގެނެސްދިނީ މާޔޫސްނުވުމުގެ ފިލާވަޅެވެ. އެ ފަދަ ފިލާވަޅުތަކުން އެނގި ކަށަވަރުވަނީ ޝިހާބަކީ، އެމަނިކުފާނުގެ ނަންފުޅު ގުޅިފައިވާ ބަހުގެ މާނައިގައި ބުނާ ފަދަ އަލިގަދަތަރިއެއް ކަމެވެ. ޖަމީލް ދީދީ ވިދާޅުވި ފަދައިން ކޮންމެ ތަރިއަކީ ވެސް އަލިކޮށްދިނުމަށް ފަހު އޮއްސިގެންދާ އެއްޗެއް ކަމުގައި ވިޔަސް ޝިހާބޭ ކިޔުނު ތަރީގެ އަލި އޮއްސިގެނެއް ނުދެ އެވެ. ނުވެސް ދާނެ އެވެ. މިއަދު ވެސް އެކަން އެދަނީ އެނގި ސާބިތުވަމުންނެވެ.\nއިތުރު ލިޔުންތައް ތާރީހް ޅެން ޅެންވެރިން އިބްރާހިމް ޝިހާބު\n"ގަސްރުކުން މަލަ ފަވާލީ" އައިޝަތު އަނީސްގެ ގަލަމުން


Ticket que gai maaraamaaree hingaifi\nޓިކެޓް ކިއުގައި މާރަމާރީ ހިންގައިފި\nޓިކެޓް ގަންނަން ސޯޝަލް ސެންޓާރު ކައިރީގައި މިއަދު ހަދާފައިވާ ކިއު ---ފޮޓޯ: އަވަސް\nއުރީދޫ ސާފް ޗެމްޕިއަންޝިޕްގައި ރާއްޖެ އާއި އިންޑިއާ ބައްދަލުކުރާ މެޗަށް ޓިކެޓް ގަންނަން ހަދާފައިވާ ކިއުގައި މާރަމާރީ ހިންގައިފި އެވެ.\nމާދަމާ އޮންނަ މެޗަށް ޓިކެޓް ގަންނަން ގިނަ ބަޔަކު މިހާރު ވަނީ ސޯޝަލް ސެންޓަރު ކައިރީގައި ކިއު ހަދާފަ އެވެ. އެގޮތުން ސޯޝަލް ސެންޓަރު ކައިރީގައި ހަދާފައިވާ ކިއު މިހާރު ވަނީ އައިޖީއެމްއެޗާ ހަމައަށް ދެމިފަ އެވެ.\nމާރާމާރީގެ މަންޒަރު ދުށް މީހުން ބުނީ ބުނީ މާރަމާރީ ހިންގީ ސައިކަލު ތަކެއްގައި އެތަނަށް ދިޔަ ބަޔަކު ކަމަށެވެ. އަދި ކިއުގައި ހުރި މީހަކާއި ވާހަކަ ދެއްކުމަށް ފަހު ދެބަސްވުން ތަކެއް އުފެދުމުން ކިއުގައި ހުރި މީހާ ގައިގައި ރެންޗަކުން ތަަޅައިގެންފައިވާ ކަމަށެވެ.\nރާއްޖެ އާއި އިންޑިއާ ބައްދަލުކުރާ މެޗު އޮންނާނީ އަންނަ ބުދަ ދުވަހުގެރޭ 9:00 ޖަހާއިރު ގަލޮޅު ރަސްމީ ސްޓޭޑިއަމްގަ އެވެ. މިއީ މުބާރާތުގެ ލީގު ބުރުގައި ކުޅޭނެ އެންމެ ފަހު މެޗެވެ.\nއެފްއޭއެމް އިން ބުނީ ބުދަ ދުވަހުގެ މެޗަށް މިއަދު ޓިކެޓް ވިއްކަން ފަށާއިރު، މީހަކަށް ވިއްކާނީ އެންމެ ގިނަ ވެގެން ދެ ޓިކެޓް ކަމަށެވެ.\nމީގެ ކުރިން ވިއްކަމުން އައީ އެންމެ ގިނަ ވެގެން މީހަކަށް ފަސް ޓިކެޓެވެ. ބުދަ ދުވަހުގެ މެޗަށް ދިވެހި ސަޕޯޓަރުންނަށް ޓިކެޓް ވިއްކާނީ ސޯޝަލް ސެންޓަރުގަ އެވެ.\nއެތަނުގައި ތިން ކައުންޓަރު ބަހައްޓައިގެން 3،000 ޓިކެޓް ދިވެހި ސަޕޯޓަރުންނަށް ވިއްކުމަށް ހަމަޖެހިފައިވެ އެވެ. އަވޭ ޓީމު (އިންޑިއާ) ސަޕޯޓަރުންނަށް ވިއްކާނީ 200 ޓިކެޓެވެ. މި ޓިކެޓު ތައް ވިއްކާނީ ގަލޮޅު ދަނޑުގައި ހުންނަ ކައުންޓަރު ތަކުންނެވެ. ޓިކެޓް ވިއްކަން ފަށާނީ މިއަދު ހެނދުނު 10:00 ޖަހާއިރު އެވެ.\nއެފްއޭއެމް ސާފް ޗެމްޕިއަންޝިޕް\nނޭޕާލާއެކު އިންޑިއާ ފައިނަލަށް\nމާދަމާ ވިއްކާނީ މީހަކަށް2ޓިކެޓް\nޓިކެޓް ހޯދަން ދިވެހީން މަރުދެނީ\nޓިކެޓް ވިއްކީ ގަވައިދާ އެއްގޮތަށް: އެފްއޭއެމް


Raajjeyge Bodu Vazeeru Kamah Emme Ragalhy Gasim: Mohamed Nasheedh ރާއްޖޭގެ ބޮޑުވަޒީރު ކަމަށް އެންމެ ރަނގަޅީ ޤާސިމް: މުހައްމަދު ނަޝީދު – Huvadhoo News Raajjeyge Bodu Vazeeru Kamah Emme Ragalhy Gasim: Mohamed Nasheedh Huvadhoo News\nރާއްޖޭގެ ބޮޑުވަޒީރު ކަމަށް އެންމެ ރަނގަޅީ ޤާސިމް: މުހައްމަދު ނަޝީދު\nފޮޓޯ: ރައްޔިތުންގެ މަޖުލީހުގެ ރައީސް މުހައްމަދު ނަޝީދު އާއި ޖުމްހޫރީ ޕާޓީ ލީޑަރު ގާސިމް އިބްރާހިމް\nރާއްޖެއަށް ބަރުލަމާނީ ނިޒާމް ގެނައުމަށްފަހު ބޮޑުވަޒީރުކަމަށް ގެންނަން އެންމެ ރަނގަޅު ބޭފުޅަކީ ޖުމްހޫރީ ޕާޓީ ލީޑަރު ގާސިމް އިބްރާހިމް ކަމަށް ރައްޔިތުންގެ މަޖުލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވެފައިވަނީ ރައްޔިތުންގެ މަޖުލީގެ މެމްބަރުން ތިއްބަވާ ވަޓްސްއެޕް ގްރޫޕެއްގައެވެ.\nއެގްރޫޕުގައި ތިއްބެވި ބައެއް ބޭފުޅުން މިޚިޔާލަށް ތާއީދުކުރެއްވިނަމަވެސް ބައެއް ބޭފުޅުން ވިދާޅުވަނީ އެއީ އެންމެ ރަނގަޅުގޮތް ނޫންކަމަށެވެ. އެގޮތުން މާފަންނު މެދު ދާއިރާގެ މެމްބަރު އިބްރާހީމް ރަޝީދު (ބޮންޑޭ) ވިދާޅުވީ ރައީސް ނަޝީދުގެ އެވާހަކަފުޅަށް ތާއީދުނުކުރައްވާ ކަމަށެވެ.\nބޮންޑޭއަށް ރައްދު ދެއްވަމުން ބިލަތްދޫ ދާއިރާގެ މެންބަރު އަހްމަދު ހަލީމް (ދޮންބިލަތް) ވިދާޅުވީ ރާއްޖޭގެ ބޮޑު ވަޒީރުކަން ކުރެއްވުމަށް އެންމެ ޤާބިލް ބޭފުޅަކީ ގާސިމް ކަމަށާއި އަދުލުވެރިކަންމަތީގައި ރައްޔިތުންނަށް އިންސާފް ހޯދައިދީ ބޮޑު އިންގްލާބެއް އެމަނިކުފާނުގެ ބޮޑުވަޒީރުކަމުގައި ގެންނާނެ ކަމަށެވެ. މިކަންތައް ޒާތީ ނަޒަރަކުން ބެލީމަ ކަމުނުދާނެ ކަމަށް ދޮންބިލެތްވަނީ ވިދާޅުވެފައެވެ.\nމިގްރޫޕްގައި މިމައުޝޫއަށް ވާހަކަ ދައްކަވަން ފައްޓަވާފައިވަނީވެސް ދޮންބިލަތްއެވެ. ދޮންބިލަތްގެ މިޚިޔާލަށް ނަޝީދުވެސް ވަނީ ތާއީދުކޮށްފައެވެ.\nމިޚިޔާލަށް ވާހަކަ ދައްކަމުން ގާސިމް ވިދާޅުވީ އެމްޑީޕީ ސަރުކާރެއްގައި އެމަނިކުފާނަށް ޕިޔޯނުކަންވެސް ނުދެއްވާނެ ކަމަށެވެ. ގާސިމް މިހެން ދެންނެވުމުން ނަޝީދު ވަނީ އެވާހަކަ ދޮގުކުރައްވާފައެވެ.\nމުހައްމަދު ނަޝީދު ގާސިމް އިބްރާހިމް


މޫނު މަަތިން އޮށާޅައާއި ލަކުނު ފިލުވާނެ ފަސޭހަ ގޮތެއް | Jazeera\tމޫނު މަަތިން އޮށާޅައާއި ލަކުނު ފިލުވާނެ ފަސޭހަ ގޮތެއް - Jazeera\nމޫނު މަަތިން އޮށާޅައާއި ލަކުނު ފިލުވާނެ ފަސޭހަ ގޮތެއް\nއީމާ މުހައްމަދު ވަހީދު April 9, 2019 537 views0\nއެއްވެސް ލަކުނެއް ނުވަތަ ޕިމްޕަލްއެއް ނެތް މޫނެއް ކޮންމެ އަންހެން ކުއްޖެއްވެސް ބޭނުން ވާނެ ކަން ކަށަވަރެވެ. ހަމަގައިމުވެސް މީހާގެ މޫނު ވެގެންދަނީ އެންމެ ފުރަތަމަ ކޮންމެ މީހަކުވެސް އަޅައިގަންނަ ތަނަށެވެ. އެހެންކަމުން މޫނުގައި ލަކުނާއި، ޕިމްޕަލްސް ފަދަ ތަކެތި ހުރުމަކީ އެއްވެސް މީހަކު ބޭނުންވާނެ ކަމެއް ނޫނެވެ. މޫނު މަތި ރީތިކޮށް ސާފުކޮށް ބެހެއްޓުމަށް އެތައް ބަޔަކު އެތައް މަސައްކަތެއް ކޮންމެ ދުވަހަކުވެސް ކުރެއެވެ. މޫނު މަތި ސަފުކޮށް ބެހެއްޓުމަށް އެތައް ހަރަދުތަކެއް ކުރެއެވެ. ފާޑު ފާޑުގެ އެެކިއެކި ފޭސް ޕެކްތައް ހަދައިގެން މޫނު ރީތިކޮށް ސާފުކޮށް ބެހެއްޓުމަށް މަސައްކަތް ކުރެއެވެ. މޫނުމަތީގައި އޮށާޅައާއި ލަކުނާއި ގިނަ ވެގެން ދެން މާޔޫސްވެފައި ހުންނާކަށް ނުޖެހޭނެއެވެ.\nއެލޯވެރާ ގަހުގެ ފަތުގައި ހުންނަ ޖެލް އަކީ ބޭނުން ތަކުން ފުރިގެންވާ އެއްޗެކެވެ. އެގޮތުން ތިބޭފުޅުންވެސް އޮށާޅައާއި ލަކުނުން މޫނު ސަލާމަތް ކުރަން ބޭނުންވާނަމަ ކޮންމެ ދުވަހަކުވެސް އެލޯވެރާ ފަތުގެ ޖެލް މޫނުގައި ހާކާށެވެ. ފާހަގަކޮށްލަން ޖެހޭ ކަމަކީ އެލޯވެރާ ފަތުގެ ޖެލް ބޭނުން ކުރާއިރު އެޖެލް ވާންޖެހޭނީ ފްރެޝްކޮށް ފަތުން ނަގާފައިވާ ޖެލް އަކަށެވެ. ފްރެޝް ނޫން ޖެލް ބޭނުން ކުރާނަމަ ޖެލްގެ އަސަރު އެހާ ބޮޑަކަށް ނުފެންނާނެއެވެ. އެލޯވެރާ ފަތުގެ ޖެލް ބަޔަކީ މޫނު މަތި އޮމާން ކޮށް އަދި ދުޅަހެޔޮކޮށް ބެހެއްޓުމުގައިވެސް ވަރަށް މުހިންމު ރޯލެއް ކުޅޭ އެއްޗަކަށް ވުމުން ކޮންމެ ދުވަހަކު ބޭނުންކުރުމުން މޫނު އިތުރަށް އޮމާްންވެ ރީތިވެސް ވެއެވެ.\nމޫނު މަތިން އޮށާޅައާއި ލަކުނު ފިލުވާލާނެ އަނެއް ގޮތަކީ، ބޭކިންގް ސޮޑާ ބޭނުން ކޮށްގެންނެވެ. ބޭކިންގް ސޮޑާގައި ހިމެނޭ މާއްދާއެއް ކަމަށްވާ ސޯޑިއަމް ކާބަނޭޓް ކްރިސްޓަލްސް އަކީ މޫނުމަތިން ލަކުނު އެއްޗެހި ފިލުވަން ހާއްސަކޮށްގެން ހަދާފައި ހުންނަ އެކި ކަހަލަ މޫނުގައި ހާކައި ކްރީމްތަކުގައި ވެސް ބޭނުންކުރާ މާއްދާއެކެވެ. ބޭކިންގް ސޮޑާއާއި ފެނާއި އެއްކުރުމަށް ފަހު މޫނުގައި ހާކާފައި މަދުވެގެން ފަސް މިނަޓް ވަންދެން ބެހެއްޓުމަށް ފަހު ދޮވެލާނީއެވެ. އަދި މިހެން ކޮންމެ ދުވަހަކު ބޭކިންގް ސޮޑާ މޫނުގައި ބޭނުން ކުރާނަމަ ވަރަށް އަވަހަށް ލަކުނުތައް ފިލަން އެހީތެރިވެދެއެވެ.\nމޫނު ސާފުކޮށް ބެހެއްޓުމަށް ދެން ބޭނުން ކުރެ ވިދާނެ އެއްޗަކީ ކިއުކަމްބާއެވެ. ކިއުކަމްބާގައި ހިމެނޭ ވިޓަމިން އާއި މެގްނިޝިއަމްގެ މާއްދާތަކަކީ މޫނަށް ވަރަށް ފައިދާ ހުރި މާއްދާތަކެކެވެ. ލަކުނާއި އޮށާޅައާއި އަދި މޫނު މަތީ ނަގައި ބިހިތަކުން ސަލާމަތް ވާން ބޭނުން ވާނަމަ ކޮންމެ ދުވަހަކުވެސް 30 މިނަޓް ވަންދެން މޫނުގައި ކިއުކަމްބާ ފޮތިތައް ބާއްވައިގެން އޮންނާނީއެވެ. އަދި 30 މިނަޓް ވުމުން މޫނު ފިނިފެނުން ދޮވެލާނީއެވެ. އޭރުންވެސް ވަރަށް އަވަހަށް މޫނު މަތިން ލަކުނާއި އޮށާޅަ ފިލާނެއެވެ.


Sheeshaa: zoomaa eks salhi deel, hama hageegathugaives salhi !\nޝީޝާ: ޒޫމާ އެކްސް ސަޅި ޑީލް، ހަމަ ހަގީގަތުގައިވެސް ސަޅި !\nމިހާރު ޒުވާނުންގެ މެދުގައި އެންމެ މަގުބޫލް ޒޫމާ އެކްސް ބައްލަވައި ގަންނަ ބޭނުންވާ ފަރާތްތަކަށް ޝީޝާގެ “ޒޫމާ އެކްސް ސަޅި ޑީލެއް” ގެ ނަމުގައި ކުރިއަށް ގެންދާ ޕްރޮމޯޝަން މީ އަސްލުވެސް ސަޅި ޕްރޮމޯޝަނެެކެވެ.\nރާއްޖެއަށް ހޮންޑާ ސައިކަލް އެތެރެކޮށް ވިއްކަމުން އަންނަ ސީޝާއިން މިމަހު5ވަނަ ދުވަހު ފަށައިގެން ކުރިއަށް ގެންދާ މި ޕްރޮމޯޝަން ރާއްޖޭގެ އެކި ކަންކޮޅުތަކުގައި ގާއިމްކޮށްފައިވާ ޝީޝާގެ އައުޓްލެޓްތަކުގައި ކުރިއަށްދާނެއެވެ. މިޕުރޮމޯޝަން ކުޅުދުއްފުށީގައި ހުންނަ ޝީޝާގެ ފިހާރައިންވެސް ކުރިއަށް އެބަދެ އެވެ.\nމި ޕްރޮމޯޝަންގެ ތެރެއިން ގަންނަ ކޮންމެ ޒޫމާ އެކްސް ސައިކަލަކާއެކު “ޔޫ” ބޮކްސްއެއް ހިލޭ ލިބޭނެ އެވެ. އަދި އިންސްޓޯލްމެންޓް ޗާޖްގެ ގޮތުގައި 1 ޕަސެންޓު ޗާޖު ކުރާއިރު އެއްކޮށް ފައިސާ ދައްކާފައި ގަންނަ ނަމަ 4000 ރުފިޔާގެ ޑިސްކައުންޓެއް ލިބޭނެ އެވެ.\nކުޅުދުއްފުށީގައި ހުންނަ ޝީޝާ ޝޯ ރޫމް–\nމީގެ އިތުރުން ޝީޝާގެ ވެބްސައިޓަށް ވަދެ އޭގެން ސައިކަލުގެ އަސްލު އަގާއި، ސައިކަލުގެ އިންސްޓޯލްމެންޓަށް ދައްކަން ޖެހޭ ވަރާއި، އަދި އަމިއްލައަށް އިންސްޓޯލްމެންޓް ޕްލޭންކޮށް ކަލްކިއުލޭޓް ކުރެވުމުގެ އިިތުރުން، ވެބްސައިޓް މެދުވެރިކޮށް އިންސްޓޯލްމެންޓަށް އެޕްލައިވެސް ކުރެވޭނެއެވެ.\nޒޫމާ އެކްސްއަކީ ޒުވާނުންގެ މެދުގައި ވަރަށް މަގުބޫލު ސައިކަލެކެވެ. ދުއްވާލަން ފަސޭހަ ތެޔޮ ހަރަދުކުޑަ މިސައިކަލަކީ މިހާރުވެސް ގިނަ އަންހެން ކުދިންނާ ފިރިހެންނުންގެ މެދުގައި ވަރަށް މަގުބޫލު ބުރޭންޑެއްގެ ސައިކަލެކެވެ. މިޕްރޮމޯޝަނާ ބެހޭ މައުލޫމާތު ޝީޝާގެ ފޭސްބުކް ޕޭޖްގެ އިތުރުން ކުޅުދުއްފުށީގައި ހުންނަ ޝީޝާ ފިހާރަގެ ނަމްބަރު 6527557 ގުޅުއްވުމުންވެސް ލިބޭނެ އެވެ.\nޝީޝާއިން މާލެ އާއި ހުޅުމާލޭގެ އިތުރުން، އައްޑޫ ސިޓީ އާއި ހދ. ކުޅުދުއްފުށީގައި ޝީޝާގެ އައުޓްލެޓެެއް ދަނީ ހިންގަމުންނެވެ.


Suneetha Koshaalaane Kamuge Inzaaru Dheefi - Vaguthu\nކޮވިޑް-19: އަތޮޅުތައް އަދިވެސް ނުރައްކަލުގައި! - 10 ގަޑިއިރު ކުރިން\nސުނީތާ ކޮށާލާނެ ކަމުގެ އިންޒާރުދީފި\nރާއްޖޭގެ އެންމެ މަޝްހޫރު ފަންނާނުންގެ ތެރޭގައި ހިމެނޭ ނެށުންތެރިޔާ ސުނީތާ އަލީ (ސުނީ) "ކޮށާލާނެ ކަމުގެ އިންޒާރު" މީސް މީޑިއާގެ އެކައުންޓަކުން އޭނާ އަށް ދީފިއެވެ.\nސުނީތާ ކޮށްފައިވާ ޓްވީޓެއްގައި ވަނީ އޭނާ އަށް އިންޒާރުދީ މީހަކު ކޮށްފައިވާ މެސެޖެއްގެ ސްކްރީން ޝޮޓެއް ވެސް ހިމަނާފައެވެ. އެމެސެޖްގައި ވަނީ ސުނީތާ ދެން ހިންނަވަރަށް އަރައިފިނަމަ އޭނާ ކޮށާލާނެ ކަމަށެވެ. އަދި އޭނާ ބަރަހަނާ ކުރާނެ ކަމަށް ވެސް ބުނެފައި ވެއެވެ.\nމެސެޖްގެ ސްކްރީން ޝޮޓާއި އެކު ސުނީތާ ކުރި ޓްވީޓްގައި ބުނެފައި ވަނީ އޭނާ އަށް އިންޒާރުދީ މެސެޖް ކޮށްފައި ވަނީ އޭނާ ނުވެސް ދަންނަ މީހެއް ކަމަށެވެ. އޭނާ ވެސް އަދި އެހެން މީހަކު ވެސް އިންޒާރު ދޭވަރުގެ ކަމެއް ކުރެވިފައި ވާނެ ކަމަށް ގަބޫލު ނުކުރެވޭ ކަމަށް ސުނީތާ ބުންޏެވެ. ސުނީތާ ބުނީ މިމައްސަލައިގައި ފުލުހުން ފިޔަވަޅު އަޅާނެ ކަމަށް އުއްމީދު ކުރާ ކަމަށެވެ.\nނަމަވެސް އިންޒާރު ދިން މައްސަލަ ރަސްމީކޮށް ސުނީތާ ފުލުހުންނަށް ހުށަހެޅި ކަމެއް އަދި ކަށަވަރެއް ނުވެއެވެ.\ni got this msg from my messenger from someone whom I dont even know. He is threatening me but i don't know what I did wrong to him. I don't think i have done anything that someone should threat me like this. I hope Maldivian @PoliceMv will see to this matter and take an action pic.twitter.com/HANOa8HklF\n— SUNEETHA ALI??❤ (@sunee7777) October 4, 2018\nސުނީތާ އަށް އިންޒާރު ދިން މައްސަލަ ސިރިއަސް މައްސަލައެއްގެ ގޮތުގައި ބަލައި ދިނުމަށް ގިނަ ބަޔަކު މީސް މީޑިއާގައި ދަނީ ފުލުހުންނަށް ގޮވާލަމުންނެވެ. އޭގެތެރޭގައި ރާއްޖެ އިން ބޭރުގެ ބައެއް މީހުން ވެސް ހިމެނެއެވެ.\nމީހަކަށް މަރުގެ އިންޒާރު ދިނުމަކީ ހަމަސް ދުވަހުގެ ޖަލު ޙުކުމެއް އަންނަ ވަރުގެ ކުށެކެވެ.\nބޮލީވްޑާއި ހޮލީވްޑްގައި ވެސް މަޝްހޫރު ޕްރިޔަންކާ ޗޯޕްރާގެ އެންމެ ބޮޑު ސަޕޯޓަރުގެ ގޮތުގައި ގިނަ ބައެއްގެ މަގުބޫލްކަން ހޯދާފައިވާ ސުނީތާ ވަނީ ފާއިތުވި ފަސް ވަރަކަށް އަހަރުތެރޭގައި އާންމުންގެ ބޮޑު މަގުބޫލްކަމެއް ހޯދާފައެވެ.\nސުނީގެ އުފަންދުވަހު 17،000 އަށް ވުރެ ގިނަ މީހުން ތަހުނިޔާ ފޮނުވި\nއޮކްޓޯބަރ 5, 2018 02:31\nއަންނި މާލެ އަރައިފި ނަމަ ކަރުބުރިކޮށްލަން ބުނި މަންޖެ ރައީސުލް ޖުމްހޫރިއްޔާ އަރިހުގަ އިއްޒަތުގަ. އެހެންވެ އިންޒާެރު ދިނުމަކޯ މިހާރުގެ އާ ޓްރެންޑަކަށް ވަނީ ތޯއްޗެއް!\nއޮކްޓޯބަރ 5, 2018 06:57\nމުސްލިމުން އެކަކު އަނެއްކަކަށް ހެޔޮ ނަސޭހަތްދިނުން އޮންނަނީ. މަރުގެ އިންޒާރުދިން މީހަކު ހައްޔަރުކުރޭ މުޖުތަމައުވެސް ރައްކާތެރި ކުރުމަށް އިންޝާﷲ\nތީ މިރާއްޖޭގަ މާ ބޮޑުކަމަކައް ނުވާނެ\nއޮކްޓޯބަރ 5, 2018 07:23\nމާތްﷲ އެންމެހާ އަނިޔާތަކުން ނުބައިކަމަކުން އަޅުގަނޑުމެނާއި މުޅިމުޖުތަމައު ރައްކާތެރި ކުރައްވަވާށި އާމީން\nފޭން އޮފް ޔޫ ބޯތް\nއޮކްޓޯބަރ 5, 2018 09:11\nސުނީ ޕުރޮޓެކްޓް ކުރަން ޕްރިޔަންކާ އަށް ގޮވާލަން !!!!!\nއޮކްޓޯބަރ 5, 2018 10:13\nފުލުހުން ރޯމާދުވާލު ކަރުބުރިކުރަން ގޮވައިރުވެސް އަޅާ ނުލާތީ ހިތާމަކުރަން. މިކަހަލަ ކަންތަކާހެދި އިތުބާރު ގެއްލިއްޖެ. ކޮންމެވެސް ދުވަހަކުން މިވެރިން ޒިންމާއަދާނުކުރާތީ ބަޔަކު ދައުވާކުރަންފެނޭ.


America In Jahvugai "Space Force " Gaaimu Kurumah Thayaaru Vejje - Vaguthu\nދުނިޔެއިން ބޭރަށް ބާރުގަދަ ކުރަން އެމެރިކާއިން "ސްޕޭސް ފޯސް" އަސްކަރީ ގޮތްޕެއް ޖައްވުގައި ގާއިމު ކުރުމަށް ކުރަން ޖެހޭ ފުރަތަމަ މަރުހަލާގެ ކަންކަން ކުރުމަށް އެމެރިކާގެ ރައީސް އަމުރެއްގައި ސޮއިކުރައްވައިފިއެވެ.\nޓްރަންޕް މި ސޮއިކުރި އަމުރުގެ ދަށުން "ސްޕޭސް ފޯސް" އުފެއްދުމަށް ހަދަން ޖެހޭ ގާނޫންތަށް ހެދުމުގެ މަސައްކަތްތަށް ކުރިއަށް ދާނެއެވެ. "ސްޕޭސް ފޯސް" އުފައްދަން އެމެރިކާގެ ކޮންގުރެސްގެ ހުއްދަ ބޭނުން ވާނެއެވެ.\nޖައްވުގައި ގަދަބާރަކަށް އެމެރިކާ ވާންޖެހޭ ކަމަށް ބުނެ ޓްރަންޕް ވަނީ އެމެރިކާ އަސްކަރިޔާގެ ހަވަނަ ގޮތްޕެއްގެ ގޮތުގައި "ސްޕޭސް ފޯސް" އުފައްދަން އެމެރިކާގެ އަސްކަރީޔާއަށް އަމުރު ކޮށްފައެވެ.\nއެމެރިކާގައި އެއާ ފޯސް އަދި ސްޕޭސް ފޯސް ވެސް އޮންނައިރު ޓްރަމްޕް ބުނީ އެ ދެ ގޮފި ހިނގަން ޖެހޭނީ ވަކިވަކިން ކަމަށެވެ. އުފައްދާތާ ފުރަތަމަ ފަސް އަހަރު ތެރޭ ވެސް ޖައްވީ އަސްކަރީޔާއަށް 13 ބިލިއަން ޑޮލަރު ހަރަދު ކުރާނެއެވެ. ޓްރަންޕްގެ އަމާޒަކީ 2020 ވަނަ އަހަރު އަންނަން ވާއިރަށް "ސްޕޭސް ފޯސް" ގާއިމު ކުރުމެވެ.\nބައިނަލްއަގުވާމީ ގާނޫނުތަށް ބުނާގޮތުން ޖައްވުގައި އަސްކަރީ ބޭސް ހެދުމާއި ސުންނާފަތިކުރުވާ ފަދަ ބަރު ހަތިޔާރު ޖައްވުގައި ގުދަންކުރުން، ގެންގުޅުން އަދި ބޭނުންކުރުމަކީ އެއްވެސް ގައުމަކަށް ހުއްދަ ކަމެއް ނޫނެވެ.\nޖައްވުގައި ގަދަބާރަކަށް ވުމަށް ރަޝިޔާ އަދި ޗައިނާ ވެސް ގަދަ ހިފުމެއްގައި ތިބިއިރު، ޓްރަމްޕް ވަނީ މީގެ ކުރިން ހަނދުގައި އެމެރިކާ ސިފައިން ގާއިމް ކުރާނެ ކަަމަށް ބުނެ އެކަމުގެ ތައްޔާރީތަށް ފެށުމުގެ ގޮތުން ނާސާ އާއެކު މަޝްވަރާ ވެސް ކޮށްފަ އެވެ.\nއީރާންގެ އިންޒާރަށް ބިރުން، ޓްރަމްޕް މެދު އިރުމައްޗަށް ސިފައިން އިތުރު ކޮށްފި\nއެމެރިކާގެ އަސްކަރީ ޖެޓެއް ވެއްޓިއްޖެ\nފެބުރުއަރީ 20, 2019 13:16\nތިޔަކަމަށް މިހާރުވެސް ތަމްރީނު ލިބިފަތިބި ބަޔަކު މިގައުމު ގައި އެބަތިބި އެއީ ރީނދޫ ލާދީނީ ފިކުރުގެ ގުންޑާއިން. އަވަހަށް ގެންދޭ.\nފެބުރުއަރީ 21, 2019 20:35\nސާބަސް. މިކަންވެސް ސިޔާސީ ކަމަކަށް ހަދާ. ޔާގުންޑާގެ ސަޕޯޓަރުން.\nފެބުރުއަރީ 20, 2019 14:45\nމީއީ ފާޑުފާޑުގެ ފިލްމުތައް ބެލީމަ އަންނަ މޮޔަ ހިޔާލު... ދުނިޔޭގައި ހާލުގައި ޖެހިފައިވާ މީހުންނަށް އެހީވުމަށް ތިޔަ ފައިސާ ޚަރަދުކުރާނެނަމަ


Cathay Pacific Ge Airport Manager Akah Harish Hama Jahssaifi - Vaguthu\nކެތޭ ޕެސެފިކްގެ އެއާޕޯޓް މެނޭޖަރަކަށް ހާރިޝް ހަމަޖައްސައިފި\nކެތޭ ޕެސިފިކްގެ އާ އޮފީސް ހުޅުވުމުގެ ރަސްމިއްޔާތު - ވަގުތު އިމޭޖްސް: އަމީން ފަހުމީ\nކެތޭ ޕެސެފިކް އެއާވޭސް ގެ އެއާޕޯޓް ސާރވިސް މެނޭޖާ އެންޑް ޕޯރޓް ލީޑްގެ މަގާމަށް ހާރިޝް ކިރަން ހަމަޖައްސައިފިއެވެ.\nއެ މަގާމަށް ހާރިޝް ކިރަން ހަމަޖެއްސިއިރު އޭނާ ދިޔައީ ކެތޭ ޕެސެފިކް އެއާވޭސް އެއާޕޯޓް ސާވިސްގެ ޓީމް ލީޑުކުރުމުގައި 2017 ވަނަ އަހަރުގެ ޖެނުއަރީ މަހުން ފެށިގެން ހަރަކާތްތެރިވަމުން ކަމަށް ކެތޭ ޕެސެފިކް އެއާވޭސް އިން މައުލޫމާތު ދެއެވެ.\nކެތޭ ޕެސެފިކް އެއާވޭސް އިން ހާމަކުރި ގޮތުގައި ހާރިޝް ކިރަން ގެ ލީޑާޝިޕް ގެ ދަށުން އެއާލައިންގެ އެއާޕޯޓް ސާރވިސް މެނޭޖާ އެންޑް ޕޯރޓް ލީޑް ގެ ހިންގުން ހަރުދަނާ ވެގެންދާނެއެވެ.\nހާރިޝް ވަނީ މީގެ ކުރިން އިންޑިޔާގައި ހުންނަ ބުރިޓިޝް އެއާވޭސްގެ އޮފީހުގައި ވެސް މަސައްކަތް ކޮށްފައެވެ. ކާގޯ، އެއާޕޯޓް ސާވިސް ، އޮޕަރޭޝަން ،ރޭމްޕް އޮޕަރޭޝަންގަ މަސައްކަތްކުރުމުގެ ތަޖުރިބާ ހުރި ހާރިޝް ކިރަން ވަނީ ކޮމާސް އިން ބެޗިލާސް ހާސިލް ކުރައްވާފައެވެ.\nކެތޭ ޕެސެފިކް އިން އަންނަނީ 2013 އޮކްޓާބަރު މަހުން ފެށިގެން ހޮންކޮންގް އިން ރާޢްޖެއަށް ދަތުރު ކުރަމުންނެވެ. ދުނިޔޭގެ 200 މަންޒިލަށް އެ އެއާލައިން ދަތުރު ކުރަމުން އަންނަ އިރު އެ އެއާލައިން އިން އަންނަނީ އޭޝިއާ، ދެކުނު އެމެރިކާ، އޮސްޓުރޭލިއާ، ޔޫރަޕް އެފްރިކާއަށްވެސް ދަތުރުތައް ކުރަމުންނެވެ.\nކެތޭ ޕެސެފިކް އެއާވޭސް ގެ އެއާޕޯޓް ސާރވިސް މެނޭޖާ އެންޑް ޕޯރޓް ލީޑް މޯލްޑިވްސް ގެ މަގާމަށް ހާރިޝް ކިރަން ހަމަޖެއްސިއިރު މިއަދު ވަނީ އެއާލައިންގެ މުޅިން އާ އޮފީހެއް މާލޭގައި ހުޅުވާފައެވެ.\nކެތޭ ޕެސެފިކް ގެ އާ އޮފީސް ހުންނަނީ ހެންވޭރު އީސްޓް ލައިޓް އަމީރު އަހުމަދު މަގުގައެވެ.


"Karzai geyband kuri kamah bunaa vaahaka akee dhogeh"\nކަރުޒާއީ ގޭބަންދުކުރި ކަމަށް ބުނާ ވާހަކައަކީ ދޮގެއް: ތާލިބާނުން\nހާމިދު ކަރުޒާއީ (މ) އަބްދުﷲ އަބްދުﷲ (ވ) އަދި އަޝްރަފް ޣަނީ (ވ): ކަރުޒާއީ އާއި އަބްދުﷲ އަބްދުﷲ ގޭބަންދުުރި ވާހަކަ ތާލިބާނުން ދޮގު ކުރޭ\nއަފްޣާންގެ ކުރީގެ ރައީސް ހާމިދު ކަރުޒާއީ އާއި ހައި ކައުންސިލް ފޮ ނޭޝަނަލް ރިކޮންސިލިއޭޝަންގެ ވެރިޔާ، އަބްދުﷲ އަބްދުﷲ ތިބީ ގޭ ބަންދު ކޮށްފައި ކަމަށް ބުނެ ފަތުރަމުން ގެންދިއަ މީޑިއާ ރިޕޯޓަކަށް ރައްދުދީ ތާލިބާނުން ބުނީ އެ ހަދަނީ ކޮޅެއް މެދެއް ނެތް ދޮގެއް ކަމަށެވެ.\nތާލިބާނުން ޕޮލިޓިކަލް އޮފީހުގެ ތަރުޖަމާން މުހައްމަދު ނައީމް ވިދާޅުވީ ސީއެންއެންއިން އެވާހަކަ ފަށައިގަތް ގޮތެއް ވެސް އެނގިވަޑައި ނުގަންވާ ކަމަށެވެ. އެނާ ވިދާޅުވީ ސީއެންއެން ކަހަލަ ނެޓްވޯކަކުން ވާހަކައެއް ދައްކާނީ މައުލޫމާތަށް ބިނާކޮށް ކަމަށް ގަބޫލު ކުރައްވާ ކަމަށެވެ.\nހާމިދު ކަރުޒާއީ އާއި އަބްދުﷲ އަބްދުﷲ ބެހޭ ގޮތުން އެނގިފައި އޮތީ އަފްޣާންގައި ވެރިކަން ކުރުމަށް އަބުދް ޣަނީ ބަރާދަރު އިސްކޮށް ތާލިބާނުން އެކުލަވާލާ 12 މެމްބަރުގެ ކައުންސިލްގައި އެ ދެބޭފުޅުން ހިމަނާފައިވާ ކަމަށެވެ.\nސީއެންއެންގެ ރިޕޯޓާ ގުޅިގެން ފެތުރުނު ވާހަކަތަކުގައި ހާމިދު ކަރުޒާއީ ގޭ ބަންދު ކުރުމަށް ފަހު ކަރުޒާއީ އާއި އަބްދުﷲ އަބްދުﷲ ގެ ސެކިޔުރިޓީ ޓީމް ވެސް ކޮންމެވެސް ތަނެއްގައި ހިފަހައްޓާފައިވާ ކަމަށް ބުނެ ދެކެވުނު ވާހަކަތައް ހިމެނެ އެވެ. ސީއެންއެންއިން ބުނީ އަބްދުﷲ އަބްދުﷲ ގެ ގެއަށް ތާލިބާނުން ވަދެ ހާވާފައިވާ ކަމަށެވެ.\nތާލިބާނުން ދަނީ އަފްޣާންގައި ސަރުކާރެއް އެކުލަވާލަން މަސައްކަތް ކުރަމުންނެވެ. ރިޕޯޓްތައް ބުނާ ގޮތުން ހާމިދު ކަރުޒާއީ އާއި އަބްދުﷲ އަބްދުﷲ އަށް ފުރުސަތުދޭ ގޮތަށް ވާހަކަތައް ދެކެވުނެވެ. އަނެއްކޮޅުން ތާލިބާނުންގެ މަޝްވަރާ މޭޒުދޮށުގައި ވެސް މި ދެބޭފުޅުން ތިބޭތަން މީޑިއާއަށް ވަނީ ފެނިފަ އެވެ.\nޓެރަރިޒަމް އަފްޣާނިސްތާން ތާލިބާން


MDP aai sarukaaru coalition balikohdhinumah raees Yameen edhivadaigenfi – Iru\nޝާޝާ· 28 ނޮވެމްބަރ 2020\nކުރިއަށް އޮތް ލޯކަލް ކައުންސިލް އިންތިހާބުގައި ވޯޓުފޮށިން އެމްޑީޕީ އާއި ސަރުކާރު ކޯލިޝަން ބަލިކޮށްދެއްވުމަށް އިދިކޮޅު ކޯލިޝަންގެ ލީޑަރު، ކުރީގެ ރައީސް އަބްދުﷲ ޔާމީން ވިދާޅުވެއްްޖެއެވެ.\nރައީސް ޔާމީން މިހެން ވިދާޅުވީ މަނީ ލޯންޑަރިންގެ ކުށުގައި އެމަނިކުފާނުގެ މައްޗަށް ކޮށްފައިވާ ފަސް އަހަރުގެ ޖަލު ހުކުމަށް މިއަދު އަހަރެއް ފުރުމާ ގުޅިގެން ދެއްވި މެސެޖެއްގައެވެ. މި މެސެޖު ފޯރުކޮށްދީފައިވަނީ ޕީޕީއެމްގެ ޓްވިޓާ އެކައުންޓުންނެވެ.\nRaees Yameen ge Message\n"Vote Foshin MDP aai sarukaaru Coalition balikohdhy! Ei Miadhu alhugandahttakaa thiya beyfulhun ah kohdheveyne emme muhimmu masakkai"\n— Progressive Party of Maldives (@ProgressPartyMV) November 28, 2020\n“ވޯޓު ފޮށިން އެމްޑީޕީ އާއި ސަރުކާރު ކޯލިޝަން ބަލިކޮށްދީ، އެއީ މިއަދު އަޅުގަނޑަށްޓަކައި ތިޔަ ބޭފުޅުންނަށް ކޮށްދެވޭނޭ އެންމެ މުހިންމު މަސައްކަތް”. ރައީސް ޔާމީން ދެއްވި މެސެޖުގައި ވެއެވެ.\nއެމަނިކުފާނުގެ މައްޗަށް އިއްވި ފަސް އަހަރު ދުވަހުގެ ޖަލު ހުކުމަށް އެއް އަހަރު ފުރުމާ ދިމާކޮށް އެމަނިކުފާނު މިނިވަން ކުރުމަށް ގޮވާލައި އިދިކޮޅުން ކަނޑުމަތީގައި މުޒާހަރާއެއް މިއަދު ވަނީ ކުރިއަށް ގެންގޮސްފައެވެ.\nރައީސް ޔާމީންގެ މައްޗަށް ފަސް އަހަރުގެ ޖަލު ހުކުމެއް ކްރިމިނަލް ކޯޓުން އިއްވީ މިދިޔަ އަހަރުގެ ނޮވެމްބަރު 28 ގައެވެ. އެއީ އެމަނިކުފާނުގެ ވެރިކަމުގައި ހިނގި އެމްއެމްޕީއާރުސީގެ ހިޔާނާތުގެ ފައިސާގެ ތެރެއިން އެއް މިލިއަން ޑޮލަރު އެމަނިކުފާނުގެ އަމިއްލަފުޅު އެކައުންޓަށް ޖަމާކުރެއްވި ކަމަށް ތުހުމަތު ކުރާ މައްސަލައިގައެވެ. ނަމަވެސް އެއީ ނުހައްގުން ކޮށްފައިވާ ހުކުމެއް ކަމަށްބުނެ އިދިކޮޅުން އަންނަނީ އަޑުއުފުލަމުންނެވެ.


މަސްތުވާތަކެތީގެ މައްސަލައިގަ އެންބީސީ ހިތްހަމަ ޖެހޭ ޖަވާބުތަކެއް ދިޕިކާ ދީފި – Dhuvas Online\nބޮލީވުޑް ތަރިންނާއި ގުޅުން ހުރި މަސްތުވާތަކެތީގެ މައްސަލައިގަ ބަތަލާ ދިޕިކާ ޕަދުކޯން މުމްބާއީ ނާކޮޓިކްސް ކޮންޓްރޯލް ބިއުރޯއަށް ހާޒިރުކޮށް ކުރި ތަހުގީގަށް އެއްބާރުލުންދީ އެ ބިއުރޯއިން އެދޭފެ ފަދަ ޖަވާބުތަކެއް ދީފި އެވެ.\nމި މައްސަލައި ދިޕިކާ އާއި އޭނާގެ މެނޭޖަރު ކަރިޝްމާ ޕްރަކާޝް ތަހުގީގަށް ހާޒިރު ކުރީ އެއް ގަޑިއެއްގައި އެވެ. އަދި ދެމީހުންނާއި ތަހުގީގުގައި ސުވާލު ކުރީ އެއް ތަނެއްގައި ކައިރީގައި ބައިތިއްބައިގެންނެވެ.\nއެންސީބީގެ އޮފިޝަލަކާއި ހަވާލާދީ މީޑިއާގައި ބުނެފައިވަނީ ދިޕިކާ ތަހުގީގަށް ދިން ޖަވާބުތަކާއި މެދު ހިތްހަމަ ޖެހޭ ކަމަށާއި ލީކުވެގެން އުޅޭ ވަޓްސްއެޕް ޗެޓް ލޮގްތަކާއި ގުޅޭގޮތުން ދިޕިކާ ރަނގަޅު މައުލޫމާތު ދީފައިވާ ކަމަށެވެ. އެގޮތުން އޭނާގެ މެނޭޖަރު ކަރިޝްމާއަށް ވަޓްސްއެޕުން މެސެޖުކޮށް މަސްތުވާތަކެތީގެ ބާވަތެއްކަމަށްވާ ހޭޝް އޮއިލް ހޯދުމަށް އެދުނު ކަމަށް އޭނާ އެއްބަސްވި ކަމަށްވެ އެވެ.\nއަދި އެ ޗެޓް ލޮގްގައި “މާލް” މާނަކޮށްފައިވަނީ ހޭޝް އޮއިލްއަށް ކަމަށް ދިޕިކާ އެއްބަސްވެފައިވާ ކަމަށް ބުނެ އެވެ. ތަހުގީގަށް ޖަވާބުތައް ދިން އިރު ދިޕިކާއަށް އިނީ ރޮވިފައި ކަމަށްވެ އެވެ.\nމަސްތުވާތަކެތީގެ މައްސަލައި ތަހުގީގަށް ހާޒިރުކޮށްފައިވާ އިތުރު ތަރިންގެ ތެރޭގައި ޝްރައްދާ ކަޕޫރާއި ސާރާ އަލީ ހާން ހިމެނެ އެވެ. އެކަމަކު މި ދެ ތަރިން ވަނީ މަސްތުވާތަކެތި ބޭނުން ކުރާ ކަމަށް އިންކާރުކޮށްފައި އެވެ.


Karan Johar Ge Favorite Actor Akee Kaakukan Engeytha?\nބޮލީވުޑުގެ ޕްރޮޑިއުސަރު އަދި ޑައިރެކްޓަރު ކަރަން ޖޯހަރުގެ ފިލްމުތަކަކީ ބެލުންތެރިންގެ ބޮޑު މަގުބޫލުކަމެއް ލިބިފައިވާ ފިލްމުތަކެކެވެ. އެގޮތުން އޭނާގެ ޑައިރެކްޝަން ހަޔާތް ފެށާފައިވަނީ 1998 ވަނަ އަހަރު ނެރުނު ފިލްމު "ކުޗްކުޗް ހޯ ތާ ހޭ" އިންނެވެ. ފިލްމަށް ބޮޑު ތަރުހީބެއް ލިބިގެންގޮސްފައިވާއިރު ފިލްމުގެ ލަވަތަކަކީ މިއަދު ވެސް ގިނަ ބައެއްގެ ތަރުހީބު ލިބެމުން އަންނަ ލަވަތަކެކެވެ.\nފިލްމު އުފެއްދުމުގައި މަސައްކަތްކުރަމުން އަންނަތާ މިހާރު 20 އަހަރުވެފައިވާ ކަރަންގެ ފިލްމީ ހަޔާތުގައި އެންމެ ގިނަ އަދަދަކަށް އޭނާ މަސައްކަތްކޮށްފައިވާ އެއް ބަތަލަކީ ބޮލީވުޑުގެ "ކިންގް" ގެ ނަމުން މަޝްހޫރު ބަތަލު ޝާހުރުކް ހާނާއެކުއެވެ. އެގޮތުން ކަރަން ޖޯހަރުގެ ފިލްމުތައްކަމަށްވާ "ކަބި ހުށި ކަބި ގަމް" އާއި "ކަބި އަލްވިދާ ނާ ކެހެނާ" އަދި "މައި ނޭމް އިޒް ހާން" އާއި "ދިލްވާލޭ ދުލްހަނިއާ ލޭޖާއޭންގޭ" އާއި "ކަލް ހޯ ނަ ހޯ" ގެ އިތުރުން "ޑިއާ ޒިންދަގީ" އަށް އޭނާ ނަގާފައިވަނީ ޝާހުއެވެ. އެސަބަބާހުރެ ގިނަ ބަޔަކަށް ގަބޫލުކުރެވިފައި އޮތީ އުމުރުން 46 އަހަރުގެ ކަރަންގެ ފޭވަރިޓް އެކްޓަރަކީ ޝާހުކަމަށެވެ.\n"މެންސް ވޯލްޑް މެގަޒިން" ދާދިފަހުން ދިން އިންޓަވިއުއެއްގައި ކަރަން މިވަނީ ބޮލީވުޑުގައި މަސައްކަތްކުރާ ފަރާތްތަކުގެ ތެރެއިން އޭނާގެ ފޭވަރިޓް އެކްޓަރަކީ ކާކުކަން ބުނެދީފައެވެ. އެސުވާލުގެ ޖަވާބުގައި ހީކުރިގޮތާއި މުޅިން ހިލާފަށް ކަރަން ބުނީ، އޭނާއަށް އެންމެ ކަމުދަނީ ރަންބީރު ކަޕޫރުކަމަށެވެ. ކަރަން އެންމެ ފުރަތަމަ ރަންބީރާއެކު މަސައްކަތްކޮށްފައިވަނީ 2016 ވަނަ އަހަރު ނެރުނު ފިލްމު "އޭ ދިލް ހޭ މުޝްކިލް" ގައެވެ. އަދި މިހާރު އޭނާ ޕްރޮޑިއުސްކޮށް ނެރެން ނިންމާފައިވާ ފިލްމު ބްރަހަމަސްތްރާ ގެ ލީޑު ބަތަލަކަށް ވެސް ނަގާފައިވަނީ ރަންބީރެވެ.\nއުމުރުން 35 އަހަރުގެ ރަންބީރުގެ ފިލްމީ ކެރިއަރު ވަރަށް ބޮޑަށް އަޑިއަޅާލުމަށްފަހު އޭނާގެ ފިލްމަކަށް އެންމެ ބޮޑު ތަރުހީބެއް ލިބިފައިވަނީ ސަންޖޭ ދަތުގެ ހަޔާތުގެ މައްޗަށް ނެރުނު ފިލްމު "ސަންޖޫ" އާއެކުއެވެ. އެފިލްމުގައި އޭނާ ދައްކުވައިދީފައިވާ ކުޅަދާނަ އެކްޓިންއަށް ފިލްމު އުފައްދާ ފަރާތްތަކުން ވެސް ވަނީ ވަރަށް ބޮޑަށް ތައުރީފުކޮށްފައެވެ.\nބޮލީވުޑް މީހުން މުނިފޫހިފިލުވުން ކަރަން ޖޯހަރު ރަންބީރު ކަޕޫރް ފޭޑި


Midhiya 27 Aharu Therey Fini Nuwaa Varah Finive UK Nurakkaluge Haalathugai - Vaguthu\nމިދިޔަ 27 އަހަރުތެރޭ ފިނި ނުވާވަރަށް ފިނިވެ އިނގިރޭސިން ނުރައްކަލުގައި\nފާއިތުވި 27 އަހަރުގެ ތެރޭގައިވެސް ފިނި ނުވާވަރަށް އިނގިރޭސި ވިލާތުގެ ފިނިހޫނުމިން ވެއްޓި އެގައުމުގެ ރައްޔިތުންނަށް ނުރައްކާވާ ހިސާބަށް ގޮސްފިއެވެ.\nއެގައުމުގެ ނޫސްތަކުން ރިޕޯޓުކޮށްފައިވާ ގޮތުގައި މިހާރު އެގައުމުގެ ފިނިހޫނުމިން ހުރީ 1- ޑިގްރީ ސެލްސިއަސްގައެވެ. ފިނި ހޫނުމިން ދަށަށް ގޮސްފައިވަނީ ސްނޯ ފައިބަމުންދާތީ އެވެ. ނަމަވެސް މިއީ މިދިޔަ 27 އަހަރުތެރޭ އެގައުމަށް އެންމެ ފިނިވާ މޫސުން ކަމަށް ރިޕޯޓުތައް ބުނެއެވެ.\nޚަބަރުތައް ބުނާ ގޮތުގައި އެގައުމަށް ފިނިފައިބާތީއާއި، ފިނިހޫނުމިން ދަށަށް ގޮސްފައިވުމުން އާންމު ދިރިއުޅުމަށްވެސް ހުރަސްތަކެއް ދަނީ އެޅެމުންނެވެ. އެގޮތުން ރޭލުގެ ޚިދުމަތްވެސް މެދުކެނޑިފައިވާއިރު 300އަށްވުރެ ގިނަ ފްލައިޓުތައްވެސް ވަނީ ކެންސަލްވެފައެވެ. މިހަފްތާގައި ކުރިއަތް އޮތް ދުވަސްތަކުގައިވެސް އެގައުމަށް ބޯކޮށް ސްނޯ ވެހޭނެ ކަމަށް އެގައުމުގެ މެޓް އޮފީހުން ވަނީ ބުނެފައެވެ.\nބައެއް ރިޕޯޓުތައް ބުނާ ގޮތުގައި އެގައުމުގެ ބައެއް ހިސާބުތަކަށް އާކްޓިކް އަށްވުރެވެސް ބޮޑަށް ފިންޏެވެ. އެ ފިނީގައި މަރުވުމުގެ ފުރުސަތު ބޮޑުކަމަށްވެސް ރިޕޯޓުތައް ބުނެއެވެ. އެއާއެކު އެގައުމުގެ ރައްޔިތުން މިހާރު ތިބީ ނުރައްކަލުގެ ހާލަތުގައެވެ.\nވެކްސިން ނުޖަހާ ކުދިން ސްކޫލުގެ ކިޔަވާދިނުމުން މަޙްރޫމްކޮށްފި\nފެބުރުއަރީ 27, 2018 08:44\nރޫހާނީ ލީޑަރު ގަނޑުވާނަނަމަ ކިހާ ރގޅ\nފެބުރުއަރީ 27, 2018 09:40\nފެބުރުއަރީ 27, 2018 11:08\nމައިނަސް 1 ޑިގްރީވީމަ އެހާ ދަށަކަށް ނުދޭ، އަޅުގަނޑުމެން ވެސް މި ދިރިއުޅޭ އޮސްޓްރިއާގައި މިދިޔަ މަހު މައިނަސް710 ކަށް އެރި އެކަމް މި ތާގަ ކެތްވާވަރުވޭ އެކަމް ރާއްޖެ ކަހަލަ އެއް ނޫން\nފެބުރުއަރީ 27, 2018 13:34\nރޫހާނީ ލީޑަރު ގަނޑު ނުވޭބާ\nމާޗް 1, 2018 10:27\nމިހެން ދިމާވުމުން އުފަލެއްނުވޭ!\nނަމަވެސް އެހެން ގައުމުތަކުން އިސްލާމްދީން ފޮހެލަން ކުރާ މަސައްކަތްތައް ވަގުތީ ގޮތުން ވެސް ހުއްޓާލާނެބާވައޭ!


vnews - Rayyithunge haadhimunnah rahkaatherikameh neiy\nރައްޔިތުންގެ ޚާދިމުންނަށް ރައްކާތެރިކަމެއް ނެތް\n9 އޭޕްރިލް 2015\nރައްޔިތުންގެ މަޖިލިސް މެމްބަރުންނަށް ޙަމަލާ ދިނުމާއި ޙިމާޔަތް ދިނުމުގެ ވާހަކައަކީ އާ ވާހަކައެއް ނޫނެވެ. 2007 ވަނަ އަހަރު ފާސް ކުރެވުނު އާ ޤާނޫނުއަސާސީގެ ދަށުން އިންތިޚާބު ކުރެވުނު ފުރަތަމަ ރައްޔިތުންގެ މަޖިލިސް ކަމަށްވާ 17 ވަނަ ރައްޔިތުންގެ މަޖިލީހުގައިވެސް އެންމެ ބާރަށް ދެކެވުނު އެއް ވާހަކައަކީ އެއީއެވެ. މެމްބަރުންނަށް ޙިމާޔަތާ ރައްކާތެރިކަން ދިނުމުގެ ވާހަކަ އެންމެ ބާރަށް ދެކެވެން ފެށުނީ 2012 އޮކްޓޫބަރުގައި އުނގޫފާރު ދާއިރާގެ މެމްބަރު ޑރ. އަފްރާޝީމް ޢަލީއަށް ޙަމަލާދީ އަވަހާރަކޮށްލެވުމާ ގުޅިގެންނެވެ.\nޑރ. އަފްރާޝީމް އަވަހާރަކޮށްލުމުގެ ކުރިންވެސް އެކި ފަހަރު މަތިން މެމްބަރުންނަށް ވަނީ އެކި ގޮތްގޮތުން "ޙަމަލާ" ދީފައެވެ. އެގޮތުން އެ މެމްބަރުންގެ ގަޔަށް ނުވަތަ މުދަލަށް ކަޅުތެޔޮ ޖެހުމާ، މެމްބަރުންގެ މުދަލަށާއި ވިޔަފާރިތަކަށް ގެއްލުންދިނުން ފަދަ ޢަމަލުތައް ވަނީ ހިންގާފައެވެ. މިފަދަ ޢަމަލުތަކާ ގުޅިގެން ރައްޔިތުންގެ މަޖިލިހުން އެކި ފަހަރު މަތިން މެމްބަރުންނަށް ޙިމާޔަތް ފޯރުކޮށްދިނުމަށް ޤައުމީ ދިފާޢީބާރުގެ ކިބައިން އެދިފައިވެއެވެ.\nމިއަހަރުތެރޭގައިވެސް މިހާތަނަށް ދެމެމްބަރަކަށް ޙަމަލާ ދީފައިވެއެވެ. އެގޮތުން ރައްޔިތުންގެ މަޖިލީހުގެ ކިނބިދޫ ދާއިރާގެ މެމްބަރު ޢަބްދުﷲ ރިޔާޒާއި މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީގެ ގައިކޮޅަށް ކަޅުތެޔޮ ޖަހާފައިވެއެވެ. ހަމައެއާއެކު، މިދިޔަ މާރޗް މަހު ގަލޮޅު ދެކުނު ދާއިރާގެ މެމްބަރު އަޙްމަދު މަޙްލޫފުގެ ގެއަށް 10 މީހުންގެ ގޭންގް ގްރޫޕަކުން ވަންނަން މަސައްކަތްކޮށްފައިވާ ކަމަށް މަޙްލޫފު ވިދާޅުވެފައިވެއެވެ. އަދި ކުރީގެ ރައީސް ނަޝީދުގެ މައްޗަށް ޓެރަރިޒަމްގެ ދަޢުވާކޮށް ހައްޔަރު ކުރުމާ ގުޅިގެން މަޖިލީހުގައި ކުރެވެމުންދާ އިޙްތިޖާޖު ތަކުގެ ތެރޭގައި މަޙްލޫފުވަނީ އޭނާ މަރާލުމުގެ ކުރިން އޭނާއަށް ސެކިއުރިޓީ ފޯރުކޮށްދިނުމަށް އެދިވަޑައިގެންފައެވެ.\nމިދުވަސްކޮޅު އިދިކޮޅު ސިޔާސީ ފިކުރުގެ ގިނަ މެމްބަރުންތަކެއް ވިދާޅުވަމުން ގެންދަވަނީ އެބޭފުޅުންނަށް ރައްކާތެރިކަމެއް ނެތް ކަމަށެވެ. އެފަރާތްތަކުން ފާހަގަ ކުރާގޮތުގައި މުޒާހަރާތަކުގައި ފުލުހުންގެ ފަރާތުންވެސް އެކަށީގެންވާ ޙިމާޔަތާއި ރައްކާތެރިކަން މެމްބަރުންނަކަށް ނުލިބެ އެވެ. މަޖިލީހުގެ ބައެއް މެމްބަރުން ޤައުމީ ދިފާޢީ ބާރުގެ 24 ގަޑިއިރުގެ ޙިމާޔަތަށް އެދިފައިވާއިރު، އަދި ވެސް އެކަންކަން ހަމަޖައްސައިދެވިފައެެއް ނުވެ އެވެ. ޤައުމީ ދިފާޢީ ބާރުން ހާމަކުރާ ގޮތުގައި މިވަގުތު އެބޭފުޅުންގެ ވަޞީލަތްތައް މަދުވުމުގެ ސަބަބުން އެދިލައްވާފައިވާ ހުރިހައި ބޭފުޅުންނަށް ވަގުތުން ވަގުތަށް ޙިމާޔަތް ނުދެވިދާނެ އެވެ. ގިނަބަޔަކު ދެކޭގޮތުގައި މިއީ ޤަބޫލުކުރެވޭނެ އުޒުރެއް ނޫނެވެ.\nފާހަގަކޮށްލަން ޖެހެނީ، މީގެ ކުރިން މެމްބަރުން އެދިލެއްވުމުން ޤައުމީ ދިފާޢީ ބާރުން އެބޭފުޅުންނަށް ޙިމާޔަތް ދެއްވާފައިވާ ކަމެވެ. އަދި ބައެއް މެމްބަރުން މިހާރުވެސް އަމިއްލަ ޖީބުން ޚަރަދު ކުރައްވައިގެން ސަލާމަތީ ޚިދުމަތް ފޯރުކޮށްދޭ އަމިއްލަ ކުންފުނިތައް މެދުވެރިކޮށް ބޮޑީގާޑުން ގެންގުޅުއްވާ ކަމެވެ. މިކަމުން ވެސް ދޭހަވަނީ މިވަގުތު މަޖިލިސް މެމްބަރުންނަށް ރައްކާތެރިކަން ނެތް މިންވަރެވެ. މަޖިލިސް މެމްބަރުންނަށް ޙިމާޔަތް ދިން ނަމަވެސް ގިނަފަހަރަށް މަޖިލިސް މެމްބަރަކަށް ޙަމަލާދެވުމުން، އެކަން ކުރީ ކޮންބައެއްކަން އޮންނަނީ ނުހޯދިފަ އެވެ.\nމިދުވަސްވަރު ސިޔާސީ ޙަރަކާތްތައް ބާރު ދުވެއްޔެއްގައި ކުރިޔަށް ގެންދާއިރު، ކުރިޔަށް ވުރެ މަޖިލިސް މެމްބަރުންނަށް އޮތް ނުރައްކާ ބޮޑުކަން ގިނަ ބަޔަކު ފާހަގަކުރެ އެވެ. ރައްޔިތުންގެ މަޖިލީހުގައި ތިއްބެވި މެމްބަރުންނަކީ ރައްޔިތުންގެ މަންދޫބުންނަށް ވީހިނދު، އެބޭފުޅުންގެ ރައްކާތެރިކަމާއި ސަލާމަތް ޔަޤީންކޮށްދިނުމަކީ ނުހަނު މުހިއްމު ކަމެކެވެ. މެންބަރެއްގެ ފުރާނަ ގެއްލިގެން ނުދަނީސް އެކަމަށް އިސްކަމެއް ދޭން ޖެހެ އެވެ.


Nepal Ge 18 Aharun Matheege Enmennah Vaccine Dheyn Thahyaaru Vehjje - Vaguthu\nއަންނަ އެޕްރީލް މަހުގެ ނިޔަލަށް ނޭޕާލުގެ 18 އަހަރުން މަތީގެ އެންމެންނަށް ކޮވިޑް-19 އިން ދިފާއުވުމަށް ވެކްސިން ދިނުމަށް ތައްޔާރުވެއްޖެއެވެ.\nއެގައުމުގެ ހެލްތް މިނިސްޓަރ ބިރޮޑް ޚަތީވާދާ ވިދާޅުވީ އެގައުމުގެ 18 އަހަރުން މަތީގެ އެންމެންނަށް ވެކްސިން ޖެހުމަށް ބޭނުންވާ ވެކްސިން ޑޯސްތައް ހޯދުމުގެ މަސައްކަތް ފަށައިފައިވާކަމަށެެވެ. އަދި ހިމާލަޔާ ސްޓޭޓުގެ ދުރު ފަރުބަދަމަތީ ސަރަހައްދުތަކުގައި ދިރިއުޅޭ މީހުންނަށް ވެކްސިން ޖެހުމުގެ އިންތިޒާމްވެސް މިނިސްޓްރީން ހަމަޖައްސައިދޭނެ ކަމަށް ވިދާޅުވެފައިވެއެވެ.\nމީގެ އިތުރުން އިއްޔެ މީޑިއާއަށް ދިން އިންޓަވިއުއެއްގައި މިނިސްޓަރ ވިދާޅުވީ، ސަރުކާރުން މަސައްކަތްތެރިން ލައްވައި ވެކްސިން ސެންޓަރުތައް ހަދައި، އަމާޒަށް ވާސިލުވުމަށް ޓަކައި ވެކްސިން ސެންޓަރުތައް ގާއިމް ކުރާނެ ކަމަށެވެ.\n"އަހަރެމެެންގެ އަމާޒަަށް ވާސިލްވާނެ. އެއަށްވުރެ އިތުރަށް ވެސް ވެކްސިން ދެވޭނެ ކަމަށް ލަފާކުރެވޭ. އެއީ މިހާރުވެސް ދަނީ އެކަށީގެންވާ ވަރަށް ވެކްސިން ލިބެމުން" މިނިސްޓަރ ބިރޮޑް ވިދާޅުވިއެވެ.\nއިތުރު ސިއްހީ ހިދުމަތްތެރިން މަސައްކަތްތަށް ނެރޭނެ ކަމަށާއި، 18 އަހަރުން މަތީގެ އެންމެންނަށް ވެކްސިން ދިނުމުގެ އަމާޒަށް ވާސިލުވުމަށްޓަކައި އާ ވެކްސިން ސެންޓަރުތަކެއް ހަދައިގެން މަސައްކަތް ކުރާނެކަން އޭނާ ފާހަގަ ކުރެއްވިއެވެ.\nހެލްތް މިނިސްޓްރީގެ ރިކޯޑުތަކަށް ބަލާއިރު، މިހާރުވެސް 18 އަހަރުން މަތީގެ މީހުންގެ ތެރެއިން 44 އިންސައްތަ މީހުން މަދުވެގެން ވެކްސިންގެ ފުރަތަމަ ޑޯޒް ޖަަހާފައިވާ ކަމަށް ދައްކައެވެ. އަދި 37.5 ޕަސެންޓް މީހުން ވެކްސިންގެ ދެޑޯޒް ޖަހައި، ފުރިހަމަ ކޮށްފައިވާ ކަމަށް ދައްކައެވެ.\nނޭޕާލްގެ 30 މިލިއަން މީހުންގެ އާބާދީގެ ގާތްގަނޑަކަށް 72 ޕަސެންޓް ހިއްސާކުރަނީ 18 އަހަރުން މަތީގެ މީހުންނެވެ. މިހާތަނަށް ވެކްސިން ދީފައިވަނީ ހަމައެކަނި 18 އަހަރުން މަތީގެ މީހުންނަށެވެ. ނަމަވެސް، އިތުުރު ޑޯޒްތައް ލިބެން ފެށުމުން 12 އާއި 17 އާ ދެމެދުގެ ކުދިންނަށް ވެކްސިން ދިނުމަށް އެގައުމުގެ ސަރުކާރުން ވަނީ ނިންމާފައެވެ.


Dho?! Vilunoo mushifehi loathakeh: Thinadhoo vaahakaeh\nވިލުނޫ މުށިފެހި ލޯތަކެއް: ތިނަދޫ ވާހަކައެއް\nވިލުނުލާއި ފެއްސާއި މުށި އަދި އަޅިފަދަ ކުލަތަކަކީ ދިވެހިންގެ ކަޅިއާ ރައްޓެހިކުލަތަކެއް ނޫނެވެ. ނަމަވެސް ދިވެހިންގެ މި ޖަޒީރާ ރަށްތަކަށް ވަރަށް ގިނަ ބައެއްގެ ކަޅި ހުއްޓޭ ހާއްސަ އެއް ސިފައަކީ އޭގެ ވިލާއި ފަޅާއި ކަނޑުގައިވީ މި އަޖާއިބު "ކުލަބަރި" އެވެ. ވަކިން ހާއްސަކޮށް ވިލުނުލާއި، ވިލުފެހި ފަދަ ކުލަތައް ވެފައި ވަނީ ރާއްޖޭގެ ރީތިކަން ފަވާލަދޭ ހިތްގައިމު ކުލަތަކަކަށެވެ. ދިވެއްސެއްގެ ލޮލުން މީގެ ކުލައެއް ފެނުން ވެސް ހާއްސަވަނީ މި ސަބަބާ ހެދި ކަމަށް ވެދާނެ އެވެ. މިއޮތީ އޭގެ އެންމެ ލޮލެއްގެ ވާހަކައެއް ނޫނެވެ. ވިލުނޫކުލައިން ފެށިގެން އެތައް ޝޭޑެއް އަރައި ފައިބަމުން އަންނަ ލޯތަކެއްގެ ވާހަކަ އެވެ.\nގދ. ތިނަދޫ މަހްމާވިލާ، އައިމިނަތު ފަރީދާ މީގެ ދެ އަހަރު ކުރިން އެ ރަށު ހޮސްޕިޓަލުގައި ވިހެއި އަންހެން ދަރިފުޅު، މަރިޔަމް މަންހާ މި ދުނިޔެއަށް ލޯ ހުޅުވިއިރު އޭނާގެ ލޮލުގެ ކުލައަކީ ވިލުނޫކުލަ އެވެ. ވިދައި ބަބުޅަމުންދާހާ އަލިގަދަ، ވިލުނޫކުލައެކެވެ. އެ ކުއްޖާގެ ދެ ލޮލުގައިވީ ހިތްގައިމުކަން ފެނިގެން އެދުވަހު އެތަނުގައި ތިބި ނަރުހުންތަކެއް އަޖާއިބުވި ނަމަވެސް ފަރީދާ އަށް އެކަންވީ އާދައިގެ ކަމަކަށެވެ. އެއީ އޭގެ ކުރިން ލިބުނު ހަ ކުދިންގެ ތެރެއިން ހަތަރު ކުދިންނާއެކު ވެސް އޭނާ ހަމަ މި ތަޖުރިބާކޮށްފައިވުމެވެ. މަންހާގެ ކުރިން އޭނާ އަށް ލިބުނު ހަ ކުދިންގެ ތެރެއިން އެންމެ ދޮށީ ދެ ފިރިހެން ކުދިން ފިޔަވައި ދެން ތިބި ހުރިހާ ކުދިންނަކީ ވެސް އުފަންވިއިރު އެންމެފުރަތަމަ ވިލުނޫކުލައިގެ ކަޅިއާއެކު ލޯ ހުޅުވާލި ކުދިންނެވެ.\nމާއިޝް އާދަމް. --ފޮޓޯ: މުހައްމަދު މާނިޝް\nނަމަވެސް ފަރީދާގެ ދެމަފިރިންގެ މި ކުދިންގެ ލޮލުގައިވީ ކުލަތައް ދަނީ އެ ކުދިންގެ އުމުރާއެކު ބަދަލުވަމުންނެވެ.\n"ވިހައިގެން ހޮސްޕިޓަލުން ގެއަށް އައިތާ ހަފުތާއެއް ވެސް ނުވަނީސް މަންހާގެ ލޮލުގެ ކުލަ މަޑުމުށި ކުލައަކަށް ބަދަލުވެއްޖެ. ފުރަތަމަ ދުވަހު އެއީ ހަމަ ގަދަ ވިލުނޫކުލައިގެ ދެ ލޯ،" ގޭގައި ހުރެ ފޯނުން ވާހަކަ ދައްކަމުން ފަރީދާ ކިޔައިދިނެވެ.\nނައުފް އާދަމް. --ފޮޓޯ: މުހައްމަދު މާނިޝް\n"ކުޑައިރު މިއެންމެންގެ (ދޮށީ ދެ ކުދިން ފިޔަވައި) ލޮލުގައި ވެސް ހުންނަނީ ނޫކުލައެއް. ފަހުން އެ ކުލަ ބަދަލުވަނީ ގްރީން ކުލައަކަށް ނުވަތަ (ވަރަށް ލައިޓް) ބްރައުން ކުލައަކަށް."\nއެންމެ ތުއްތު މަންހާގެ އިތުރުން އަދިވެސް ލޮލުގައި "ފެހިނޫ" ކުލަ އެންމެގަދައީ އުމުރުން 12 އަހަރުގެ މާއިޝް އާދަމްގެ އެވެ. އޭނާގެ ބޭބެ، 16 އަހަރުގެ ނައުފް އާދަމްގެ ލޮލަށް މަޑު މުށިކުލައެއް ފޭދެމުން އަންނައިރު އޭނާގެ ބޭބެ، 20 އަހަރުގެ ނާއިލް އާދަމްގެ ލޮލުގައި މިހާރު ހުރީ ވަރަށް އަލިގަދަ މުށިކުލައެކެވެ. މި ތިން ބެއިންގެ ބޮލުގެ އިސްތަށިގަނޑުގެ ކުލަ ވެސް އެކި ދުވަސްވަރު އެކި ކުލަތަކަށް ބަދަލުވާ ކަމަށް ފަރީދާ ބުންޏެވެ.\n(ކ-ވ) ނައުފް އާދަމް، މާއިޝް އާދަމް އަދި ނާއިލް އާދަމް. --ފޮޓޯ: މުހައްމަދު މާނިޝް\n"އެ ކުދިން މޫދުގައި އުޅޭނެ. އެކަމަކު އެއީ މޫދުގައި އުޅެގެން އިސްތަށިގަނޑަށް އަރާ ކުލައެއް ނޫން އަސްލު. ދެން ސްކޫލަށް ދިޔައީމަ ގެއަށް ފޮނުވާލާފައި އެބަހުރި ބޮލުގައި އެމީހުން ކުލަޖައްސަނީއޭ ކިޔާފައި ވެސް،" ފަރީދާ ކިޔައިދިނެވެ.\nއެ ތިން ބެއިންގެ ބޮލުގެ ކުލަ "ލައިޓް ބްރައުން" ކުލައަކުން ރަތާއި ރަން ކުލައަކަށް ބަދަލުވާވަރުން އެމީހުން ސްކޫލަށް ފޮނުވަން ފަހުން ޖެހެނީ ބޯކަޅުކުރާށެވެ.\nނާއިލް އާދަމް. --ފޮޓޯ: މުހައްމަދު މާނިޝް\n"އެއީ ސްކޫލް އޮފީހަށް ގެންދާތީ އެމީހުންގެ ބޮލުގައި ކުލަ ޖައްސައިގެން އުޅޭތީއޭ ކިޔާފައި. މަންމަ އެންމެފަހުން ސްކޫލްގައި ކިޔައިދީފައި އޮންނަނީ އެއީ އެމީހުންގެ ބޮލުގައި ހުންނަ ކުލަކަމަށް،" ފަރީދާ ބުންޏެވެ.\nމި އަހަރު އޯލެވެލް ނިންމާލުމަށް ފަހު ވޯޓާސްޕޯޓްސްގެ ދާއިރާއިން ކުރިއަށް ދާން ނިންމައިގެން ހުރި ނައުފު ބުނީ އޭނާ އަށް އެންމެ ރީތީ ބޮލުގައި ކަޅުކުލަހުރުމުން ކަމަށެވެ.\n"އެހެންވީމަ ބޮލުގައި އަމިއްލަ އަށް ވެސް ކަޅުކުލަ ޖައްސަން،" ނައުފު ބުންޏެވެ.\nފަރީދާ ބުނީ ލޮލުގެ ކަޅީގެ ކުލަ މިގޮތަށް ތަފާތުވުމަކީ އޭނާގެ އާއިލާ ތެރެއިން ވެސް ފާހަގަކުރެވޭ ކަމެއް ކަމަށެވެ. އެގޮތުން އޭނާގެ ދައްތައެއްގެ ދެ ފިރިހެން ކުދިންގެ ލޮލުގައި "އަޅި/ހުދު" ކުލައެއް ހުންނަ ކަމަށް އޭނާ ބުންޏެވެ.\nނައުފް އާއި މާއިޝް އަދި ނާއިލް ރައްޓެހި ކުދިންތަކަކާ އެކު ފޮޓޯއަކަށް ހުއްޓިލައިގެން. --ފޮޓޯ: މުހައްމަދު މާނިޝް\n"މި ރަށުގައި ވެސް އުޅޭނެ އަންހެނެއް، ލޮލުގައި ހުދު ފާޑެއްގެ ކުލައެއް ހުންނަ،" ވިލުނޫކުލައިގެ ލޯތައް އެހާ އާންމުނުވިޔަސް މަޑުމުށި އާއި އަޅިފަދަ ކުލަތައް ފުދޭވަރަކަށް ހުވަދު އަތޮޅުގައި އާންމު ކަމަށް ބުނެ ވާހަކަ ދައްކަމުން ފަރީދާ ބުންޏެވެ.\n(ކ-ވ) ނައުފް އާދަމް.--ފޮޓޯ: މުހައްމަދު މާނިޝް\nފަރީދާގެ ލޮލުގައި ހުންނަނީ މަޑު މުށިކުލައެކެވެ.


Chelsea athun Liverpool ah molhehnuvevunu - AO News\nޗެލްސީ އަތުން ލިވަޕޫލަށް މޮޅެއްނުވެވުނު\nއިނގިރޭސި ޕްރިމިއާ ލީގުގައި ރޭ ކުޅުނު އެންމެ ފޯރިގަދަ މެޗުގައި އެއް ކުޅުންތެރިއަކު މަދުކޮށް ކުޅެމުންދިޔަ ޗެލްސީއާ 1-1 އިން ލިވަޕޫލް އެއްވަރުވެއްޖެއެވެ.\nއެންފީލްޑްގައި ރޭ ކުޅުނު މި މެޗުގެ 22 ވަނަ މިނެޓުގައި ޗެލްސީ އަށް ލީޑްނަގައިދިނީ ކާއީ ހަވާޓްޒް އެވެ. ހަވާޓްޒް މި ލަނޑުޖެހީ އިނގިރޭސި ފުލްބެކް ރީސް ޖޭމްސް ނަގައިދިން ކޯނަރަކުންނެވެ.\nއެކަމަކު، މެޗުގެ ފުރަތަމަ ހާފުގެ އިތުރުވަގުތުގައި ލިވަޕޫލްގެ ފޯވާޑް ސަޑިއޯ މާނޭ ފޮނުވާލި ބޯޅައެއް ގޯލް ރޮނގުމަތިން ޗެލްސީގެ ޖޭމްސް އަތުން ޖެއްސުމުން ރެފްރީ ވަނީ ވީއޭއާރްގެ އެހީ ހޯދުމަށްފަހު ޖޭމްސް އަށް ރަތް ކާޑު ދެއްކުމަށްފަހު ލިވަޕޫލަށް ޕެނަލްޓީއެއް ދީފައެވެ. ލިވަޕޫލަށް ލިބުނު މި ޕެނަލްޓީ ކާމިޔާބުކޮށްދިނީ މިސްރުގެ ފޯވާޑް މުހައްމަދު ސަލާހު އެވެ.\nދެވަނަ ހާފުގައި ލިވަޕޫލް މޮޅުކޮށްދިނުމަށް ނެދަލެންޑްސްގެ ޑިފެންޑަރު ވާޖިލް ވެން ޑައިކް އާއި ފަބީނިއޯގެ އިތުރުން އެންޑީ ރޮބަޓްސަން ފޮނުވާލި ހަމަލާތަކުގެ ހުރަހަކަށްވީ ޗެލްސީގެ ގޯލްކީޕަރު އެޑޮއާޑް މެންޑީ އެވެ. މި ހާފުގައި ޗެލްސީ އަށް ލިބުނު އެންމެ ރަނގަޅު ފުރުޞަތުގައި ޕެނަލްޓީއޭރިޔާތެރެއިން ބެލްޖިއަމްގެ ފޯވާޑް ރޮމެލޫ ލުކާކޫ އެއްފަހަރުން ފޮނުވާލި ހަމަލާ ލިވަޕޫލްގެ ޑިފެންޑަރު ޖޮއެލް މަޓިޕް ބްލޮކްކުރިއެވެ.\nލީގުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، އަމިއްލަ ދަނޑުގައި 5-0 ގެ ތަފާތު ބޮޑު ނަތީޖާއަކުން އާސެނަލް އަތުން މެންޗެސްޓާ ސިޓީ މޮޅުވިއިރު، ބްރައިޓަން އަތުން ރަށުން ބޭރުގައި އެވަޓަން މޮޅުވީ 2-0 އިންނެވެ. ވެސްޓް ހޭމް ޔުނައިޓެޑުން އަމިއްލަ ދަނޑުގައި ކްރިސްޓަލް ޕެލަސްއާ ދެކޮޅަށް ކުޅުނު މެޗުން 2-2 އިން ދެ ޓީމު އެއްވަރުވިއިރު، ނިއުކާސަލް ޔުނައިޓެޑާ ސައުތެމްޓަން ބައްދަލުކުރި މެޗު ނިމުނީ ވެސް ހަމަ މިނަތީޖާއިންނެވެ. ލެސްޓާ ސިޓީން ވަނީ ނޯވިޗްގެ ދަނޑުގައި 2-1 އިން މޮޅުވިއިރު، އެސްޓަން ވިލާގެ ދަނޑުގައި ބްރެންޓްފޯޑާ ދެކޮޅަށް ކުޅުނު މެޗު ނިމުނީ 1-1 އިން އެއްވަރުވެގެންނެވެ.\nމި މުބާރާތުގައި މިރޭ ކުޅުމަށް ހަމަޖެހިފައިވާ މެޗުތަކުގެ ތެރޭގައި، ވުލްވްސްއާ ދެކޮޅަށް މެންޗެސްޓާ ޔުނައިޓެޑް ނިކުންނައިރު ޓޮޓެންހަމް ހޮޓްސްޕާ ނިކުންނާނީ ވަޓްފޯޑާ ދެކޮޅަށެވެ. މިއަދުގެ އަނެއް މެޗުގައި ބައްދަލުކުރާނީ ބާންލީއާ ލީޑްސް އެވެ.


Mbappé ge landun France gadha 16 ah, Peru kataifi\nއެމްބަޕޭގެ ލަނޑުން ފްރާންސް ގަދަ 16އަށް، ޕެރޫ ކަޓައިފި\nފްރާންސްގެ ލަނޑު ޖެހި އެމްބަޕޭ (10) --- ފޮޓޯ: ގެޓީ އިމޭޖަސް\nކިލިޔަން އެމްބަޕޭ ކާމިޔާބު ކުރި ލަނޑުން 1-0 ގެ ނަތީޖާ އަކުން މޮޅުވެ ވޯލްޑް ކަޕުގެ ގަދަ 16 އަށް ފްރާންސް ދަތުރު ކޮށްފި އެވެ.\nފްރާންސް އަތުންވެސް ބަލިވެ، މުބާރާތުގައި ކުރިއަށް ދިއުމުގެ ދޮރު ޕެރޫ އަށް ވަނީ ބަންދު ވެފަ އެވެ. ސާޅިހަކަށް އަހަރު ފަހުން ވޯލްޑް ކަޕަށް އައި ޕެރޫ ފުރަތަމަ ކުޅުނު މެޗުގައި ބަލިވީ ޑެންމާކު އަތުންނެވެ. މިއަދު އޮސްޓްރޭލިއާ އާއި ޑެންމާކު ބައްދަލު ކުރި މެޗު ނިމުނީ 1-1 ން އެއްވަރު ވެގެންނެވެ.\nކުޅުނު ދެ މެޗުން މޮޅުވެ ފްރާންސް ވަނީ ހަ ޕޮއިންޓް ހޯދާފާ އެވެ. ޑެންމާކަށް ލިބިފައި ވަނީ ހަތަރު ޕޮއިންޓެވެ. އޮސްޓްރޭލިއާ އަށް އެއް ޕޮއިންޓެވެ. މި ގުރޫޕްގައި ކޮންމެ ޓީމަކަށްވެސް އޮތީ އެއް މެޗެވެ. ދެ ވަނަ ބުރަށް ދިއުމުގެ ދެ ވަނަ ފުރުސަތު ލިބޭނީ ޑެންމާކު ނުވަތަ އޮސްޓްރޭލިއާ އަށެވެ.\nފުރަތަމަ މެޗުގައި އޮސްޓްރޭލިއާ ދެކޮޅަށް، ފްރާންސަށް އުނދަގޫވި ނަމަވެސް މިރޭގެ މެޗު ފްރާންސް ފެށީ ގިނަ ކަންތައްތަކެއް ރަނގަޅު ކޮށްގެންނެވެ. އުސްމާން ޑެމްބެލޭގެ ބަދަލުގައި އޮލިވާ ޖިރޫޑަށް ފުރަތަމަ 11 އިން ފުރުސަތު ދިނުމުން، ފްރާންސްގެ އެޓޭކްުތައް ރަނގަޅުވި އެވެ.\nމެޗުގެ 34 ވަނަ މިނެޓްގައި ފްރާންސްގެ ލަނޑު އެމްބަޕޭ ކާމިޔާބު ކުރުމުގައި ޖިރޫޑް ވަނީ މުހިންމު ދައުރެއް އަދާ ކޮށްފަ އެވެ. ޕެނަލްޓީ އޭރިއާ ތެރެއަށް ވެދެ ޖިރޫޑް މަސައކަތް ކުރީ އޭރިއާ ތެރެއަށް ނަގައިދޭށެވެ. އޭނާ ގޯލް ކުރިމައްޗަށް ނެގި ބޯޅަ ދިޔައީ ޕެރޫގެ ކުޅުންތެރިޔެއްގެ ގައިގައި ޖެހިފަ އެވެ. އޭރު ޕެރޫގެ ކީޕަރު ޕެޑްރޯ ގެލޭސޭ އޮތީ ބޯޅައަށް ކުރިއަށް ނިކުމެ އެވެ. އެހެންވެ އެމްބަޕޭއަށް ބޯޅަ ފޮނުވާލަށް ލިބުނީ ހުސްކޮށް އޮތް ގޯލެވެ.\nއެމްބަޕޭއަކީ، ވޯލްޑްކަޕުގައި ފްރާންސަށް ލަނޑު ޖަހައިދިން އެންމެ ޒުވާން ކުޅުންތެރިޔާ އެވެ. އޭނާގެ އުމުރަކީ 19 އަހަރެވެ.\nމުޅި މެޗުގައިވެސް ޕެރޫއަށް ލިބުނު އެންމެ ރަނގަޅު ފުރުސަތު ލިބުނީ ފުރަތަމަ ހާފުގައި ޕެޑްރޯ އަކީނިއޯ އަށެވެ. އޭރިއާ ބޭރުން އޭނާ ފޮނުވާލި ބޯޅަ އަމާޒުވީ ގޯލްގެ ކަނާދިމާލުން ގޯލްގެ ދަނޑި އަށެވެ.\nޕެރޫއިން ވަނީ ޑެންމާކާ ދެކޮޅަށް ކުޅުނު ކުޅުން ފްރާންސާ ދެކޮޅަށް ދެ ވަނަ ހާފުގައި ތަކުރާރު ކޮށްފަ އެވެ. އެ ޓީމުގެ ކެޕްޓަން ޕައުލާ ގަރޭރޯ އަށްވެސް ވަނީ ދެ ފުރުސަތެއް ލިބިފަ އެވެ.\nދެ ވަނަ ހާފުގައި އެ ޓީމުން އެންމެ ރަނގަޅު ފުރުސަތެއް ލިބުނީ ޖެފާސަން ފާފަން އަށެވެ. އެންޑްރޯ ކެރިއޭރޯ އޭރިއާ ތެރެއަށް ނަގައިދިނުމުން ފާފަން ޖެހި ބޯޅަ އަމާޒުވީ ގޯލްގެ އަރިމަތީ ދާގަނޑަށެވެ.\nމެޗުގެ އެންމެ ފަހު ވަގުތުގައި ޖިރޫޑަށް ވާނީ ރަނުގެ ފުރުަތެއް ލިބިފަ އެވެ. ޕެރޫގެ އޭރިއާގެ ތެރެއިން އޭނާ އަށް ލިބުނު ފުރުސަތު ޖަހަޖަހައި އޮއްވާ ޕެރޫ ޑިފެންޑަރު ވަނީ އެބޯޅަ ބޭރުކޮށލްާފަ އެވެ.\nފްރާންސް ވޯލްޑް ކަޕް 2018 ޕެރޫ\nފްރާންސުން ބޭނުންގޮތެއް ހަދާކަށް ޕެރޫ ނުތިބޭނެ


ލިލީން ސުކޫލްތަކަށް 100،000 މާސްކު ހަދިޔާކޮށްފި ލިލީން ސުކޫލްތަކަށް 100،000 މާސްކު ހަދިޔާކޮށްފި\nލިލީން ސުކޫލްތަކަށް 100،000 މާސްކު ހަދިޔާކޮށްފި\nލިލީން ހަދިޔާކުރި މާސްކް - ފޮޓޯ: އެޑިއުކޭޝަން މިނިސްޓްރީ\nލިލީ އެންޓަރޕްރައިސަސް އަދި ލިލީ ޝިޕިންގ އެންޑް ޓްރޭޑިންގގެ ފަރާތުން ސްކޫލްތަކަށް 100،000 މާސްކު ހަދިޔާ ކޮށްފިއެވެ.\nއެޑިއުކޭޝަން މިނިސްޓްރީއިން ވަނީ ސްކޫލްތަކުގެ ދަރިވަރުންގެ ރައްކާތެރިކަން ކަށަވަރުކުރުމަށްޓަކައި ލިލީން ދެއްވާ އެއްބާރުލުމަށް ޝުކުރު އަދާކުރައްވާފައެވެ. މި މާސްކްތައް ބަހާނެގޮތުގެ ތަފްސީލް އެޑިއުކޭޝަން މިނިސްޓްރީއިން ހާމަކުރައްވާފައެއް ނުވެއެވެ.\nއެޑިއުކޭޝަން މިނިސްޓްރީގެ ޓުވީޓް\nލިލީން ސްކޫލްތަކަށް 100،000 މާސްކު ހަދިޔާ ކޮށްފައި މިވަނީ މާލެ ސަރަހައްދުގައި ކޯވިޑްގެ ކޭސްތައް އިތުރުވުމުގެ ސަބަބުން ސްކޫލްތައް ބަންދުކޮށްފައިވާ ދުވަސްވަރެއްގައެވެ. އެހެން ނަމަވެސް އޭލެވެލް އަދި އޯލެވެލްއަށް ތައްޔާރުވާ ދަރިވަރުންނަށް ސްކޫލުތަކުގައި ދަނީ ކިޔަވައި ދެމުންނެވެ.\nސްކޫލްތައް އަލުން ހުޅުވައި އާއްމު ހާލަތެއްގައި ކިޔަވައި ދެވޭން ފެށޭނެ ތާރީޚެއް މިނިސްޓްރީން ހާމަކުރައްވާފައި ނުވާއިރު، އެޑިއުކޭޝަން މިނިސްޓްރީން ސުކޫލު މާޙައުލަކީ ރައްކާތެރި މާޙައުލެއްކަން ކަށަވަރުކުރުމަށް ގިނަ ފިޔަވަޅުތަކެއް ވަނީ އަޅާފައެވެ. އެގޮތުން ސްކޫލަށް ވަނުމުގެ ކުރިން ޓެމްޕަރޭޗަރ ޗެކުކުރުމާއި، މާސްކް އެޅުން އަދި ގައިދުރުކަން ބެހެއްޓޭނެ ގޮތަށް ގިނަ ފިޔަވަޅުތަކެއް ވަނީ އަޅާފައެވެ.


ރޭޕް ކިޓް ބޭނުން ކުރުން ލާޒިމް ކުރުމާއި މެދު އާންމުންގެ ހިޔާލު ހޯދަނީ – Dhuvas Online\nގެ މަޖިލީހުގެ ޖަލްސާ -- ފޮޓޯ: މަޖިލީސް\nރޭޕް ކިޓް ބޭނުން ކުރުން ލާޒިމް ކުރުމާއި މެދު އާންމުންގެ ހިޔާލު ހޯދަނީ\nރޭޕް ކިޓް ލާޒިމް ކުރުމާއި މެދު އާންމުންގެ ހިޔާލަށް ރައްޔިތުންގެ މަޖިލީހުން ހުޅުވާލައިފި އެވެ.\nމަޖިލީހުގެ އިދާރާއިން މިއަދު ކުރި އިއުލާނެއްގައި ބުނެފައި ވަނީ އެ ބިލަށް އެއްވެސް ހިޔާލެއް ނުވަތަ ކޮމެންޓެއް އޮތްނަމަ، ސެޕްޓެމްބަރު މަހުގެ 10 ވާ ބުރާސްފަތި ދުވަހުގެ 2:00 ގެ ކުރިން ފޮނުވުމަށް އެދޭ ކަމަށެވެ. އާންމުންގެ ހިޔާލު ފޮނުވަން ޖެހެނީ ކޮމިޓީގެ އީމެއިލް އެޑްރެސް [email protected] އަށް ނުވަތަ ރައްޔިތުންގެ މަޖިލީހުގެ އިދާރާއަށް ލިޔުމުން ފޮނުވުމުގެ ފުރުސަތު މިހާރު ހުޅުވާލާފައިވާ ކަމަށެވެ.\nމި އިސްލާހު މަޖިލީހަށް ހުށަހެޅުއްވީ ތުޅާދޫ ދާއިރާގެ މެމްބަރު ހިސާން ހުސައިން އެވެ.\nހިސާން ހުށަހެޅުވި އިސްލާހުގައި ބުނެފައިވަނީ ޖިންސީ ކުށުގެ ފޮރެންސިކް ތަހުލީލަކީ ކުށުގެ ޝިކާރައަކަށްވީ ފަރާތުގެ ރުހުމުގައި، އެކަމަށް ހާއްސަކޮށްފައިވާ ކިޓް ބޭނުންކޮށްގެން ކުރެވޭ ތަހުލީލެއް ކަމަށެވެ. އަދި އެ ކިޓް ބޭނުންކޮށްގެން މަދުވެގެން ހަތް ސާމްޕަލެއް ނަގަން އިސްލާހުން ލާޒިމް ކުރެ އެވެ.\nމި އިސްލާހު މަޖިލީހުން ފާސްވެއްޖެ ނަމަ ރޭޕުގެ ތުހުމަތު ކުރެވޭ މައްސަލަތަކުގައި ސާމްޕަލް ނަގާއިރު ރޭޕް އެވިޑެންސް ކިޓް ބޭނުންކޮށްގެން ކުށުގެ ޝިކާރައަކަށްވީ ފަރާތުގެ ހަށިގަނޑާއި އަންނައުނުން ސާމްޕަލް ނަގައި ފޮރެންސިކް ތަހުލީލު ކުރުން ލާޒިމް ވާނެ އެވެ.


BML card thakun raajjein beyrugai muaamalaaiy kurevey adhadhu dhahkohfi - vNews.mv\nބީއެމްއެލްގެ ކާޑުތަކުން ރާއްޖެއިން ބޭރުގައި މުއާމަލާތް ކުރެވޭ އަދަދު ދަށްކޮށްފި\nމަރްޔަމް ލީން Male' | 16 September 2020, 11:39\nބޭންކް އޮފް މޯލްޑިވްސް (ބީއެމްއެލް) އިން ދޫކޮށްފައިވާ ހުރިހާ ޑެބިޓް އަދި ކްރެޑިޓް ކާޑުތަކުން ރާއްޖޭން ބޭރުގެ މުއާމަލާތްތައް ކުރެވޭނެ އަދަދުތައް ކުޑަކޮށްފި އެވެ.\nބީއެމްއެލް އިން ބުނީ ރާއްޖޭން ބޭރުގައި ދިރިއުޅޭ ދިވެހިންނަށް މަހެއްގެ މައްޗަށް ދެން ކާޑަކުން ބޭނުންކުރެވޭނީ 750 ޑޮލަރާ ހަމައަށެވެ. ރާއްޖޭގައި ނަމަ ކާޑުތަކުން އޮންލައިންކޮށް ބޭރުގެ މުއާމަލާތްކުރެވޭނީ ކާޑަކުން މަހެއްގެ މައްޗަށް 250 ޑޮލަރާ ހަމައަށެވެ.\nމީގެ ކުރިން ބީއެމްއެލްގެ ކާޑުތަކުން ދުވާލަކު 400 ޑޮލަރާ ހަމައަށް ރާއްޖެއިން ބޭރުގައި ފައިސާ ނެގޭއިރު، ޕީއޯއެސް މެޝިންތަކުން އަދި އެ ނޫން ގޮތްގޮތުން 600 ޑޮލަރާހަމައަށް ވިޔަފާރި ބޭރުގައި ކުރެވެ އެވެ. އެހެން ނަމަވެސް، 95 އިންސައްތަ ކަސްޓަމަރުން އެ ލިމިޓާ ކައިރި ކުރާ ވަރަށް ވެސް ބޭނުން ނުކުރާ ކަމަށް ބޭންކުން ބުންޏެވެ.\nބީއެމްލްއިން ބުނީ ބޭރުގައި މުއާމަލާތް ކުރެވޭ އަދަދު މިވަގުތު ލިމިޓް ކުރަން މަޖުބޫރުވީ ރާއްޖެއަށް މިހާރު ދިމާވެފައިވާ ޑޮލަރު މަދުވުމުގެ މައްސަލަ ހައްލު ކުރުމުގެ ގޮތުން ރާއްޖޭން ބޭރަށްދާ ޑޮލަރުގެ އަދަދު މަދުކުރުމަށްޓަކައި ކަމަށެވެ. އަދި މިހާރު ހުރި ޑޮލަރު ކޮންމެހެން ޒަރޫރީ ކަންކަމަށް ބޭނުން ކުރުމުގެ މުހިންމުކަން މިވަގުތަށް ބޮޑުވެފައިވާ ކަމަށެވެ.\nބީއެމްއެލްއިން ބުނީ މި ބަދަލާ ގުޅިގެން ބޭންކުގެ 95 އިންސައްތަ ކަސްޓަމަރުންނަށް އެކަމުގެ އަސަރެއް ނުކުރާނެކަމަށެވެ. އަދި ހަމައެހެންމެ މިއީ މިވަގުތުގެ ހާލަތަށް ބަލައި ބޭންކުން ކޮންމެހެން އަޅަން މަޖުބޫރުވި ވަގުތީ ފިޔަވަޅެއްކަމުގައި ވިޔަސް، ހާލަތު ބަދަލުވުމާއެކު ބޭންކުން މި ނިންމުން އިއާދަ ކުރާނެ ކަމަށްވެސް ބޭންކުން ބުނެއެވެ.\nއާ ލިމިޓްތައް ކަނޑައެޅީ ރުފިޔާ އެކައުންޓް މެދުވެރިކޮށް ކާޑުން ކުރާ ބޭރުގެ މުއާމަލާތްތަކަށް އެކަންޏެވެ. އަދި ބީއެމްއެލް އިން ދޫކޮށްފައިވާ ޑެބިޓް ކާޑެއް ބޭނުންކޮށްގެން ޑޮލަރު އެކައުންޓުން ކަސްޓަމަރުންކުރާ މުއާމަލާތްތައް މިހާރެކޭ އެއްގޮތަށް ކުރެވޭނެ ކަމަށް ބީއެމްއެލް އިން ބުނެއެވެ.\nމީ ޝާހިދު އެބުނާ ބޮޑެތި މަޝްރޫޢު ތައް


މިނިސްޓްރީ އޮފް ހެލްތުން ދޭމައުލޫމާތާއި އެއްގޮތަށް 05 ވީޑިއޯ ކޮންފަރަންސް ސިސްޓަމް ސަޕްލައިކޮށް އިންސްޓޯލް ކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\nމިކަމަށް ޝައުޤުވެރިވާ ފަރާތްތައް 19 ނޮވެމްބަރ 2020 ވާ ބުރާސްފަތި ދުވަހުން ފެށިގެން 29 ނޮވެމްބަރ 2020 ވާ އާދިއްތަ ދުވަހުގެ މެންދުރުފަހު 14:00 ގެ ކުރިން [email protected] އަށް ގެޒެޓްކުރެވިފައިވާ ރެޖިސްޓްރޭޝަން ޝީޓް ފުރުމަށްފަހު އީމެއިލް ކުރެއްވުމަށް ދަންނަވަމެވެ. މިއިޢުލާނާއި ގުޅޭ މައުލޫމާތު ކަރުދާސް އެޓޭޗްމަންޓްގައި ގެެޒެޓް ކުރެވިފައިވާނެއެވެ. އަންދާސީ ހިސާބު ހުށަހެޅުން އޮންނާނީ 02 ޑިސެމްބަރ 2020 ވާ ބުދަ ދުވަހުގެ ހެނދުނު 11:00 ގައި މި މިނިސްޓްރީ (ރޯޝަނީ ބިލްޑިންގ، ސޯސަންމަގު) ގައެވެ.\nމިއިއުލާނާއި ގުޅޭގޮތުން އެއްވެސް މައުލޫމާތެއް ސާފުކުރައްވަން ބޭނުންފުޅުވެވަޑައިގަންނަވާނަމަ 30 ނޮވެމްބަރ 2020 ވާ ހޯމަ ދުވަހު ހެނދުނުު 09:30 ކުރިން [email protected] އަށް މެއިލްކޮށްދެއްވުން އެދެމެވެ. އަދި ރެޖިސްޓަރ ކުރައްވާފައިނުވާ ފަރާތްތަކަށް އަންދާސީ ހިސާބު ހުށަހަޅަންވަޑައިނުގަނެވޭނެ ވާހަކަވެސް ދަންނަވަމެވެ.\n02 ރަބީޢުލް ޢާހިރު 1442


އެމްޑީޕީ ވެރިކަމަށް އަންނަނީ ރައްޔިތުންގެ އިހްސާސްތަކާއި ކުޅެ، ނުފުއްދޭވަރުގެ ވަޢުދުތައް ހިފައިގެން: ޣައްސާން - DhiDaily\nއެމްޑީޕީ ވެރިކަމަށް އަންނަނީ ރައްޔިތުންގެ އިހްސާސްތަކާއި ކުޅެ، ނުފުއްދޭވަރުގެ ވަޢުދުތައް ހިފައިގެން: ޣައްސާން\nއެމްޑީޕީ އަބަދުވެސް ވެރިކަމަށް އަންނަނީ ރައްޔިތުންގެ އިހްސާސްތަކާއި ކުޅެ، ނުފުއްދޭވަރުގެ މާސިންގާ ވަޢުދުތަކާއިގެންކަމަށް ތ.ގުރައިދޫ ދާއިރާގެ މެންބަރު އަދި ޕީޕީއެމްގެ ނައިބު ރައީސް މުޙައްމަދު ޣައްސާން މައުމޫން މިއަދު ވިދާޅުވެއްޖެއެވެ.\nމެންބަރު ޣައްސާާން މިހެން ވިދާޅުވީ، ލޯކަލް ކައުންސިލް އިންތިޚާބުގައި ޕީޕީއެމްގެ ފަރާތުން ވިލިމާލޭ ދާއިރާއަށް ވާދަކުރައްވާ ނަހުލާ ޢަލީގެ ކެމްޕެއިން ޖަގަހަ ހުޅުވަން މިއަދު ހަވީރު ވިލިމާލޭގައި ބޭއްވި ރަސްމިއްޔާތުގައި ވާހަކަަދައްކަވަމުންނެވެ.\nޣައްސާން ވިދާޅުވީ އެމްޑީޕީ އަބަދުވެސް ވެރިކަމަށް އަންނަނީ ރައްޔިތުންގެ އިހްސާސްތަކާއި ކުޅެ، ނުފުއްދޭވަރުގެ މާސިންގާ ވަޢުދުތަކާއިގެންކަމަށެވެ. ނަމަވެސް ވެރިކަމަށް އާދެވުމުން ފެންނަނީ ދިވެހި ރައްޔިތުންނަކީ އެއްވެސް ބައެއް ނޫންކަމަށް ޤަބޫލުކޮށްގެން، މި ޤައުމު އެހެން ދިމާއަކަށް އަނބުރައިލުމަށް މަސައްކަތްކުރަމުންދާ މަންޒަރުކަމަށް ވެސް ޣައްސާން ވިދާޅުވިއެވެ.\nޣައްސާން ވިދާޅުވީ އިސްލާމްދީނަށް ފުރައްސާރަކުރުމުގެ ޖާގަ މިއަދު ވަރަށް ފުޅާކޮށް ފަތުރާލައިފައިވާ ކަމަށެވެ. އަދި އެކަން ކުރާ މީހުންނަށް ފިޔަވަޅެއް ނާޅާކަމަށް ވެސް ޣައްސާން ވިދާޅުވިއެވެ. ހަމައެހެންމެ ކޮރަޕްޝަން އިންތިހާއަށް ގޮސްފައިވާއިރު، ބޭރުން ލިބުނު އެއްވެސް އެހީއެއްްގެ ތަފްސީލް ރައްޔިތުންނާއި ހިއްސާނުކުރާކަން ވެސް ޣައްސާން ފާހަގަކުރެެއްވިއެވެ.\nކަންމިހެން ހުރިއިރު މި ޤައުމު މިއަދު އޮތް ހާލަތާމެދު ކޮންމެ ރައްޔިތަކު ވެސް ފުންކޮށް ވިސްނަންވެއްޖެކަމަށް ޣައްސާން ވިދާޅުވިއެވެ.\nވަރަށްރަނގަޅު ވާހަކަފުޅެއް ތިޔަވިދާޅުވީ އެމްޑީޕީ ވެރިކަމަށް އަންނަނީ ދޮގުވައުދާއި މަކަރާއި ހީލަތުން އަދިވޯޓްފޮށިންވެސް ވަށްކަން ކޮށްގެން ވަރަށްސާފް އިނގޭތޯ


Ehen Madikilanbakun Planet Eh Kamah Gabool Kurevey Ehcheh Furathama Faharah Hoadhijje - Vaguthu\nއަހަރެމެން އިންސާނުން ދިރިއުޅެމުން އަންނަ ދުނިޔެ އުފެދިފައިވާ މަޑިކިލަނބު (ގެލެކްސީ) ފިޔަވައި އެހެން މަނިކިލަނބަކުން ފުރަތަމަ ފަހަރަށް ނާސާ އަށް ޕެލެނެޓެއް ކަމަށް ވަރަށް ބޮޑަށް ޔަގީން ކުރެވޭ އެއްޗެއް ފެނިއްޖެއެވެ.\nއެމެރިކާގެ ޖައްވީ އިދާރާ ނާސާ އިން ބުނާ ގޮތުގައި ޕްލެނެޓެއް ކަމަށް ޔަގީނާއި ގާތައް ކަށަވަރު ކުރެވޭ އެއްޗެއް ފެނިފައި ވަނީ ނާސާގެ ޓެލެސްކޯޕަކަށެވެ. ނާސާގެ ޗަންދްރާ އެކްސްރޭ އޮބްޒަވޭޓަރީން ތަފާތު އުކުޅުތައް ބޭނުން ކޮށްގެން ޖައްވުގެ ގިނަ މައުލޫމާތުތައް އަންނަނީ ހޯދަމުންނެވެ.\nނަމަވެސް މިއަދާއި ހަމައަށް ނާސާގެ މިޓެލެސްކޯޕުން ހޯދިފައި ވަނީ ހަމައެކަނި އަހަރެމެންގެ ދުނިޔެ ހިމެނޭ މަޑިކިލަނބުގައި ހިމެނޭ ޕްލެނެޓްތަކާއި ދުންތަރިތަކާއި އަދި އެފަދަ އެހެނިހެން ތަކެއްޗެވެ. އެހެންކަމުން މިއަދާއި ހަމައަށް ނާސާގެ ޓެލެސްކޯޕުން ދެނެގަނެވުނު ހުރިހާ އެއްޗަކީ ވެސް ދުނިޔެ އާއި 3000 އަލި އަހަރުގެ ރާސްތާގައި ހުރި ތަކެއްޗެވެ. ނަމަވެސް މިހާރު ދެނެގަނެވިފައިވާ އާޕްލެނެޓެއް ކަމަށް ލަފާކުރެވޭ އެއްޗަކީ 28 މިލިއަން އަލި އަހަރު ދުރުން ދެނެގަނެވުނު އެއްޗެކެވެ.\nއާޕްލެނެޓެއް ހޯދުމަށް ކުރި ދިރާސާގައި އިސްކޮށް ހަރަކާތްތެރިވި ކޭމްބްރިޖުގެ ސެންޓަރ ފޯ އެސްޓްރޮފިކްސް ހަވާޑް އެންޑް ސްމިތުސޮނިއަންގެ ސައިންސްވެރިޔާ ރޮސައިން ޑި ސްޓެފަނޯ ވިދާޅުވީ އާދުނިޔެއެއް ހޯދަން ކުރަމުން އަންނަ މަސައްކަތުގައި މިއަދަކީ އަނެއްކާވެސް އިތުރު މަގުތަކެއް ހުޅުވިގެން ދިޔަ ދުވަހެއް ކަމަށެވެ.\nއާޕްލެނެޓެއް ކަމަށް މިހާރު ޔަގީނާއި ގާތައް ގަބޫލު ކުރެވޭ އެއްޗަކީ ސައިންސްވެރިންނަށް ފުރަތަމަ ވަރަށް ކުޑަ ތިއްކެއްގެ ގޮތުގައި ފެނުނު އެއްޗެކެވެ. އެތިކީގެ ވަށައިގެން ފެންނަން ހުރި ކަންކަމުގެ ސަބަބަނުން ސައިންސްވެރިންގެ ސަމާލުކަން ތިއްކަށް ލިބިގެން ދިޔައެވެ. އެހިސާބުން އިތުރަށް ކުރި ދިރާސާތަކުން ލިބުނު މައުލޫމާތައް ބަލާއިރު އެއީ ޕްލެނެޓެއްގެ ގިނަ ސިފަތައް ފުރިހަމަ ވެފައިވާ އެއްޗެއްކަމަށް މިހާރު ގަބޫލު ކުރެވެއެވެ.\nނަމަވެސް މިއީ ޕްލެނެޓެއްކަން ޔަގީންކަމާއިއެކު އިއުލާން ކުރަން އަދި އިތުރު އެތައް ދިރާސާތަކެއް ބޭނުންވާނެ ކަމަށް ސައިންސްވެރިން ބުނެއެވެ. އެކަމަށް އަދި އެތައް އަހަރެއް ހޭދަވުން އެކަށީގެންވެއެވެ. ނަމަވެސް މިހާތަނަށް ކަށަވަރު ކުރެވުނު މައުލޫމާތުތަކަށް ބަލާއިރު މިއީ ވެސް ސައިންސްގައި އިންސާނުންނަށް ހޯދުނު ވަރަށް ބޮޑު ކާމިޔާބެކެވެ.\nއޮކްޓޯބަރ 26, 2021 08:21\nއާދުނިޔޭ އެކޭ ލޮލް\nއޮކްޓޯބަރ 26, 2021 11:12\nމަޑިކިލަނބު (ގެލެކްސީ) ފިޔަވައި އެހެން މަނިކިލަނބަކުން ފުރަތަމަ ފަހަރަށް ނާސާ\nއޮކްޓޯބަރ 26, 2021 13:51\nއެންޑްރޯމެޑާ މަޑިކިލަނބުން ފެނުނު ޕްލެނެޓެއްތަ


SunOnline: Hiyaa flat ge ebbas vumugai soikuran gos hadhaanee kihineh?\nހިޔާ ފްލެޓްގެ އެއްބަސްވުމުގައި ސޮއިކުރަން ގޮސް ހަދާނީ ކިހިނެތް؟\nމުޙައްމަދު ނާއިލް ހަފީޒް 15 Jul 2021, 15:11\nޖުލައި 14، 2021: ހިޔާ މަޝްރޫއުގެ ދަށުން ހުޅުމާލެ ފޭސް ދޭއްގައި އިމާރާތްކޮށްފައިވާ ފުލެޓުތަކަށް ހޮވިފައިވާ ފަރާތްތަކާއެކު އެއްބަސްވުމުގައި ސޮއިކޮށް ފްލެޓްގެ ތަޅުދަނޑި ހަވާލުކުރުން -- ސަން ފޮޓޯ/ ފަޔާޒު މޫސާ\nހިޔާ ފްލެޓްގެ އެއްބަސްވުމުގައި ސޮއިކުރުމުގެ މަސައްކަތް އިއްޔެ ވަނީ ފަށާފައެވެ. އެގޮތުން ކޮންމެ ދުވަހަކު ވެސް ސޮއިކުރުމަށް ހަމަޖެހިފައިވަނީ އެކި ޓަވަރުތަކަށް ބަހާލައިގެން ކަމަށް އެޗްޑީސީން ބުންޏެވެ.\nއެ ކުންފުނިން ބުނިގޮތުގައި ކޮންމެ ދުވަހަކުވެސް ސޮއި ކުރާނެ ޓަވަރުތަކުގެ މީހުންނަށް އެކަން އެނގޭނެހެން ޝެޑިއުލެއް އާންމުކޮށްފައިވާނެއެވެ.\n"އެހެންވީމާ އެ ޝެޑިއުލްގައި އޮތް ގޮތަށް ކޮންމެ ދުވަހަކަށް އެ ޓަވަރެއްގެ ބޭފުޅުންނަށް ސޮއިކުރުމުގެ ފުރުސަތު ލިބިވިޑައިގަންނަވާނެ،" އެޗްޑީސީގެ އޮފިޝަލަކު ވިދާޅުވިއެވެ.\nސޮއިކުރާ ދުވަހުގެ ކުރީ ދުވަހު އިތުރު ޝެޑިއުލެއް ވަގުތުތަކަކާއެކު އެކުންފުނިން އާންމުކުރެއެވެ. އެއީ ސޮއިކުރުމުގެ ކަންކަން ކުރިއަށް ދާއިރު ގިނަ ބަޔަކު ޖަމާވެ ތޮށްޖެހުން ކުޑަކުރުމުގެ ގޮތުން ކުރާ ކަމެކެވެ.\nއެ ކުންފުނިން ބުނިގޮތުގައި ސޮއިކުރުމުގެ ކަންކަން ކުރިއަށް ގެންދަނީ ކޮންމެ 30 މިނެޓަކުން 15 މީހުންނަށެވެ.\n"އެހެންކަމުން ކޮންމެ ބޭފުޅެއްވެސް އެ ބޭފުޅަކު އަންނަންޖެހޭ ވަގުތައް އައުން އެއީ ވަރަށް މުހިންމުކަމެއް." އެޗްޑީސީގެ އޮފިޝަލް ވިދާޅުވިއެވެ.\nހަމައެއާއެކު ސޮއިކުރަން ދާއިރު ބޭނުންވާ ލިޔެކިޔުންތައް ހަމަކޮށް، ހެކިވެރިޔާގެ އައިޑީކާޑު ކޮޕީ ހިފައިގެން ދިޔުމަށް ވެސް އެކުންފުނިން އިލްތިމާސްކުރެއެވެ.\nއަދި ފްލެޓް ލިބިފައިވާ މިހާގެ ބަދަލުގައި އެހެން މީހަކު ސޮއިކުރަން އެދި ފޯމު ލާފައިވާނަމަ އެ ފޯމެއްގެ ހާޑްކޮޕީ ގެންދަންޖެހެއެވެ.\nއެއްބަސްވުމުގައި ސޮއިކުރާ މީހުން އެންމެ ފުރަތަމަ ދިޔުމަށް ހަމަޖެހިފައިވާނީ ހުރަވީ ސްކޫލަށެވެ. އަދި އެތަނުގައިވާ ވެރިފައިކުރާ މޭޒުން އެ މީހެއްގެ މައުލޫމާތު ބަލައި އެ މައުލޫމާތު ދިމާވޭތޯ ޔަގީންކުރާއެވެ. އަދި ހެކިވެރިޔާގެ ލިޔެކިޔުން ހަމަވެފައި ހުރިތޯވެސް ބަލާނެއެވެ. އެއަށްފަހު ސޮއިކުރާ މީހާއަށް އެގްރީމަންޓް ހަވާލުކުރުމަށްފަހު އެތަނުގައި ހުރި ކައުންޓަރަށް ފޮނުވާނެއެވެ.\n"ސޮއިކުރުން ކުރިއަށްދާނީ އެ ކައުންޓަރުގައި،" އޮފިޝަލް ވިދާޅުވިއެވެ.\nސޮއިކުރުމާއެކު އެތަނުގައިވާ ވެމްކޯގެ މޭޒުން، ވެމްކޯގައި ރަޖިސްޓްރީކުރުމުގެ ފުރުސަތު ލިބިގެންދާނެއެވެ.\nވެމްކޯގައި ރަޖިސްޓްރީވުމަށްފަހު ދެން ދާންޖެހޭނީ އެމީހަކަށް ލިބިފައިވާ ފްލެޓަށެވެ. އެތަން އަމިއްލައަށް ބެލުމަށްފަހު އެއްވެސް މައްސަލައެއްނުވާނަމަ އެކަމަށް އެއްބަސްވެ ހޭންޑްއޯވާ ފޯމް ގައި ސޮއިކުރަންޖެހޭނެއެވެ.\nފްލެޓަށް އެއްވެސް ބަދަލެއް ގެންނަން ބޭނުންވާނަމަ އެ ފުރުސަތު ވެސް ވަނީ ފަހިކޮށްދީފައެވެ. ބަދަލެއް ގެންނަން ބޭނުންވާނަމަ އެ ބަދަލެއް ލިޔުމަށްފަހު ފުރަންޖެހޭ ފޯމެއް ވާނެއެވެ. ދެން އޮންނާނީ ފެނާއި ކަރަންޓު މީޓަރު ބޯޑު ބެލުމެވެ. އެއާއެކު ފްލެޓުގެ ތަޅުދަނޑި ރަސްމީކޮށް އެޗްޑީސީން ހަވާލުކުރާނެއެވެ.\nހިޔާ ފްލެޓްގެ އެއްބަސްވުމުގައި ސޮއިކުރުމާ ގުޅޭގޮތުން އެއްވެސް ސުވާލެއްވާނަމަ އެޗްޑީސީގެ ހޮޓްލައިން 1516އަށް ގުޅުއްވުމަށް އެ ކުންފުނިން ވަނީ އެދިފައެވެ.\nއީޖާދީ މަންސައިން މޮޅުވި މީހުންނަށް ހިޔާގެ ވިޔަފާރި ޔުނިޓު\nސްކޫލެއް އެޅުމަށް އެޗްޑީސީން ބިން ދޫކޮށްފި\nފްލެޓް ބަދަލު ކުރާ މީހުން އެއްބަސްވުމުގައި ސޮއި ކުރަނީ


Alhugandu JSC gai innan raees Yameen ves beynunfulhu vaane: Nasheed - Hama.mv\nއަޅުގަނޑު ޖޭއެސްސީގައި އިންނަން ރައީސް ޔާމީންވެސް ބޭނުންފުޅުވާނެ: ނަޝީދު\n14 އޮކްޓޯބަރ 2020 | 12:01\nމަޖިލިސް ރައީސް މުހައްމަދު ނަޝީދު\nބުދަ , 14 އޮކްޓޯބަރ 2020 | 12:01\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ޖުޑިޝަލް ސާވިސް ކޮމިޝަން (ޖޭއެސްސީ) ގައި އިންނަވަނީ ކުރީގެ ރައީސް އަބްދުﷲ ޔާމީން ބޭނުންފުޅު ވެގެން ކަމަށް ނަޝީދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި އިދިކޮޅު ޕީޕީއެމް އާއި ޕީއެންސީ ކޯލިޝަންގެ މެންބަރުން ވަނީ ޖޭއެސްސީ އިން ރައީސް ނަޝީދު ވަކިވެވަޑައިގެންނެވުމަށް ގޮވާލައްވައިފަ އެވެ. އެހެންނަމަވެސް ނަޝީދު ޖޭއެސްސީން އިން ވަކިވެވޭނީ މަޖިލީހުގެ ރައީސްގެ މަގާމުން ވަކިވެގެން ނުވަތަ ޖޭއެސްސީގެ މެމްބަރުން އެކުލަވާލާ އުސޫލަށް ބަދަލު ގެނަސްގެންނެވެ.\nއިދިކޮޅު ކޯލިޝަންގެ މެމްބަރުންގެ ވާހަކަތަކަށް ރައްދު ދެއްވަމުން ނަޝީދު ވިދާޅުވީ ރައީސް ޔާމީން ވެސް ބޭނުންފުޅު ވާނީ ޖޭއެސްސީގެ މެންބަރެއްގެ ގޮތުގައި އެމަނިކުފާނު އިންނެވުމަށް ކަމަށެވެ. ސަބަބަކީ ރައީސް ޔާމީނަށް އިންސާފު ކަށަވަރު ވާނީ ވެސް އެމަނިކުފާނު ޖޭއެސްސީގައި އިންނެވުން ކަމަށް ނަޝީދު ވިދާޅުވި އެވެ.\nރާއްޖޭގައި އިންސާފުވެރިކަމާ އެކީގައި ޝަރީއަތްތައް ހިނގޭ ގޮތް މެދުވެރިނުވެއްޖެނަމަ ކުރީގެ ރައީސުންނަށް ލިބޭނެ އަނިޔާއާއި ގެއްލުން އިންތިހާއަށް ވާނެ. އަޅުގަނޑަކީ އިންސާފު ނެތަތީ އެ ކަން ވަރަށް ގާތުން ސީދާ ތަޖުރިބާ ކުރި މީހެއް\n- މަޖިލިސް ރައީސް މުހައްމަދު ނަޝީދު\nކުރީގެ ރައީސް މައުމޫނާއިއެކު ނަޝީދު ޖަލަށް ލި ހާދިސާއަށް އިޝާރާތް ކުރައްވަމުން ނަޝީދު ވިދާޅުވީ ކުރީގެ ރައީސުންގެ ވެރިކަމުގައި ކުރެއްވި ނުރަނގަޅު ކަންކަމަށް އަދަބު ދިނުމަށް ދިވެހިން އަބަދުވެސް އެދޭ ކަމަށާއި އެ އިންތިޒާމު ވެސް ހަމަޖެހިފައި އޮންނަ ކަމަށެވެ. އެހެންނަމަވެސް އެކަންކަން ހަމަޖެހިގެން ދާން ޖެހޭނީ އިންސާފާއިއެކު ކަމަށް ނަޝީދު ވިދާޅުވި އެވެ.\nނަޝީދު ވިދާޅުވީ ގާނޫނު އަސާސީ މިހާރު އޮތް ގޮތަށް އޮތްހާ ދުވަހަކު ޖޭއެސްސީގައި އިންނަވައި މަސައްކަތް ކުރައްވާނީ އިންސާފުވެރި ކަމާއިއެކު ކަމަށެވެ.\nއަނިޔާވެރިކަން ކުޑަކޮށް ވެސް އިސް ނުކުރާނަން\n- މަޖިލިސް ރައީސް ނަޝީދު\nރައީސް ޔާމީނުގެ ސަރުކާރުގައި ޖޭއެސްސީއަށް އޮތީ ވަރަށް ބޮޑަށް ސިޔާސީ ތުހުމަތު ކުރެވިފަ އެވެ. އެހެންވެގެން އޭރު އިދިކޮޅުގައި ތިއްބަވައި އެމްޑީޕީން ވަނީ ޖޭއެސްސީ އިސްލާހު ކުރުމަށް ވައުދު ވެފަ އެވެ. އެމްޑީޕީން ބުނީ ޖޭއެސްސީގައި ސިޔާސީ ބޭފުޅުންނާއި ފަނޑިޔާރުން ތިއްބަވަން ނުޖެހޭ ގޮތަށް އުސޫލު ބަދަލުކުރާނެ ކަމަށެވެ.\nއެހެންނަމަވެސް ރައީސް އިބްރާހިމް މުހައްމަދު ޞާލިހު ވެރިކަމަށް ވަޑައިގެންނެވުމަށްފަހު ޖޭއެސްސީ އިސްލާހު ކުރުމުގެ ވާހަކަތައް ނުދައްކަވައެވެ. މިހާރު އެ ކޮމިޝަނުގައި ސިޔާސީ ގޮތުން އެމްޑީޕީއަށް ވާގިވެރިވާ މީހުން ގިނަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ކުރީގެ ރައީސް އަބްދުﷲ ޔާމީން އިދިކޮޅު ޖޭއެސްސީ\nދުއާ ކުރާނީ ރައީސް ޔާމީނަށް ލުޔެއް ލިބި މިނިވަން ވުމަށް: ނަޝީދު


Air India gannan shauguveri vaa faraayithakun bid hushahalhaifi\nއެއާ އިންޑިއާ ވިއްކާލަން ދެ ފަހަރެއްގެ މަތިން ކުރިި މަސައްކަތް މި ފަހަރު ކާމިޔާބު ވެދާނެ ކަމަށް ބެލެވޭ\nއެއާ އިންޑިއާ ގަންނަން ޝައުގުވެރިކަން ފާޅު ކުރަމުން އަންނަ ކަމަށް އިންޑިއާ ސަރުކާރުން ބުނެފި އެވެ. އިންޑިއާ ސަރުކާރު 100 ޕަސެންޓް ހިއްސާވާ އެއާ އިންޑިއާ ވިއްކާލަން މީގެ ކުރިން 2018 ގައި ވެސް ވަނީ ނާކާމިޔާބު މަސައްކަތްތަކެއް ކޮށްފަ އެވެ. ބިޑް ހުށަހަޅަން އެއްވެސް ބަޔަކު ޝައުގުވެރިނުވި އެވެ.\nއެއާ އިންޑިއާ އޮތީ ވަރަށް ބޮޑަށް ދަރަނިވެރިވެފަ އެވެ. އެއާލައިން ވިއްކާލަނީ ސަރުކާރަށް އޮތް ބުރަ ކުޑަކުރުމަށެވެ. ރިޕޯޓްތައް ބުނާ ގޮތުގައި އެއާ އިންޑިއާ އަށް މިހާލަތުޖެހުނީ ހިންގުން ދޯހަޅިވުމުންނާއި ސިޔާސީ ނުފޫޒުގެ ސަަބަބުންނެވެ.\nޑިޕާޓްމަންޓް އޮފް އިންވެސްޓްމަންޓް އެންޑް ޕަބްލިކް އެސެޓް މެނޭޖްމަންޓް ސެކްރެޓަރީ، ތުހިން ކާންޓާ ޕާންޑޭ ޓްވީޓާގައި ވިދާޅުވެފައި ވަނީ އެތައް ބަޔަކު ޝައުގުވެރިކަން ފާޅުކޮށްފި ކަމަށާއި ދެވަނަ މަރުހަލާ ފަށައިގަންނަވީ ކަމަށެވެ.\nޑިޕާޓްމަންޓް އޮފް އިންވެސްޓްމަންޓް އެންޑް ޕަބްލިކް އެސެޓް މެނޭޖްމަންޓް ސެކްރެޓަރީ ޓްވީޓް ކުރައްވާފައި\nއިންޑިއާގެ މީޑިއާއާ ހަވާލަދީ އޭޕީ ރިޕޯޓްކުރާ ގޮތުގައި އެއާ އިންޑިއާ ގަންނަން ޓާޓާ ގުރޫޕުން ޝައުގުވެރިވެ އެވެ. އެއާ އިންޑިއާގައި މަސައްކަތްކުރާ 219 މުވައްޒަފުން ގުޅިގެން އެއާލައިން ގަތުމަށްޓަކައި ފަންޑު ހޯދާފައިވާ ކަމަށް ވެސް ބުނެ އެވެ. އެހެން ނަމަވެސް، ބިޑް ހުށަހަޅަން އޮތް މުއްދަތު ހަމަވެ ދިއައިރު ވެސް، ބިޑް ހުށަހެޅި ބަޔަކާ ބެހޭ އެއްވެސް މައުލޫމާތެއް ހާމައެއް ނުކުރެ އެވެ. ހުށަހަލާފައި ވަނީ ކިތައް ބިޑްކަމެއް ވެސް ނުބުނެ އެވެ.\nއެއާ އިންޑިއާ ބިޑަށް ލީއިރު ޝަރުތުތަކެއްކޮށްފައި ވެ އެވެ. އޭގެ ތެރޭގައި ޖުމުލަ ދަރަނިން ބަޔަކަށް ޒިންމާވާން ޖެހުން ހިމެނެ އެވެ. އެއާ އިންޑިއާ ދަރަނީގެ ގޮތުގައި 8 ބިލިއަން ޑޮލަރު ރިކޯޑްކޮށްފައި ވެ އެވެ. ބިޑް ކާމިޔާބުކުރާ ބަޔަކު 3.26 ބިލިއަން ޑޮަލަރު ބޮލުގައި އަޅަން ޖެހެ އެވެ.